
Pasiunea  criticistă. 

Psihoza  postbelică  a  societăţii  se  caracterizează 
prin  frenezia  unei  nemulţumiri  generale:  Nemulţu¬ 
miri  în  domeniul  vieţii  economice,  nemulţumiri  în  do¬ 
meniul  vieţii  politice,  nemulţumiri  în  domeniul  vieţii 
culturale,  nemulţumiri  în  domeniul  vieţii  religioase. 
Psihoza  aceasta  este  fructul  copt  al  ruinei  materiale 
şi  morale  pe  care  a  lăsat-o  răsboiul  drept  moştenire 
supravieţuitorilor  săi.  La  rândul  ei,  nemulţumirea  a 
zămislit  dorul  de  îndreptare,  setea  după  o  viaţă  mai 
tihnită,  mai  uşoară. 

De  aici  sbuciumările  îndreptăţite,  silinţele  fru¬ 
moase,  eforturile  eroice,  pe  urma  cărora  au  venit 
în  chip  necesar  realizările  incontestabile.  Viaţa  eco¬ 
nomică  şi-a  sporit  confortul,  viaţa  politică  sa  demo¬ 
cratizat  [până  la  cel  mai  idiot  cult  al  incompetenţei], 
viaţa  culturală  sa  intensificat,  iar  viaţa  religioasă  e 
pe  drumul  însănătoşării. 

Numai  cât,  evident,  nu  se  poate  rezidi  într’o 
singură  zi  ceeace  s’a  surpat  în  ani  de  zile.  Nu  se 
pot  lecui,  prin  formule  vrăjitoreşti,  boale  grele,  cari 
reclamă  tratament  special  şi  îndelungat. 

Omul  însă  —  rob  al  nevrozei  postbelice  —  nu 
are  răbdare,  nu  vrea,  ori  nu  poate  să  aştepte.  Şi 
atunci  îşi  varsă  nemulţumirea  acumulată,  în  critica 
cea  mai  acerbă. 

Intr’adevăr,  astăzi  toată  lumea  critică. 

Unii  critică  din  dorul  de  a  îndrepta  lucrurile. 
Sunt  optimiştii  simpatici,  în  stare  să  aleagă  binele 
din  rău  şi  răul  din  bine.  Sunt  înţelepţii  cari  au  in¬ 
tuiţia  realităţii  insuficiente  şi  viziunea  clară  a  dru¬ 
murilor  cari  duc  la  un  viitor  mai  bun.  Sunt  medicii 
obicinuiţi  a  face  pe’ndelete  diagnoza  bolnavului  şi 
a  recomanda  reţetele  de  lipsă  pentru  însănătoşare. 
Ei  sunt  senini  şi  inspiră  încredere  bolnavului.  Cri¬ 
tica  lor  e  obiectivă,  calculată,  decentă. 

Alţii  critică  din  pasiune.  Sunt  nemulţumiţii  din 
născare,  pesimiştii  incorigibili.  Ei  văd  totul  în  negru, 
fiindcă  sufletul  lor  e  întunecat.  In  sufletul  lor  lumea 
are  aspectul  unei  ruini  învăluite  într’un  nepătruns 
nor  de  praf,  care  nu  îngădue  nici  o  perspectivă.  Ei 
sunt  zăpăciţi,  desorientaţi,  desnădăjduiţi,  lamentabili. 
Nu  te  poţi  supăra  pe  ei.  Cel  mult  îi  poţi  deplânge. 

A  treia  categorie  o  formează  criticii  din  interes. 
Ceata  lor  e  mare.  Ei  sunt  apaşii  vieţii  sociale.  N’au 
nici  o  credinţă  şi  nici  un  ideal,  decât  doar  acela  al 
egoismului  lor  sălbatic.  Conştiinţa  lor  e  o  tablă  pe 
care  buretele  interesului  o  şterge  în  fiecare  clipă. 
Măieştri  ai  făţărniciei  neagă  astăzi  ceeace  au  afirmat 
eri  şi  vor  nega  mâine  ceeace  afirmă  astăzi. 

Alcătuiţi  sufleteşte  din  lutul  instabilităţii  per¬ 
petue,  îşi  afişează  inexistenta  lor  tărie  morală,  con¬ 
secvenţa  lor  de  fier.  Fără  scrupule  de  conştiinţă, 
fără  o  atitudine  morală  —  ei  dăscălesc,  moralizează 
cu  competenţa  celui  mai  imaculat  catonism. 

Ei  critică.  Şi  au  pretenţii  de  a  fi  luaţi  în  serios. 
Când  le  aduci  aminte  de  propria  lor  datorie  de  a-şi 
întocmi  viaţa  după  reţetele  pe  cari  le  îmbie  cu  atâta 
dărnicie  lumii  —  ei  se  supără  şi  înjură,  spunând 
că-i  calomniezi. 

Acest  soiu  abominabil  de  critici  nu  lipsesc  nici 
în  Biserică.  Nici  instituţia  sacră  na  fost  cruţată  de 
„binefacerile"  lor. 

Mai  mult  decât  oricare  aşezământ  Biserica  a 
fost  şi  este  criticată  cu  o  pasiune,  care,  cheltuită  în 
scopuri  constructive,  ar  face  minuni. 

Se  găseşte  vr  un  preot  care  să  nu-şi  facă  da¬ 
toria  integral  —  aşa  cum  o  doreşte  toată  lumea, 
mai  mult  chiar  decât  acerbii  dăscălitori  improvizaţi 
—  s’a  isprăvit!  Concluzia  fatală  se  trage  imediat: 
„clerul  e  leneş“.  Se’ntâmplă  ca  preotimea  să  facă 
vr’un  gest  solidar  reclamându-şi  drepturile  cele  mai 
fireşti  la  o  viaţă  mai  omenească  sub  raportul  con¬ 
diţiilor  materiale  —  şi-a  găsit  beleaua  cu  implaca¬ 
bilii  critici,  cari  îi  vor  arunca  acuza  promptă:  „clerul 
s’a  funcţionarizat !“  II  pun  păcatele  pe-un  preot  să 
îşi  câştige  —  constrâns  de  vitregia  împrejurărilor  — 
cele  de  lipsa  şi  pe  altă  cale  [fireşte,  cinstită!]  decât 
cu  patrafirul  şi  molitvelnicul,  osânda  că  s’a  făcut 
negustor  nu  va  întârzia.  Ori  să-l  păzească  Dumnezeu, 
să  nu  aibă  şi  el,  ca  cetăţean,  o  credinţă  politică, 
chiar  dacă  ar  fi  străbătută  de  idealismul  cel  mai 
creştinesc,...  că  nu  va  mai  putea  ieşi  în  lume,  de 
gura  neîmpăcatei  censuri  mai  mult  sau  mai  puţin 
tarifate. 

In  această  privinţă  presa  nu  e  mult  mai  bună 
decât  cetitorii  ei.  In  mare  parte  ea  e  prizoniera  ace¬ 
leiaşi  frenezii  a  criticismului  negativ,  bârfitor.  Ori 
cine  se  va  încumeta  să  răsfoiască  colecţia  unor  ziare 
din  anul  trecut  de  pildă,  va  rămânea  surprins  aflând 
că  cronica  lor  bisericească  o  alcătuesc  aproape  ex¬ 
clusiv  micile  păcate  ale  unor  preoţi,  pe  cari  orice 
om  iubitor  de  Biserică  le  condamnă,  dar  din  cari 
nu  e  de  loc  cu  dreptate  să  tragi  prin  generalizare 
concluzii  în  paguba  întregei  instituţii  sacre.  Totuşi 
lucrul  aşa  se  întâmplă.  Căci  entuziaştii  idololatrii 
ai  negaţiei  nu  ţin  de  cuviinţă  să  taie  la  răboj,  decât 
prin  excepţie,  fapta  bună,  hărnicia,  devotamentul 
jertfelnic  al  vr’unui  slujitor  al  altarului.  Şi,  de  astă- 
dată,  fără  generalizarea  tipiconală!  Ca  şi  când  în¬ 
treaga  noastră  viaţă  bisericească  ar  fi  un  pustiu 
imens. 

Procedeul  e  nedrept  şi  profund  păgubitor. 

Nedrept  fiindcă-i  tendenţios,  şi  păgubitor  fiindcă 
descurajează  pe  atâţia  preoţi  şi  mireni,  cari  totuşi 
se  ostenesc  să-şi  pună  în  slujba  Bisericii  şi  —  im- 

plicit  —  a  neamului  tot  ce  au  mai  bun  şi  mai  nobil 
în  sufletul  lor. 

Reclama  e  o  specialitate  a  comerţului.  Ea  nu 
intră  în  mijloacele  de  luptă  ale  Bisericii.  Nu  s’a  fo¬ 
losit  de  ea  nici  Mântuitorul.  No  adoră  nici  preoţimea. 
O  singură  reclamă  este  în  duhul  Evangheliei:  re¬ 
clama  faptei.  Dar  s’au  gândit  vr  odată  zeloşii  ante- 
prenori  ai  criticei  unilaterale,  ai  negaţiei  delirante, 
ce  tonic  ar  alcătui  două  vorbe  de  îndemn  scrise 
despre  un  preot  modest  care  a  izbutit  prin  ostenele 
îndelungate  să  zidească  ceva  în  cadrul  activităţii 
sale?  Sau  cât  s’ar  spori  prestigiul  Bisericii  prin 
aceea  că  s’ar  trâmbiţa  prin  presă  realizările  ei  din 
trecut  şi  prezent?  Datu-şi-au  vr’odată  seama  profe¬ 
sioniştii  revoltei,  ce  minunată  operă  de  zidire  sufle¬ 
tească  ar  putea  duce  la  îndeplinire  cu  energia  pe 
care  o  risipesc  aşa  de  uşuratic  făcând  numai  cro¬ 
nică  neagră? 

De  bună  seamă  slujitorii  Bisericii  sunt  cei  dintâi 
cari  îşi  recunosc  insuficienţele  lor.  Dar,  mă  rog,  pe 
care  tărâm  de  viaţă  omenească  s’a  ajuns  la  o  stare 
care  să  justifice  o  hipertrofie  de  clasă? 

Să  fim  drepţi  şi  să  judecăm  lucrurile  cu  mai 
multă  obiectivitate.  Şi  atunci  vom  recunoaşte,  că 
slujitorii  altarului  nu  sunt  vrednici  de  critica  acerbă, 
cu  care  sunt  asaltaţi  din  partea  falşilor  profeţi,  cari 
bârfind  în  dreapta  şi  în  stânga  îşi  închipuesc  că 
aduc  cea  mai  curată  slujbă  lui  Dumnezeu. 

Creştinismul  nu  e  legea  fataliştilor  cari  se  lasă’n 
voia  sorţii,  nefăcând  nici  un  efort  pentru  îndrumarea 
acesteia.  El  nu  e  religia  oamenilor  vecinie  mulţumiţi 
cu  ceeace  sunt,  ori  hipertrofiaţi  chiar  de  realizările 
lor  efemere.  Creştinul  „sărac  cu  duhul",  conştient 
deci  de  insuficienţa  sa  spirituală,  e  dator  să  lupte 
pentru  propria  sa  desăvârşire  —  şi  pentru  a  altora. 
El  are  dreptul  să  critice  şi  pe  alţii,  dar  numai  dupăce 
s’a  criticat  în  deajuns  pe  sine.  Altfel,  involuntar  se 
aşează  în  ipostasul  fariseilor  din  scena  cu  femeia 
păcătoasă  din  Evanghelia  Sf.  loan  [cap.  8]. 

Critica  măsurată,  obiectivă,  dreaptă,  pornită  din 
dragoste,  luminează,  îndreptează,  zideşte 

Critica  din  zilele  noastre  însă  de  multeori  este 
de  aşa  natură,  încât  te  face  să  crezi  că  pentru  mo¬ 
ment  o  singură  critică  mai  este  constructivă,  deci 
îmbucurătoare:  critica  criticei.  Prof.  Nicolae  Colan. 


Criza  omiletică  de  azi,  cauzele  şi 
remediile  eL 

Nu  e  nevoie  să  observe  cineva  prea  mult  vieata 
religioasă  şi  bisericească  a  vremii  noastre,  ca  să 
ajungă  Ia  concluzia  că  ea  trece  între  alte  crize  şi 
printr’o  acută  crfză  omiletică.  Care  este  pricina?  Ta¬ 
lentele  nu  lipsesc;  studiile  omiletice  progresează. 
A  scăzut  însă  imens  sensibilitatea  religioasă  a  cre¬ 
dincioşilor.  Amvonul  nu  mai  ademeneşte  azi  pu¬ 
blicul.  Majoritatea  oamenilor,  în  deosebi  a  orăşe¬ 
nilor,  sunt  atraşi  de  cinematograf  şi  operetă,  care 
par  a  face  o  concurenţă  serioasă  şi  poate  nu  tocmai 
loială  amvonului. 

Reclama  sugestivă,  obsedantă,  organizată  sa¬ 
vant,  de  care  se  folosesc  azi  literatura  şi  teatrul, 
trezesc  curiozitatea  şi  cuceresc  vertiginos  simpatia 
şi  interesul  unui  public  mobil,  capricios  şi  super¬ 
ficial.  Biserica  nu  se  poate  folosi  de  asemenea 
mijloace.  Chiar  când  ea  uzează  de  publicitatea  presei 
şi  afişajului,  ea  trebue  să  o  facă  discret,  cu  pru¬ 
denţă  şi  cu  multă  moderaţie. 

Azi,  pare  a  nu  mai  fi  suficientă  chemarea  în¬ 
datinată  a  clopotelor.  Lumea  nu  le  mai  aude.  Zgo¬ 
motul  vieţii  e  asurzitor.  El  toceşte  nu  numai  sensi¬ 
bilitatea  naturală  a  omului  dar  chiar  şi  pe  cea  su-' 
pranaturală.  Vieaţa  contemplativă  este  în  primejdie. 

Receptivitatea  spirituală  a  omului  modern  de¬ 
vine  din  zi  în  zi  mai  vagă,  mai  obtuză. 

Amvonul  nu  mai  are  ascultători,  iconostasele 
nu  mai  au  închinători  şi  ospitalitatea  euharistică  a 

sfintelor  altare  este  desconsiderată  şi  ocolită  de  cei 
mai  mulţi.  Fireşte  la  această  dezafectiune  religi¬ 
oasă  a  societăţii  contemporane  a  contribuit  în  mare 
măsură  şi  lipsa  de  entusiasm  misionar  şi  de 
sinceritate  evanghelică  a  slujitorilor  sfinţiţi  ai  Bi¬ 
sericii.  Cei  mai  mulţi  dintre  ei  au  părăsit  de  mult 
minunata  mreajă  de  prins  suflete  omeneşti  a  „cu¬ 
vântului",  a  „predicii"  fără  ca  ei  să  fi  intensificat 
măcar  acea  predică  afirmativă  şi  atât  de  convingă¬ 
toare  a  unei  vieţi  personale  trăite  în  desăvârşită 
conformitate  cu  sf.  Evanghelie. 

Predica  exemplului  a  fost  tot  atât  de  absentă 
ca  şi  cea  a  cuvântului.  Şi  atunci  era  firesc  ca  obştea 
să  se  descveştineze,  să  devie  semicreştină  sau 
psedocreştină.. 

Minunea  din  ziua  Rusaliilor,  nu  se  reeditează 
azi  nici  cu  apostolii  nici  cu  mulţimile,  căci  cei 
dintâi  nu  mai  grăiesc  în  limbile  neamurilor,  iar  mul¬ 
ţimile  nu  le  mai  simt  puterea,  nu  le  mai  înţeleg 
graiul  şi  nu  se  mai  convertesc. 

Taumaturgii  sunt  din  ce  în  ce  mai  puţini.  Mar¬ 
tirii  au  dispărut  aproape  cu  totul.  Apostolii  există, 
pare  printr’un  fel  de  compromis  făcut  cu  laicismul 
indiferent,  neutral  sau  agresiv. 

Ei  par  toleraţi  de  acesta  fie  din  compătimire, 
fie  dintro  concesiune  făcută  vulgului  cu  menta¬ 
litate...  „ritualistă"  şi...  „superstiţioasă". 

Predica  aceea  care  umple  sufletul  omenesc  de 
minune  şi  acea  minune  de  viaţă  creştină  care  pre¬ 
dică,  prin  ea  însăşi  e  o  excepţie  rarisimă. 

In  biserica  sufletului  păstorilor  noştri,  care  ar 
trebui  să  fie  „Biserică  a  Sf.  Duh"  nu  mai  slujeşte 
de  mult  Sf.  Duh.  O  sumedenie  de  idoli  au  luat  locul 
idealurilor.  Dumnezeu  a  fost  expropriat  cu  concursul 
omului  de  Mamona  şi  de  invazia  tuturor  vulgari¬ 
tăţilor  pe  care  el  le  aduce  cu  sine. 

Preotul  vorbeşte  dar  nu  trăeşte,  sfinţeşte  dar 
nu  se  sfinţeşte... 

De  aceea  predica  lui  nu  mai  are  puterea  de  a 

trezi,  de  a  renaşte,  de  a  zidi,  de  a  înălţa  şi  de  a 
mântui  suflete. 

Predica  nu  este  numai  graiu  ci  şi  faptă.  Preotul 
deci  nu  trebue  să  fie  numai  un  orator  creştin,  ci  şi 
un  om  de  realizări  creştine  în  vieaţa  lui  personală 
şi  în  cea  socială. 

Studiul  exegetic  poate  fi  cât  de  adânc,  inspiraţia 
literară  cât  de  superioară,  talentul  retoric  şi  dra¬ 
matic  oricât  de  perfect  —  fără  exemplaritatea  unei 
vieţi  sincer  creştine  —  predicatorul  vorbeşte  în 
văzduh.  El  nu  va  fi  niciodată  nici  profet ,  nici  misionar. 
El  nu  va  putea  nărui  nici  când  cetăţile  păcatului  şi 
nici  nu  va  putea  zidi  vreodată  în  lume  cetăţile  Du¬ 
hului  Sfânt.  Intre  cuvântul  lui  şi  fapta  lui,  nesinceri- 
tatea  a  căscat  o  prăpastie  înfiorătoare. 

Propoveduitorul  Evangheliei,  trebue  să  fie  prin 
urmare  şi  un  om  de  fapte  nu  numai  de  cuvânt. 
Sufletul  predicatorului  este  sufletul  predicii. 

Fără  desăvârşita  sinceritate  a  acestui  suflet 
predica  nu  are  absolut  nici  o  rezonanţă  în  conştiinţa 
credincioşilor. 

Predicatorul  trebue,  deci,  să  predice  ceeace 
crede  şi  să  creadă  ceeace  predică. 

* 

*  * 

Risipit  în  atâtea  activităţi  periferice,  şi  de  foarte 
multeori  contradictorii,  păstorul  modern  nu  mai  are 
răgaz  pentru  adâncirea  cuvântului  dumnezeesc  şi 
pentru  adâncirea  spirituală  a  propriei  sale  vieţi. 

Apostolii  şi  profeţii  nu  se  nasc  în  restaurante, 
ci  în  singurătatea  acelor  „cămări  împodobite11  ale 
Mântuitorului  —  pe  care  le  cântă  svetilna  proso- 
mică  a  sf.  Patimi. 

Sterilitatea  predicii  este  întotdeauna  urmarea 
lipsei  de  meditaţie  şi  concentrare  a  predicatorului. 

Fără  asceză  nu  există  predică  vie. 

Din  nenorocire,  vieaţa  şi  mentalitatea  păstorului 
de  azi,  se  secularizează  din  ce  în  ce  mai  profund 
—  până  la  desfigurare,  până  la  parodie. 

Intelectualitatea  preotului  nu  este  suficientă.  Fără 
evlavie,  ea  nu  are  nici  o  valoare.  Ştiinţa  fără  cre¬ 
dinţă  nu  mântueşte.  Amvonul  trăeşte  mai  mult  prin 
altar,  decât  prin  catedră.  Evlavia  fără  ştiinţă  con¬ 
verteşte,  dar  ştiinţa  fără  evlavie  nu. 

Amvonul  nu  permite  nici  un  fel  de  diletantism 
—  nici  chiar  „pe  cel  spiritual". 

El  are  nevoie  de  suflete  transfigurate ,  nu  de 
academism  teologic  sau  social. 

El  nu  are  nevoie  de  profesionişti  ci  de  «te  of  ori» 
şi  « taumaturgi ». 

EI  trebuie  să  se  împodobească  azi  cu  persona¬ 
lităţi  care  nu  vor  să-şi  arete  dela  înălţimea  lui  talentul 
şi  competenţa  lor  exegetică  şi  omiletică,  ci  ceeace 
a  operat  în  fiinţa  lor  mai  adânc,  mai  fecund  şi  mai 
sfinţitor  Cuvântul  lui  Dumnezeu,  cu  alte  cuvinte  nu 
ce  scot  ei,  prin  tâlcuire,  din  sf.  Scriptură,  ci  ceeace 
ea  face  din  ei,  prin  vieaţă. 

* 

*  * 

Vieaţa  preotului  este  sufletul  predicii.  De  aceea, 
nu  ştiinţa  omiletică  fie  sub  aspectul  ei  teoretic,  fie 
sub  cel  practic  pare  a  trece  printr’o  criză,  ci  însăşi 
vieaţa  omiletului. 

Problema  teocentrismului  sau  antropocentris¬ 
mului  în  predică  şi  care  preocupă  azi  în  mare  mă¬ 
sură  pe  teologii  practici,  nu  este,  desigur,  lipsită  de 
interes  —  dar,  problema  vieţii  şi  sincerităţii  creştine 
a  predicatorului,  ni  se  pare  de  o  importanţă  covâr¬ 
şitoare. 

Sa  spus  de  atâteaori  că  vieaţa  preotului  este 
Evanghelia  poporului.  Intr’adevăr  credincioşii  nu 
urmează  decât  pe  păstorul  care  urmează  în  vieaţa 
lui  pe  Dumnezeu. 

Pe  ceilalţi  sau  nu-i  ascultă  de  loc,  sau  îi  ascultă 
în  silă  şi  mai  mult  pentru  a-şi  spori  documentele 
împotriva  lor. 

împotriva  descompunerii  vieţii  sufleteşti  şi  a 
intelectualismului  şi  verbalismului  modern,  în  care 
aceasta  se  ascunde,  preotul  nu  va  putea  lupta  cu 
succes  decât  printr’o  vieaţă  personală  desăvârşit  pă¬ 
trunsă  de  sfinţenie  şi  printr’o  organizare  superioară 
a  mijloacelor  sale  de  propagandă  atât  în  lăuntrul 
Bisericii  cât  şi  în  afară. 

El  trebuie  să-şi  verifice  mrejile. 

Cu  mreji  învechite  şi  putrede,  zadarnic  mai  tru¬ 
deşte  pe  ţărmul  vieţii ;  nimic  nu  pică  în  ele ;  nădejdi 
fără  bucurie;  vreme  pierdută  de  surda. 

Apologetica  noastră  misionară  în  special  trebuie 
revizuită  şi  îmbogăţită. 

Lirismul  retoric  nu  mai  impresionează. 

Conştiinţa  omului  de  azi,  vrea  să  vadă  în  pro- 
poveduitorii  sf.  Evanghelii  „îngeri  în  trup",  întrupări 
ale  desăvârşirii  spirituale,  „Hristoşi“. 

Pe  Tabor,  apostolii  pe  care-i  luase  cu  sine  Mân¬ 
tuitorul,  nu  se  rugaseră,  de  aceea  adormiră.  Fără 
rugăciune  sufletul  adoarme.  Ei  nu  erau  în  stare  să-şi 
lămurească  rostul  minunii  transfigurării.  începuseră 
să  aiureze.  Dar  pe  Tabor  nu  te  simţi  bine,  decât 
atunci  când  te  rogi  —  nu  când  dormi. 

Propoveduitorul  adevărurilor  vecinice  trebuie 
să  fie  prin  urmare  un  om  închinat  rugăciunii  şi  me¬ 
ditaţiei.  —  El  trebuie  să  urce  zilnic  pe  culmea  Ta- 
borului  pentru  a-şi  transfigura,  prin  contemplaţie, 
sufletul  său  şi  pentru  a  coborî  apoi  plin  de  lumină 
între  semenii  săi  desfiguraţi  de  păcat. 

Fără  vieaţă  mistică,  păstorul  de  azi  nu  va  putea 
înfăţişa  credincioşilor  săi,  în  predică,  realitatea  in¬ 
tegrală  a  adevărului  dumnezeesc. 

Percepţiei  intelectuale  a  credincioşilor  îi  trebuie 
adăugată  şi  cultivată  percepţia  mistică.  Şi  aceasta 
nu  o  pot  face  decât  acei  păstori,  cari  ei  înşişi  îşi 
însuşesc  adevărul  şi  prin  percepţia  mistică,  nu  numai 
prin  cea  intelectuală  —  adecă  aceia  la  care  lumina 
devine  vieaţă  şi  vieaţa  devine  însăşi  lumină. 

Amvoanele  Bisericilor  noastre  au  nevoie  de  sfinţi . 

Să  ne  rugam  ca  ele  să  şi-i  afle  cât  mai  neîn¬ 
târziat  —  deşi  după  convertirea  păgânilor,  spune 
cineva,  cea  mai  grea  convertire,  pare,  a  fi,  uneori 
aceia  a  înşişi  slujitorilor  Evangheliei. 

Prof.  Dr.  Gr.  Cristescu. 


Amintirile  unui  preot  romano-catolic 
devenit  preot  ortodox. 

[Urmare). 

VII.  „Spiritul  autorului  în  această  istorie: 

1.  Sârguintă  amară...  a  se  vedea  în  special  p.  208, 
al.  3,  p  182. 

2  Un  fel  de  plăcere  de  a  da  la  iveală,  fără  nici  un 
respect,  greşelile  superiorilor  bisericeşti...  v.  Privire  gene¬ 
rală  p.  13,  al.  1,  pp.  22,  28. 

3  Nedreptate  în  ce  priveşte  apărătorii  Bisericii,  v. 
Priv.  gen.  p.  31. 

4.  Părtinire  în  favoarea  ereticilor,  v.  Priv.  gen.,  p.  33 
şi  pp.  16—30,  323  etc. 

5.  încredere  prea  mare  în  scriitorii  protestanţi.  A  se 
vedea  cărţile  Il-a  şi  IlI-a.  passim ». 

Să  vedem  dovezile  pe  cari  se  sprijinesc  aceste 
aserţiuni. 

Prima  obiecţiune :  Sârguintă  amară.  Pasagiu!  indicat 
este  cel  citat  mai  sus,  unde  se  vorbeşte  despre  decadenţa 
călugărilor  şi  de  neorânduiala  cu  rugăciunea  vocală.  Cum 
găseşte  amărăciune  şi  zel  în  cuvinte  aşa  de  simple  şi  de 
moderate  ? 

Ce-ar  zice  atunci  dl  raportor  despre  pasagiile  pe  cari 
i  le-aş  putea  cita  din  sf.  Ieronim,  din  sfântul  Sulpice-Se- 
vere,  sfântul  Gildas,  sfântul  Pierre-Damien,  sfântul  Bernard, 
Pierre  le  Venerable,  sfântul  Viucent-Ferrier  şi  din  atâtea 
alte  sfinte  personagii,  asupra  viciilor,  desfrâurilor  ruşinoase, 
avariţiei,  mândriei  ce  erau  zestrea  instituţiilor  monastice 
degenerate?  Cele  câteva  cuvinte  ale  mele  sunt  prea  şterse 
pe  lângă  tablourile  descrise  de  sfinţi  cu  culori  atât  de  vii- 

Aş  putea  să  le  citez ;  dar  nu  Ie  cunosc  toţi  oamenii  in¬ 
struiţi?  n’au  citit  ei  nenumăratele  canoane  ale  conciliilor. 
unde  călugării  răi  sunt  înfieraţi  cu  atâta  energie? 

Comparând  acuzaţia  diui  raportor  cu  pasagiul  ce  l  a 
citat  întru  sprijinul  său,  orice  om  cu  raţiune  va  trage 
această  concluzie:  că  aş  fi  putut  să  spun  cu  mult  mai 
multe  şi  să  nu  mă  aştept  la  imputarea  ce  mi  se  adresează- 

A  doua  obiecţiune:  un  fel  de  plăcere  de  a  da  la 
iveală,  fără  nici  un  respect,  greşelile  superiorilor  bisericeşti. 

Prima  dovadă:  Privire  generală,  p.  XIII,  al.  I.  Zic  în 
acest  loc  că  după  concordat  episcopiile  au  fost  date  la 
preoţi  dela  curte  cari  nu-şi  datorau  demnitatea  dată  decât 
favoarei;  apoi  adaug  aceste  cuvinte,  cari  au  motivat,  fără 
îndoială  imputarea: 

„Curtea  romană  nu  se  gândea  decât  să  aibă  cel  mai 
mare  profit  cu  putinţă  din  vacanţe  şi  din  dreptul  de  a  numi, 
dublând  impozitul  pe  venit  şi  rezervându-şi  un  anumit 
număr  de  dări;  taxele  de  cancelarie  se  sporeau  din  zi  în 
zi,  şi  nu  se  putea  obţinea  o  favoare,  fie  chiar  spirituală, 
decât  cu  bani  ghiaţă". 

Voiu  remarca  apoi  că  eu  nu  vorbesc  de  Sf.  Scaun, 
nici  de  papa,  ci  de  curtea  romană,  compusă  din  funcţio¬ 
nari  cărora  papii  cei  mai  virtuoşi  le-au  cunoscut  şi  mărtu¬ 
risit  viciile  şi  pe  cari  au  căutat  să-i  aducă  pe  calea 
cea  bună. 

Apoi  voiu  adăuga:  D-nul  raportor  uită  fără  îndoială 
faptul  că  cele  mai  sfinte  personagii  au  imputat  curfii  dela 
Roma  dragostea  ei  de  aur  şi  celelalte  păcate  ale  sale  într’un 
fel  cu  mult  mai  energic  decât  mine.  Ii  voiu  cita  numai  pe 
sf.  Toma  de  Cantorbery  şi  pe  sf.  Bernard,  cari  au  trăit 
într'un  timp  când  curtea  dela  Roma  era  mai  puţin  vicioasă 
ca  în  sec.  al  XVI  lea.  Dacă  vrea  să  cunoască  starea  acestei 
curţi  în  sec.  XVI,  poate  să  citească  proiectul  de  reformă 
făcut  de  mai  mulţi  cardinali,  după  ordinele  lui  Paul  III,  şi 
va  pricepe  că  cele  câteva  rânduri  ale  mele  nu  sunt  decât 
un  slab  extras  din  ceeace  aş  fi  putut  să  citez  cu  mult  mai 
puţină  cruţare  şi  prevedere,  fără  a  fi  vrednic  de  mustrare. 

Să  revenim  la  sf.  Toma  de  Cantorbery  şi  la  sf.  Ber¬ 
nard.  Primul  se  exprimă  astfel  (cartea  V,  scris.  20J 

„Eu  nu  ştiu  prin  ce  nenorocită  fatalitate  vedem  zilnic 

pe  Baraba  pus  în  libertate  de  curtea  romană  şi  pe  Isus 
Hristos  condamnat  de  ea  la  moarte". 

Iată  acum  un  pasaj  luat  la  întâmplare  din  sf.  Bernard 
{cartea  despre :  Datoria  episcopilor,  cap.  VIII.  Nr.  9) : 

„Geniul  şi  caracterul  curţii  romane  este  de  a  se  îngriji 
cât  se  poate  de  puţin  de  urmările  unei  afaceri;  ea  nu  se 
gândeşte  decât  ta  avantagele  ce-i  revin  ;  ea  iubeşte  darurile ; 
Romanii  sunt  posedaţi  de  dragostea  pentru  interes;  vorbesc 
pe  şleau,  fiindcă  această  disordine  e  publică.  Să  dea  Dum¬ 
nezeu  ca  aceasta  să  fie  mai  puţin!  Să  dea  Dumnezeu,  ca 
ascunzându-o,  să  nu  ajungă  la  cunoştinţa  oamenilor!  Şi 
dacă  noi  vorbim,  să  dea  Dumnezeu,  să  nu  fim  crezuţi! 
Am  vrea  să  acoperim  goliciunea  acestor  Noe  a  vremurilor 
noastre ;  însă  dupăce  au  devenit  subiectul  de  vorbă  al  întregii 
mmi,  vom  fi  dar  singurii  cari  vom  tăcea?  Inzadar  mă  si¬ 
lesc  să  ascund  o  rană  de  moarte  şi  adâncă ;  sângele  care 
ţâşneşte  din  toate  părţile  trădează  prevederile  mele,  şi  pă- 
iează  tot  ceeace  pun  pe  ea:  grija  mea  e  nefolositoare; 
mu-mi  rămâne  decât  ruşinea  de  a  fi  vrut  să  acopăr  ceeace 
treţea  peste  puterile  mele  să  apăr  în  realitate". 

Aş  putea  să  umplu  mai  multe  volume  cu  pasagii  de 
acest  fel  scoase  din  scriitorii  bisericeşti  cei  mai  renumiţi 
şi  chiar  din  scrierile  papilor. 

Dl  raporlor  a  fost  prea  imprudent  când  a  relevat  fraza 
noastră,  aşa  de  liniştită  şi  aşa  de  moderată  în  comparaţie 
eu  ceeace  au  spus  sfinţii  asupra  aceluiaş  subiect.  El  ar  fi 
trebuit  să  ştie  că  censurându-mă,  censura  în  acelaş  timp 
toate  personagiile  evlavioase  cari  au  gemut  de  relele  din 
Biserică  şi  de  păcatele  curţii  dela  Roma. 

A  doua  dovadă  în  sprijinul  celei  de  a  doua  obiec- 
ţiuni  a  dlui  raportor:  Privire  generală,  pag.  XXII. 

Acolo  numesc  pe  Borgia  sau  Alexandru  VI  infam; 
şi  afirm  că  mai  mulţi  papi  vândură  indulgenţe  arendate 
călugărilor  cerşetori.  Patru  rânduri  asupra  acestui  subiect! 

Nu  voiu  aduce  injurii  cititorilor  mei,  socotindu-i  atât 
de  puţin  instruiţi,  încât  să  nu  cunoască  tot  ceeace  a  fost 
desgustător  şi  neruşinat  în  viaţa  particulară  a  lui  Borgia 
şi  în  această  negustorie  de  indulgenţe;  care  a  fost  scânteia 
uriaşului  incendiu  numit  Reforma.  In  Ioc  de  a-mi  imputa, 
ca  dl  raportor,  câteva  rânduri  scrise  fără  pasiune,  ei  vor 

ţinea  seamă  de  rezerva  mea.  Pentrucă  aş  fi  putut  să  spun 
asupra  acestui  subiect  lucruri  îngrozitoare  ce  nu  ar  fi  putut 
fi  desminţite.  N’am  intrat  de  loc  în  amănunte  din  respect 
pentru  Biserică;  n'am  amintit  decât  puţine  cuvinte  pentru 
a-mi  îndeplini  datoria  de  istoric,  şi  dl  raportor  pe  aceste 
câteva  cuvinte  îşi  bazează  obiecţiunea  a  doua  de  a  fi  re¬ 
levat  fără  respect  greşelile  superiorilor  bisericeşti! 

A  treia  dovadă  în  sprijinul  celei  de  a  doua  obiecţiuni: 
Privire  generală  pag.  XXVIII. 

In  această  pagină,  spuneam  că  în  Biserică  în  sec. 
XIV  domneau  reguleJe  celei  mai  curate  discipline,  dar  căr 
după  două  secole,  clerul  mirean  şi  ordinele  călugăreşti 
decăzuseră  sub  raportul  moravurilor  şi  al  ştiinţei,  astfel  că 
în  veacul  al  XVI-)ea,  răul  ajunsese  la  culme. 

Vorbind  astfel,  nu  fac  decât  să  rezum  ceeace  s’a 
spus  în  concilii  şi  de  scriitorii  acestei  epoci;  de  credin¬ 
ciosul  cardinal  Iulian  în  special ;  de  Părinţii  conciliului  din 
Trident  în  cuvântările  lor;  de  papi  în  bulele  privitoare  la 
acest  conciliu;  de  toţi  cari  au  scris  doar  câteva  pagini 
asupra  afacerilor  Bisericii  în  această  epocă.  Singura  deo¬ 
sebire  care  există  între  ei  şi  mine,  este  că  ei  vorbesc 
despre  acest  lucru  cu  mult  mai  pe  larg  decât  mine  şi  cu 
mai  multă  energie. 

Dacă  am  meritat  să  fiu  censurat,  pentru  pasagiul  in¬ 
dicat  de  dl  raportor  al  conciliului  dela  Rochelle,  atunci  toţi 
papii  şi  toţi  cei  citaţi  au  meritat  mai  mult  decât  mine.  Se 
poate  cineva  mângâia  de  a  fi  condamnat  înjr’o  astfel  de 
tovărăşie  de  raportorul  unui  conciliu  provincial. 

A  treia  obiecţiune:  Atitudine  nedreaptă  faţă  de  apă¬ 
rătorii  Bisericii. 

Unica  dovadă:  Privire  generală,  pag.  XXXI. 

în  acest  loc  vorbesc  de  Jesuiţi  şi  le  imput  morala  lor 
greşită.  Papii  au  condamnat-o,  ca  şi  clerul  Franţei,  în  adu¬ 
narea  generală  dela  1700  şi  printr’o  mulţime  de  ordonanţe. 

N’ar  fi  trebuit  să  respect  astfel  de  ac'e,  după  dl  ra¬ 
portor  al  conciliului  Rochelle,  şi  ar  fi  trebuit  să  iau  apă¬ 
rarea  cazuiştilor. 

Trebuia  se  apăr  pe  cazuişti,  sub  ameninţarea  de  a  fi 
acuzat  de  nedreptate  faţă  de  apărătorii  Bisericii!! 

Cititorii  vor  aprecia  cum  se  cuvine  dovada  adusă  de 
dl  raportor  în  sprijinul  obiecţiunii  sale. 

Obiecţiunea  a  patra:  Părtinirea  ereticilor. 

Prima  dovadă:  Privire  generală,  pag.  XXXIII. 

Spuneam  la  locul  arătat  că  sihaştrii  dela  Port-Royal 
s’au  adunat  pentru  a  disputa  ştiinţa  şi  virtutea  şi  a  com¬ 
pune  operele  lor  nemuritoare. 

Sihaştrii  dela  Port-Royal,  au  publicat  într'adevăr  lu¬ 
crările  pe  cari  le  citez,  pag.  XXXIV :  Veşnicia  credinţei, 
tratatele  asupra  principiilor  credinţei  creştine,  asupra  Uni¬ 
tăţii  Bisericii,  etc.,  etc.,  opere  ce  nu  sunt  eretice  dupăcum 
recunoaşte  toată  lumea. 

Singuraticii  dela  Port-Royal  n’au  fost  oare  virtuoşi  ? 
Dl  raportor  nu  va  îndrăzni  s’o  afirme. 

Au  fost  eretici  ?  Bossuet  nu  credea ;  şî  argumentul  lui 
este  că  ei  respingeau  ereziile  condamnate  de  Biserică.  Je- 
zuiţii  le-au  atribuit  o  erezie  asupra  iertării.  Mă  voiu  mul¬ 
ţumi  să  remarc  faptul  că  Arnauld,  care  trecea  drept  şef 
al  şcoalei  dela  Port-Royal,  a  scris  asupra  iertării,  la  rugă¬ 
mintea  lui  Bossuet,  şi  în  contra  părintelui  Malebranche 
Lucrările  lui  Arnauld  fură  denunţate  la  Roma  ca  şi  ale 
lui  Malebranche.  Ale  lui  Arnauld  n’au  fost  condamnate, 
pe  când  ale  lui  Malebranche  au  fost  puse  la  index. 

Dacă  sihaştrii  dela  Port-Royal  n’au  fost  eretici  în  pri¬ 
vinţa  graţiei,  atunci  asupra  cărui  punct  au  fost? 

Dl  raportor  a  luat  ca  normă  de  conducere  lucrările 
şi  acuzaţiile  Jezuiţiior;  putea  să  aleagă  mai  bine. 

Se  pot  desaproba,  împreună  cu  Bossuet,  singuraticii 
dela  Port-Royal  în  privinţa  opoziţiei  pe  care  au  făcut-o 
anumitor  acte  de  autoritate  bisericească  sau  civilă ;  dar,  de 
drept  nu  se  poate  transforma  această  opoziţie  în  erezie. 

Sihaştrii  dela  Port-Royal  n’au  fost  eretici  după  măr¬ 
turisirea  lui  Bossuet,  căre  i  cunoştea,  mi  se  pare  [v.  jur¬ 
nalul  abatelui  Le  Dieu,  anul  1703).  Papii,  condamnând 
erezia  zisă  Jansenism,  n’au  atribuit-o  nici  unuia  dintre  so¬ 
litari  şi  aceştia  au  protestat  că  n’au  susţinut-o.  In  cazul 
când  ar  fi  eretici,  eu  nu  i-aş  apăra  cu  acest  titlu.  Aşadar 
prima  dovadă  a  dlui  raportor  cade  dela  sine 

A  doua  dovadă:  pag.  XVI,  din  Privirea  generală. 

Eu  n'am  putut  să  descopăr  în  această  pagină  un 
singur  cuvânt  care  ar  fi  putut  să  servească,  chiar  ca  pre¬ 
text,  obiecţiunii  de  parţialitate  în  favoarea  ereticilor. 

A  treia  dovadă:  pag.  XXX,  Privire  generală. 

Nu  găsesc  aici  decât  această  frază  care  ar  putea  să 
aibă  legătură,  de  altfel  foarte  depărtată,  cu  subiectul  în 
chestiune. 

„Vom  avea  totdeauna  trebuinţa  să  ne  ridicăm  de-asupra 
prejudecăţilor  şi  pasiunilor,  când  vom  vorbi  de  şcoala  dela 
Port-Royal,  de  luptele  ei  cu  JezuiţiLasupra  materiei  celei 
mai  delicate  din  teologie". 

Dacă  se  poate  face  vre-o  obiecţie  asupra  acestei  pro¬ 
poziţii  ar  urma  că  datoria  mea  de  istoric  mar  fi  obligat 
să  ascult  asupra  acestei  chestiuni  prejudecăţile  şi  pasiunile. 

Dl  raportor  a  pus  în  practică  acest  principiu  rău,  sunt 
de  acord.  Insă  exemplul  său  nu  mă  va  putea  seduce ;  voiu 
crede  totdeauna  că  e  mai  bine  să  te  referi,  în  istorie.  Ia 
monumentele  autentice,  decât  la  poveşti  unde  pasiunile  şi 
prejudecăţile  servesc  ca  dovezi. 

Dovada  a  patra:  pagina  323  din  text 

In  această  pagină  afirm  că  Du  Moulin  era  un  om  cin¬ 
stit.  Că  nu  avea  dreptate  confundând  răul  ce  era  în  Bi¬ 
serică  cu  însăşi  Biserica  şi  crezând  că  găsea  la  protestanţi 
o  doctrină  mai  curată  decât  la  Biserică ;  că  a  trecut  peste 
marginile  cuvenite,  în  atacurile  sale  contra  curţii  romane; 
că  una  din  lucrările  sale  contra  abusului  a  fost  cauza  exi¬ 
lului  său. 

Câteva  pagini  mai  departe,  spun  că  dupăce  a  făcut 
experienţa  cu  protestantismul,  Du  Moulin  a  reintrat  în  Bi¬ 
serica  pe  care  o  părăsise  şi  a  murit  bun  catolic. 

Din  toate  acestea,  dl  raportor  al  conciliului  dela  Ro- 
chelle  conchide  că  părtinesc  pe  eretici. 

Mai  e  nevoie  să  dovedesc  că  această  concluzie  merge 
până  la  ridicol? 

Obiecţiunea  a  cincea :  „încredere  prea  mare  în  scrii¬ 
torii  protestanţi". 

Unica  dovadă:  v.  cartea  a  Il-a  şi  a  Hl-a  passim. 

Ca  singur  răspuns  la  un  atac  aşa  de  vag,  voiu  spune 
că  n’am  privit  ca  sigure,  în  cele  două  cărţi  citate,  decât 
faptele  admise  de  scriitorii  catolici  şi  protestanţi.  Nu  m’am 

raportat  niciodată  ia  dovezi  de-ale  protestanţilor  în  speciaL 
Dacă  dl  raportor  sau  vre-un  membru  de-al  conciliului  dela 
Rochelle  poate  să  citeze  un  fapt  în  special,  mă  angajez 
să-l  prezint,  însoţit  de  argumente  catolice  de  valoare  de 
netăgăduit 

Se  înţelege  că  nu  pot  să  răspund  decât  în  general 
obiecţiei  nedefinite  a  d  lui  raportor  şi  dovezii  şi  mai  nede¬ 
finite  încă  ce-i  serveşte  ca  bază. 

Am  dat  textul  celor  două  documente  ce  au  servit  ca 
temelie  censurilor  la  care  a  fost  supusă  Istoria  Bisericii 
Franfei.  Am  făcut  cunoscut  răspunsurile  ce  le- am  opus 
acestor  două  documente  pe  când  nu  eram  încă  ortodox. 

Astăzi  când  sunt  şi  când  nu  mai  am  nimic  de  cruţat 
într’o  Biserică  pe  care  am  părăsit- o  din  toată  inima,  îmi 
va  fi  uşor  să  dau  răspunsuri  cu  mult  mai  energice.  Trebue 
să  remarc  că,  în  pretinsele  greşeli  ce  mi  se  impută,  totul 
se  referă  Ia  aprecieri  de  natură  istorică.  Censorii  mei  se 
socotesc  aşa  dar  mai  pricepuţi  decât  mine  în  istorie  bise¬ 
ricească.  Au  dovedit  aceasta?  Ce  probe  de  ştiinţă  şi  de 
capacitate  a  dat  acest  raportor  al  conciliabulului  dela  Ro¬ 
chelle  ?  Fie  Gauthier,  fie  Gilet,  sunt  aceste  personagii  com¬ 
petente  ?  Raportorul  conciliabulului  s’a  inspirat  fără  în¬ 
doială  din  scrisoarea  M.  Pallu  care  nu  trebuia  cunoscută 
decât  de  mine,  dar  al  cărei  conţinut  a  fost  comunicat  duş¬ 
manilor  mei.  Ei  bine,  care  era  competinţa  M.  Pallu  în 
istorie  bisericească  ?  El  însuşi  a  dat  dovada  crasei  sale 
ignoranţe  în  faimoasa  Instrucţiune  pastorala  asupra  litur¬ 
ghiei.  Nu  cunoştea  nici  primul  cuvânt  dintr'o  chestiune  ce 
voia  să  o  trateze  ex  professo  şi  să  o  aşeze  în  frunte. 

Mă  simt  ruşinat  că  trebue  s’o  spun,  însă  M.  Pallu  n'a 
ascultat  decât  de  o  clică  de  preoţi  geloşi,  proşti,  plini  de 
rea  credinţă  şi  raportorul  conciliabulului  dela  RtJchelle  na 
fost  decât  ecoul  M.  Pallu  şi  al  răilor  preoţi  inspiratorii  săi. 
Toţi  n'au  găsit  ce  să  critice,  în  lucrarea  mea,  decât  păreri 
susţinute,  de  toată  Biserica  din  Franţa.  Secta  ultramontană 
care  căpăta  cu  fiecare  zi  o  mai  mare  importanţă,  voia  să 
dea  o  mare  lovitură,  făcând  să  se  pună  Ia  index  câteva 
lucrări  unde  doctrina  Bisericii  Franţei  era  admisă,  dar  ce- a 
câştigat  cu  aceasta?  Manualul  de  drept  canonic  al  dlui 
Lequeux  după  mai  mulţi  ani  era  primit  ca  clasic  în  semi- 

narii ;  teologia  de  Bailly  era  clasică  după  aproape  o 
jumătate  de  veac;  Istoria  Bisericii  Franţei  a  fcst  primită 
bine  de  episcopat  şi  de  tot  clerul  Franţei;  ce  s’a  câştigat 
din  astfel  de  censuri?  Sa  încurajat  pur  şi  simplu  o  sectă 
care  a  adus  cele  mai  grave  ofense  Bisericii  romane  din 
câte  a  mai  primit;  care  a  făcut  ca  papalitatea  să  fie  pă¬ 
răsită  de  toţi  sprijinitorii,  care  a  făcut  să-şi  piardă  auto¬ 
ritatea  ce  voia  să  o  mărească  peste  măsură. 

(Va  urma]  Ilie  Beleuţă. 


Sugestii  dintr’o  carte.1 

n. 

Urmărind  pe  Louis  de  Launay  în  opera  sa  « Le 
Cistianisme »,  am  văzut  —  în  prima  parte  —  că  între 
creştinism  şi  ştiinţă  nu  există  antagonism  şi  incompatibi¬ 
litate,  că  doctrina  creştină  se  poate  însuşi  chiar  raţional  şi 
că  —  prin  urmare  —  principiile  ei  rămân  în  picioare,  cu 
toate  atacurile  ce  vin  din  partea  necredinţei.  Parcurgem, 
acum  restul  cărţii,  sesizând  divinul  religiunei  creştine, 
în  practica  ei.  Pentru  consideraţiuni  de  metodă,  facem 
abstracţie  de  diferitele  împărţiri  şi  subîmpărţiri,  expu¬ 
nând  ideile  principale  pe  scurt  şi  într’o  singură  ordine, 
dar  reliefând  clar  concepţia  şi  spiritul  cărţii. 

«O  religiune  nu  este  numai  un  act  de  credinţă. 
Această  credinţă  implică  obligaţiuni  de  conştiinţă,  care 
duc  la  practica  unui  cult  şi  la  respectul  unei  morale». 
(Pag.  83).  In  conformitate  cu  acest  principiu,  creşti¬ 
nismul  are  un  cult.  El  este  pe  deoparte  «un  omagiu 
natural  de  supunere  şi  de  recunoştinţă  cătră  Atotpu¬ 
ternicul»,  iar  pe  de  alta,  un  prilej  minunat  de  concen¬ 
trare  a  gândurilor  şi  sentimentelor  noastre  cătră  un  singur 
scop,  cătră  o  singură  ţintă,  Divinitatea.  In  vâltoarea 
vieţii,  cu  trebuinţele,  plăcerile  şi  ispitele  zilnice,  uităm 
adesea  slăbiciunea,  umilinţa  şi  nimicnicia  noastră.  Ne 
credem  eterni  şi  atotputernici  şi  începem  traiul  fără 
Dumnezeu  şi  fără  cuviinţă.  Cultul,  însă,  ne  discipli- 

1  Vezi;  „Revista  Teologică"  Nr.  2 — 3  din  1929. 

neazâ,  adunându-ne  gândurile  din  câmpul  rătăcirilor  în 
realitatea  vieţii  şi  prilejuind  să  ne  dăm  seama  «că  uni¬ 
versul  nu  se  mărgineşte  la  constatările  senzurilor  noastre, 
că  există  invizibilul,  neatinsul,  necuprinsul,  misterul». 
(Pag.  86). 

Principala  practică,  ce-o  găsim  în  cultul  creştin  este 
rugăciunea,  acel  «act  de  sdoraţiune,  de  implorare,  de 
mulţumire,  de  iubire  şi  de  speranţă,  prin  care  creatura 
tinde  să  se  unească  cu  creatorul  său».  Intre  rugăciunea 
păgână  şi  cea  creştină  este,  desigur,  o  distanţă.  La  mu¬ 
sulmani  şi  la  fatalişti  şi  deteminişti  în  general,  ea  este 
un  act  de  supunere,  de  prosternare  în  faţa  voinţei  ce¬ 
reşti;  la  creştini,  însă,  ea  e  un  act  de  iubire.  «Creştinul 
nu  se  mulţumeşte  să  adore  pe  Dumnezeu  în  frică,  sau 
să-l  implore  în  speranţă;  el  iubeşte  pe  Dumnezeu  şi  se 
simte  iubit  de  el».  (Pag.  87).  Creştinismul  este  in  pose¬ 
siunea  celei  mai  sublime  formule  de  rugăciune.  «Ome¬ 
neşte  vorbind,  nu  este  posibil  să  concepi  un  elan  cătră 
divin  mai  frumos,  mai  profund,  mai  complet  în  scur- 
ţimea  sa,  decât  Rugăciunea  domnească.  Ea  închide  în- 
tr’ânsa  toiul:  adoraţiunea  încrezătoare,  supunerea  la  voinţa 
divină,  solidaritatea,  iubirea,  iertarea  păcatelor,  implo¬ 
rarea  progresului  moral.»  (Pag.  89). 

In  Creştinism,  problema  locurilor  de  rugăciune  nu 
se  mai  pune.  Mântuitorul  a  eliberat  rugăciunea  din 
condiţiunile  de  loc  şi  de  timp,  când  a  spus  femeii  sama- 
ritence:  «Duh  este  Dumnezeu  şi  cine  se  închină  Lu', 
se  cade  să  i  se  închine  în  Duh  şi  în  adevăr».  Deci 
creştinul  se  poate  ruga  oricând  şi  oriunde.  Totuşi  pentru 
mai  multă  interiorizare  şi  meditare,  pentru  mai  nult 
duh  frăţesc  şi  mai  multă  evlavie,  s’au  consacrat  şi  aci 
case  de  rugăciune  anumite:  bisericile.  In  ele,  când  eşti 
adunat  cu  mai  mulţi,  simţi  mai  viu  şi  mai  aproape  pre¬ 
zenţa  Domnului,  căci  ţi-aduci  aminte  că  El  a  zis  cândva: 
«Ori  unde  veţi  fi  doi  sau  trei  adunaţi  întru  numele  meu, 
acolo  voi  fi  şi  eu  în  mijlocul  vostru».  Nicăiri  şi  nici 
când  nu  ai  ocaziunea  unei  evadări  în  zări  mai  senine, 
decât  în  biserică,  la  slujbă.  «Pentru  a  te  izola  de  rea¬ 
litate,  pentru  a  te  ridica  Ia  consideraţiuni,  care  trec  peste 
micile  griji  ale  vieţii  curente,  îţi  trebue,  pe  lângă  o 

mare  putere  de  abstracţiune,  posibilitatea  de-a  te  reculege 
în  linişte,  într’un  loc  unde  totul  sugerează  ideia  divi¬ 
nului  —  unde  nimic  nu  mai  reţine  spiritul  în  lumea  exte¬ 
rioară.».  (Pag.  90).  Bisericile  ne  sunt  scumpe  apoi  şi 
prin  amintirile,  pe  care  ni  le  evocă.  Câte  dureri  nu 
s’au  alinat;  câte  lacrimi  nu  s’au  şters;  câte  visuri  nu 
s’au  înfiripat!...  Pentru  fiecare  din  noi,  bisericuţa,  în 
care  ne-am  închinat  în  anii  copilăriei  este  o  comoară 
de  amintiri  sfinte.  «Aceasta  este  cauza  pentru  care  iubim 
noi  bisericile  vechi,  toate  bisericile  vechi  şi  poate  că, 
între  toate,  mai  mult  decât  toate,  pe  cele  mai  mici,  pe 
cele  mai  umile;  şi  pentru  aceasta  noi  suferim,  ca  şi 
cum  ni  s’ar  smulge  fibrele  inimii  noastre,  când  vedem 
aceste  venerabile  relicvii,  lăsate  în  voia  ravagiilor  tim¬ 
pului  sau  mutilate  prin  reconstruiri  fără  de  lege  şi  fără 
de  credinţă».  (Pag.  92). 

Creştinul  este  legat  de  biserică  nu  numai  prin  rugă¬ 
ciunea  în  comun  sau  în  taină,  ci  şi  prin  alte  multe 
practici  şi  ceremonii,  în  care  s’a  cristalizat,  s’a  educat 
şi  mângâiat  sufletul  său  încă  din  leagăn.  Ele  fiind  cu¬ 
noscute,  o  înşira  re  şi  motivare  a  lor  este  inoportună. 
Vom  privi,  însă  viaţa  omului  prin  prisma  lor,  arătând 
ce  goală  ar  rămânea  ea,  dacă  le-am  înlătura.  «Omul 
se  naşte,  se  uneşte  cu  o  femeie,  retrăeşte  în  copiii  săi 
şi  dispare.  Iată  tot  ce  se  vede  despre  el  şi  care  nu-1 
distinge  de  nici  un  alt  animal.  Naşterea,  reproducerea 
şi  moartea  formează  împlinirea  funcţiunilor  naturale,  ca 
şi  digestia,  respiraţia  şi  circulaţia  sângelui».  (Pag.  94). 
Privită,  însă,  în  legătură  cu  creştinismul,  viaţa  ome¬ 
nească  —  în  cele  trei  momente  principale  ale  ei  —  se 
umple  de  lumină.  «Clipele  când  omul  se  naşte  şi  moare 
capătă  atunci  o  valoare  misterioasă  şi  se  înseninează 
de  o  lumină  supranaturală,  căci  în  ele  nu  vezi  numai 
un  grup  de  celule  noi,  care  se  formează  şi  se  descompun, 
ci  două  praguri,  un  ie  apare  şi  dispare  un  principiu  ce 
gândeşte,  susceptibil  de  a  căuta  adevărul,  de  a  iubi  drep¬ 
tatea,  de-a  admira  frumuseţea».  (Pag.  95).  «De  asemenea 
în  căsătorie,  ceeace  vede  creştinul,  este  asociaţiunea  a 
două  fiinţe,  care  se  împreună  pentru  eternitate:  două 
corpuri,  ce  se  unesc  pentru  a  se  înmulţi,  în  conformitate 

cu  promisiunea  divină,  dar  şt  două  suflete,  cari  conto¬ 
pesc  forţele  lor,  speranţele  lor,  vrerile  lor».  (Pag.  96). 
Pretutindeni  unde  viaţa  este  trăită  în  adevărata  ei  bu¬ 
curie,  dragostea  lui  Dumnezeu  umple  sufletele  oamenilor. 

«Creştinismul  este  religiunea  exemplului.  In  afară 
de  modelul  unic  şi  divin  al  lui  Hristos,  pe  care  « De 
imitatione  ChHsth  ni  l  pune  neîncetat  înaintea  gândului, 
sfinţii  ne  dau  exemple  mai  accesibile  slabelor  noastre 
puteri:  exemple  adaptate  Ia  toate  împrejurările  şi  la  toate 
condiţiunile  vieţii».  ţPag.  108).  Meditând  viaţa  lor,  gă¬ 
seşti  cel  mai  minunat  sprijin  în  lupta  vieţii,  în  care  ai 
de  .  răpus  nelinişti,  îndoeli,  năcazuri,  păcate.  Urmând 
calea  lor,  te  apropii  tot  mai  mult  de  Dumnezeu.  Şi 
acesta  este  rostul  cultului  sfinţilor,  căci  «rugăciunea 
cătră  ei  rămâne  stearpă,  dacă  n’o  considerăm  ca  un 
drum,  ce  duce  la  sfinţirea  noastră,  prin  exemplul  lor». 
(Pag-  112). 

Există  o  complexitate  infinită  de  gusturi  şi  de  ma¬ 
niere  în  înţelegerea  vieţii.  Unii  nu  pot  să  şi  găsească 
liniştea  sufletului  lor  decât  în  singurătatea  mănăstirii. 
De  sigur,  o  viaţă  vrednică  de  râs  şi  de  plâns  pentru 
oamenii  fără  înţelesul  adânc  al  lumii.  Totuşi  ea  îţi  are 
farmecul  şi  dulceaţa  ei.  Este  deajuns  să  ceteşti  câteva 
pagini  din  «Imitaţiune»,  pentru  ca  să  te  familiarisezi  cu 
atmosfera  aceea  de  pace,  de  meditaţie,  de  sacrificiu. 
Este  încă  o  formă  prin  care  religiunea  creştină  îşi  revarsă 
binecuvântarea  ei  în  lume  şi  încă  un  drum  sigur  cătră 
înălţarea  şi  sfinţirea  omului. 

Dar  o  religiune  numai  atunci  e  adevărată  când 
poate  să  dea  direcţiune,  sfaturi  şi  sprijin,  în  toate  îm¬ 
prejurările  vieţii  şi  în  toate  condiţiunile  sociale.  Este 
cazul  religiunei  creştine,  care  are  soluţiuni  pentru  toate 
întrebările,  ce  ni  le  pune  viaţa  în  întreaga  ei  complexitate. 
Ea  intervine  în  viaţa  omului  încă  dela  naşterea  lui, 
exercitând  prima  influenţă  prin  botez,  care  introduce  pe 
noul  născut  în  disciplina  spirituală  creştină,  capabilă 
să  înăbuşe  toate  pornirile  rele,  altoind  în  locul  lor,  vir¬ 
tuţile  nobile.  «Insă  botezul  nu  este  singura  intervenţie 
a  creştinismului  în  copilărie.  In  timp  ce  alte  religiuni 
dispreţuesc  sau  neglijează  copiii,  ca  acei  părinţi  cari-i 

lasă  pe  ai  lor  în  seama  grijilor  mercenare,  Hristos  — 
ca  şi  toţi  oamenii  cu  bunătate  profund?  —  a  iubit  copiii. 
El  este  cel  care  a  spus  acest  dulce  cuvânt:  «Lăsaţi 
copiii  să  vină  la  mine!»...  (Pag.  166).  Dela  mama,  care-i 
împreună  mâinile,  făcândul  să  repete  cuvinte  scumpe 
de  rugăciune  şi  până  ta  lecţiile  metodice  de  catehizare 
ale  preotului,  copilul  stă  sub  o  continuă  influenţă  creştină. 

Mai  târziu,  când  —  devenind  mare  —  trebue  să 
părăsească  casa  părintească,  mergând  la  lupta  cea  mare 
a  vieţii,  religiunea  creştină  îl  însoţeşte  pe  toate  cără¬ 
rile,  pe  unde  îl  poartă  paşii.  încercările,  obstacolele  i 
se  par  nimic.  Trece  prin  toate  vârstele,  cu  bucuria 
vieţii  în  suflet.  Nimeni  şi  nimic  nu-1  tulbură,  nici  chiar 
moartea.  Sub  influenţa  şi  la  adăpostul  creştinismului, 
el  e  în  pace  veşnică  cu  Dumnezeu,  cu  sine,  cu  oamenii. 
Biserica-i  dă  posibilitatea  şi-i  porunceşte  să  fie  tot¬ 
deauna  senin  şi  vesel.  Nu-i  adevărată  credinţa  unora, 
după  care  creştinismul  ar  fi  o  religiune  a  tristeţii. 
Tertulian  le-a  dat  şi  celor  de  ieri  şi  celor  de  azi,  un 
răspuns  convingător:  «Na  trebue  să  se  creadă,  că  viaţa 
creştinilor  este  o  viaţă  tristă.  Ei  părăsesc  anumite  plă¬ 
ceri  pentru  altele  mai  mari».  Şi  cu  mult  timp  înainte, 
sf.  Pa  vel  spusese:  «Bucuraţi-vă  pururea,  rugaţi-vă  ne¬ 
contenit,  daţi  mulţumită  pentru  toate!»...  (Pag.  177). 

Creştinismul  însă  nu-şi  mărgineşte  influenţa  la 
viaţa  individuală;  el  pătrunde  dincolo  în  raporturile 
dintre  oameni  şi  dintre  popoare.  Este  un  principiu  de 
vastă  solidaritate  fundată  pe  credinţă,  speranţă  şi  iu¬ 
bire.  Au  fost  şi  înainte  de  Mântuitorul  diferite  «Con¬ 
tracte  sociale»,  cari  au  căutat  să  precizeze  anumite  da¬ 
torii  şi  drepturi.  Toate  însă  au  fost  înguste  şi  fără  de 
durată.  «Hristos  însă  a  spus  ceva  mai  mult  când  a 
poruncit  oamenilor  să  se  iubească  între  ei,  să  se  iu¬ 
bească  pentru  dragostea  Iui  Dumnezeu,  să  se  iubească 
în  Dumnezeu  şi  prin  Dumnezeu:  când  le-a  propove- 
duit  caritatea.  Este  unul  din  punctele,  în  cari  superio¬ 
ritatea  creştinismului  se  afirmă  cel  mai  bine.  învăţă¬ 
tura  lui  Isus  se  razimă  întreagă  în  această  lege  de  iu¬ 
bire,  de  pace  şi  de  umilinţă:  «lubiţi-vă  unii  pe  alţii!... 
Vindeţi  tot  ce  aveţi  şi  daţi  săracilor!,..  Nu  fii  niciodată 

gelos!...  Nu  spune  fratelui  tău:  racaL  Iartă  celor  ce-ţi 
greşesc!...  Fă  bine  celui  ce-ţi  face  rău!..  Dacă  cineva 
te  loveşte  peste  obrazul  drept,  întinde-i-1  şi  pe  celă¬ 
lalt!...  Să  iai  oriunde  locul  cel  din  urmă!...  Eu  vă  las 
pacea  mea,  eu  vă  dau  pacea  mea!»...  S’ar  putea  su¬ 
prima  tot  restul  învăţăturei  creştine,  dacă  s’ar  păstra 
acestea,  predica  lui  Hristos  ar  marca  cea  mai  profundă 
revoluţie  morală,  care  s’a  produs  printre  oameni»  (Pag.  215). 

Se  caută  —  după  răsboiul  din  urmă  -  mai  mult 
decât  oricând,  o  înfrăţire  a  tuturor.  Dar,  vorba  lui 
Papini,  omenirea  caută  pacea  mai  mult  decât  liber¬ 
tatea  ;  însă  această  pace  nu  se  află  decât  sub  jugul  lui 
Hristos.  «Numai  creştinismul  a  realizat  această  soli¬ 
daritate  umană,  în  chipul  cel  mai  vast  şi  cel  mai  măreţ, 
prin  dragostea  oamenilor  în  Dumnezeu.  El  este  răs¬ 
cumpărarea  tuturor  prin  sacrificiul  unuia.  El  a  eliberat 
indivizii,  lăsându-i  uniţi  prin  legături  de  bună  voe.  El 
a  adus  o  stare  socială  şi  o  speranţă  celor  mai  umili, 
celor  mai  desmoşteniţi,  sclavilor.  Creştinismul  nu  pro¬ 
clamă  că  toţi  oamenii  sunt  egali  materialiceşte,  ceeace 
este  absurd,  ci  că  ei  sunt  cu  toţii  chemaţi  la  aceeaşi 
glorie  cerească.  Pentru  el,  ei  se  deosebesc  între  ei,  nu 
prin  naşterea  lor,  nu  prin  soariă,  prin  ştiinţă,  ci  prin 
virtute;  şi  această  virtute  nu  va  exista  la  cei  drepţi, 
fără  să  comporte  compătimire,  chiar  pentru  cei  răi, 
pentru  criminali  şi  tendinţa  de  a-i  ridica,  ai  ajuta,  a  i 
face  fericiţi.  Toţi  oamenii  sunt  fraţi;  şi  fraternitatea  lor 
vine:  nu  dela  corpurile  lor,  dela  materia  lor,  dela  in¬ 
stincte,  cari  sunt  —  foarte  vizibil  —  ostile  unele  altora, 
ci  dela  ceeace  există  divin  în  ei.  Răscumpărarea  co¬ 
mună  prin  sângele  lui  Isus  Hristos  îi  uneşte  pe  toţi 
laolaltă.  Lanţ  minunat,  ce  depăşeşte  limitele  vieţii  umane 
şi  îmbrăţişează  deodată  toate  veacurile!  El  asociază  nu 
numai  pe  toţi  cei  vii,  ci,  împreună  cu  ei,  pe  morţii  in¬ 
traţi  în  «împărăţia  lui  Dumnezeu»  şi,  la  un  loc  cu  cei 
vii  şi  cu  cei  morţi,  pe  toţi  cei  cari  au  să  se  nască: 
«acest  lanţ  netrebuind  să  se  închidă  decât  în  ziua  în 
care  oamenii  vor  dispărea  de  pe  pământ,  ziua  jude¬ 
căţii  din  urmă».  (Pag.  218). 

Iată  model  de  apologie  modernă  a  creştinismului! 
Sufletul  ce  palpită  în  această  carte,  este  vrednic  de  un 
apostol;  stilul  ei,  de  un  evanghelist;  argumentarea  ei, 
de  un  părinte  bisericesc.  Şi  dacă  filosoful  Kant  a  fost 
oarecând  numit  *le  plus  sublime  it  le  dernier  pere  de 
i'Eglise »,  cred  că  acest  lucru  se  poate  spune  —  cu  mai 
multă  dreptate  —  despre  Louis  de  Launay.  Cartea  lui 
este  o  predică  puternică  şi  convingătoare,  adaptată  spi¬ 
ritului  şi  mentalităţii  moderne.  Pentru  savanţi,  ea  e  o 
veste  buna-,  pentru  necredincioşi,  o  mustrate  continuă. 
Fie,  ca  acolo,  în  areopagul  ştiinţei,  unde  —  până  acum 
—  credinţa  a  pătruns  cu  greu,  ea  să  aibă  izbânda,  pe 
care  a  avut-o  nemuritorul  Pavel  în  areopagul  din  Atena, 
pentru  mai  multă  lumină,  mai  multă  credinţă,  mai 

multă  bucurie...  Nîcolae  N.  Grosu. 


Problema  pascală. 

Sinodul  dela  Niceea  împotriva 
Postiudaiştilor. 

Hotărârea  sf.  Sinod  al  Bisericii  ortodoxe  române,  de 
a  se  serba,  anul  acesta,  sfintele  Paşti  la  31  Martie,  a  fost 
întâmpinată,  cu  durere  trebue  s'o  constatăm,  de  unele  din 
ziarele  noastre,  cu  o  neînţeleasă  şi  nejustificată  ostilitate. 
Toată  literatura  acestor  ziare  a  fost  animată  de  o  preju¬ 
decată  fără  nici  o  bază  istorică.  Nervul  indignării  şi  al  ar¬ 
gumentării  1  a  format  ideea,  că  sinodul  dela  Niceea  a  ho¬ 
tărât  în  chestiunea  pascală,  ca  Paştile  să  se  serbeze  tot¬ 
deauna,  necondiţionat,  în  urma  Paştilor  iudaice. 

Mai  pretenţios  se  arată  această  privinţă  un  articol 
semnat  în  ziarul  „Cuvântul"  din  31  Ianuarie  1929  de 
domnul  G.  Racoveanu,  şi  întitulat:  „Rătăcirea  sinodală.  Ne- 
canonicitatea  hotărârii  sinodale".  Dumnealui  decreta  in  acel 
articol,  înarmat  cu  Ideler  1  şi  cu  Pitra, 2  că  sinodul  niceean 

1  Handbuch  der  Chronologie,  Berlin.  1826,  t.  II  pag.  204. 

1  Der  Pascha  streit  in  alten  Kirche.  De  fapt  această  carte  este  a 
lui  Hiigenfeld,  Pitra  s  a  ocupat  cu  chestiunea  în  Specilegium  Solismense,  IV, 
p.  453. 

a  hotăîât  împotriva  quartodecimanilor  ca  sf.  Paşti  să  se 
serbeze  totdeauna  în  urma  celor  evreeşti. 

După  dl  Racoveanu,  veni  istoricul  francez  Duchesne, 
în  1880,  şi  declară,  la  începutul  unei  lucrări, 1  pe  care  emi¬ 
nentul  cunoscător  al  Bisericii  primare,  Ed.  Schwartz,3  o 
caracterizează  „epocală11,  următoarele:  „Este  în  decomun 
admis  că  Sinodul  dela  Niceea  a  avut  să  se  ocupe  cu  che¬ 
stiunea  quartodecimanilor“.  Şi  citează  ca  ilustrare  pe  Pitra, 
Ideler,  Hefele,  pe  sine  cu  o  lucrare  anterioară  şi  pe  alţii. 
Apoi  continuă:  „Ajungând,  din  cauza  cursurilor  ce  le  pre¬ 
găteam,  în  situaţia  să  tratez  decretele  sinodului  dela  Miceea, 
a  trebuit  să  studiez  chestiunea  în  sursele  ei  şi  spre  marea 
mea  mirare,  văzui  că  opinia  comuna  nu  se  basează  pe  nici 
un  fundament  serios".  Cu  aceasta  trecea  la  expunerea  re¬ 
zultatelor  cercetărilor  sale. 

In  paginile  ce  urmează  prezint  aceste  rezultate  cu  ar¬ 
gumentarea  lor,  adâncită  în  urmă  de  Ed.  Schwartz  o.  c. 
I.  Schmid  s  şi  Karl  Holl,  de  curând  dispărutul  istoric  ber- 
linez.1  Notez  că  aceste  rezultate  sunt  admise, s  astăzi  de 
toată  lumea  ştiinţifică. 

Formulez,  anticipat,  din  cauze  metodologice,  aceste 
rezultate  pe  scurt:  Sinodul  dela  Niceea  nu  şi-a  îndreptat 
hotărârea  împotriva  Quartodecimanilor  pentrucă  de  aceia 
nu  mai  existau  în  vremea  Sinodului.  Sinodul  dela  Niceea 
na  hotărât  ca  Paştile  să  se  serbeze  în  urma  Iudeilor  şi’n 
general  n  a  impus  nici  un  fel  de  dependenţă  între  Paştile 
creştine  şi  cele  evreeşti.  Dimpotrivă,  hotărârea  Sino¬ 
dului  e  îndreptată  împotriva  celor  cari  determinau  Dumi¬ 
neca  Paştilor  creştine  în  dependenţă  de  calculul  iudaic. 
Acestora  li  se  porunceşte  să-şi  însuşească  ciclul  creştin, 
stabilit  de  Biserică,  independent  de  cel  iudaic. 

'  La  question  de  !a  Paque  au  concile  de  Nicee,  in  Revue  des  que- 
shons  historiques  i.  28  [1880]  pp.  5—42. 

Christliche  u.  jiidische  Ostertafeln  [Abhandl.  Gotting.  Akad.  1905 
p.  104  urm.] 

s  Die  OsterSrage  aut  dem  Koticil  zu  Nicaa.  Wieu,  1905. 

*  Ein  Bruchstiick  aus  eiiiem  bisher  unbekannten  Brief  des  Epipha- 
nius,  1927.  in  Gesammelfe  aufîătze  zur  Kirchengeschichte,  II  Der  Osten, 
Tiibingen,  1928,  pp,  204 — 224. 

5  S’ar  putea  cita  aci  toate  manualele  mai  noi  de  istorie  bisericeasca. 

Vom  numi  pe  cei  împotriva  cărora  se  îndrepta  hotă¬ 
rârea  sinodului  niceean,  Postiudaişti,  pentrucă  serbau  Pa¬ 
ştile  după  şi  independentă  de  Iudei,  iar  pe  ceilalţi  —  din 
majoritatea  Bisericilor  —  Echinocţialişti,  pentrucă  unica  re¬ 
gulă  valabilă  pentru  ei  era  echinocţiul  de  primăvară. 

/.  Chestiunea  pascală  în  sec.  II. 

Faptul  dela  temelia  creştinismului  şi  cuprinsul  prin 
excelenţă  al  veştii  bune  propoveduite  de  apostoli,  sunt  Pa¬ 
timile  şi  învierea  Domnului.  Amintirea  lor  s’a  serbat  dela 
începutul  creştinismului.  Patimile  şi  învierea  Domnului  snu 
petrecut  însă  în  decursul  Paştilor  iudaice.  Deci  e  foarte 
firesc  că  la  început  creştinii  comemorau  aceste  evenimente 
în  decursul  Paştilor  iudaice.  La  început  —  cât  timp  sau  re¬ 
crutat  dintre  Iudei  —  împreună  cu  evenimentul  dela  baza 
Paştilor  iudaice .-  ieşirea  din  Egipet  şi  trecerea  prin  Marea 
Roşie.  Cu  timpul  evenimentul  din  urmă  s'a  întunecat  cu 
totul  pentru  cei  mulţi.  Pentru  puţini  a  rămas  ca  un  acce¬ 
soriu  simbolic  alăturea  de  e  venimentul  central :  Patimile  şi 
învierea.  Paştile  iudaice  se  transformară  repede  după  sens 
în  Paştile  creştine. 

Mai  încet  şi  neuniform  a  progresat  emanciparea  de 
iudaism  în  ce  priveşte  timpul  sărbătorii. 

In  asamblul  de  evenimente  din  săptămâna  mare  pie¬ 
tatea  creştinilor  s’a  ataşat  în  mod  variat  mai  mult  Ia  unul 
sau  la  altul  dintre  ele,  iar  pe  toate  celelalte  le  grupau  în 
jurul  aceluia.  Unii  considerau  ca  moment  central  Patimile, 
alţii  învierea.  Cei  din  urmă  erau  marea  majoritate.  Ei  în¬ 
cepură  să  serbeze  Paştile  creştine  —  comemorarea  în¬ 
vierii,  —  indiferent  de  ziua  în  care  ar  fi  căzut  Paştile  iu¬ 
daice,  îa  Dumineca  următoare.  Mai  întâi  se  pare  că  au 
introdus  acest  obiceiu  Bisericile  din  Alexandria  şi  Ieru¬ 
salim.1  Patimile  avuseseră  toc  într’o  Vineri,  învierea  într'o 
Duminecă.  Deci  nimic  mai  firesc  decât  alegerea  Duminecii 
ca  zi  de  Paşti.  Greutatea  era  însă,  că  Dumineca  nu  cădea 
totdeauna  a  3-a  zi  după  Paştile  iudaice  —  14  Nisan. 

!  K.  Holl  o.  c.  215  urm.  susţine  această  teză  contra  lui  Duchesne,  care 
susţinea,  că  întâi  obiceiul  s’a  introdus  la  Roma.  Cf.  Eplphanius.  Panarion 
Haer.  709.  Aceasta  sar  fi  întâmplat  pe  la  131,  după  ce  comunitatea  din  Je- 
rusalim  deveni  pagâno-creştină. 

Cu  toate  acestea  Biserica  a  sacrificat  Paştife  iudaice  — 
pe  14  Nisan  —  Duminecii.  Paştile  iudaice  puteau  să  cadă 
de  Luni  până  Vineri.  Creştinii  serbau  Paştile  lor  în  Dumineca 
ce  urmează,  care  putea  deci  să  cadă  din  16—21  Maiu. 
De  cădeau  Paştile  iudaice  Sâmbăta,  Paştile  creştine  nu  se 
puteau  serba  a  doua  zi,  în  15  Nisan.  Trebuiau  amânate 
deci  cu  o  săptămână.  Aceasta  în  Roma.  In  Alexandria  însă 
da.  Ed.  Schwartz  [o.  c.  8)  zice  că  în  practica  alexandrină 
„iese  la  iveală  aproape  brutal  concepţia,  că  Pasca  cre¬ 
ştină  este  împlinirea  celei  tipice,  a  legii".  Mai  frumoase 
semnificaţii  pentru  cele  două  practici  găseşte  Holl.  In  Ale¬ 
xandria  se  punea  toată  greutatea  pe  Dumineca,  ziua  în¬ 
vierii.  In  ea  se  concentra  şi  momentul  Patimii,  aşa  că  nu  mai 
era  lipsă  de  un  „alaltăieri",  pentru  comemorarea  acestui 
moment.  La  Roma  însă  —  deşi  se  rupsese  relaţia  înstorică 
de  3  zile,  —  nu  se  putuse  contopi  deplin  momentul  Patimii 
în  al  învierii.  Se  perzista  în  ideea  că  învierea  —  Paştile  — 
nu  pot  fi  serbate,  până  ce  n’au  trecut  cel  puţin  3  zile  dela 
Paştile  iudaice,  dela  Patimi. 

Indiferent  dacă  cuprind  vre-un  sâmbure  de  adevăr 
aceste  explicaţii  prea  rafinate,  fapt  e  că  Biserica  s’a  lăsat 
condusă  de  destulă  libertate,  faţă  de  datele  istorice,  în  pro¬ 
cesul  de  emancipare  de  sinagogă. 

Practica  aceasta  nouă  n'a  fost  primită  însă  de  Bise¬ 
rica  din  provincia  Asia.  Faptul  central  de  comemorat  erau 
pentru  ea  patimile  şi  le  comemora  în  14  Nisan,  în  orice 
zi  săptămânală  ar  fi  căzut.  Acesta  era  uzul  quartodeciman. 
Şi  Duminecanii  şi  Quartodecimanii  serbau  Paştile  în  aceeaş 
săptămână,1  în  dependenţă  de  14  Nisan  aşa  cum  îl  deter¬ 
minau  Iudeii.  Deosebirea  se  reducea  la  ziua  săptămânală; 
unii  serbau  chiar  14  Nisan,  orice  zi  ar  fi  fost,  ceilalţi  Du¬ 
mineca  imediată. 

Deosebirea  aceasta  nu  împiedecă  la  început  Bisericile 
să  vieţuiască  în  raporturi  prietinoase.  Cearta  însă  isbucni 
vehement  pe  timpul  episcopului  roman  Victor,  care  pro¬ 
vocă  Bisericile  Asiei  să  admită  practica  cea  reprezentată 
de  majoritatea  Bisericilor.  Lucrurile  însă  fură  împăcate  la 
intervenţia  Iui  Irineu  al  Lyonului. 

1  Afară  de  Romani,  în  cazurile  provenite  din  regula  lor  amintită, 
când  le  serbau  ru  o  săptămână  mai  târziu. 

//.  Chestiunea  pascală  in  sec.  III. 

De  Qiiartodecimani  se  aminteşte  tot  mai  puţin.  Din 
documentul  ce-1  analizăm  mai  jos  rezultă,  că  Bisericile 
oficiale  ale  provinciei  Asia  —  Asia  mică  de  azi  —  pe  la 
a.  250  părăsiseră  practica  quartodecimană.  La  ea  mai  ţinea 
în  acele  părţi  numai  o  minoritate  sectară.  Toată  Biserica 
se  unise  în  practica  duminicală.  Dar  în  sec.  HI  Biserica 
făcu  un  pas  mai  departe  în  direcţia  emancipării  de  Sina¬ 
gogă.  Bisericile  Asiei  rămaseră  iarăşi  în  urmă,  deastădată 
la  practica  duminecală.  Insă  nu  pentru  mult.  Opoziţia  faţă 
de  recenta  inovaţie  se  mută  în  alt  loc :  în  prefectura  orien¬ 
tului,  adică  în  provinciile  Siriei,  Mesopotamiei  şi-o  parte 
din  Cilicia.  In  frunte  era  Antiochia. 

Ciclurile  pascale  introduse  de  Biserică  în  sec.  III  re¬ 
prezintă  ultima  etapă  în  separarea  de  Iudei.  Am  arătat  mai 
sus  că  la  început  nici  Duminecanii  nu  calculau  singuri 
data  adevărată  a  lui  14  Nisan,  adecă  a  lunei  pline,  ci  se 
orientează  după  Sinagogă.  Dumineca  Paştilor  era  Dumineca 
ce  încheia  săptămâna  în  care  Iudeii  îşi  serbau  Pasca  lor, 
adecă  Dumineca  ce  urma  lui  14  Nisan,  sau  primei  lune 
pline  după  echinocţiul  de  primăvară,  aşa  cum  era  calcu¬ 
lată  de  Iudei.  Era  o  zi  din  săptămâna  azimelor  iudaice. 

Insă  acest  lucru  nu  mai  putea  dăinui  mult.  înstrăinarea 
tot  mai  mare  de  Sinagogă  şi  faptul  că  socotelile  iudaice 
nu  mai  prezentau  siguranţa  din  vremea  când  templul  era  în 
fiinţă  —  Iudeii  înşişi  variau  între  ei  în  diferitele  provincii 
după  cum  îşi  acordau  într’un  fel  sau  altul  Nisanul  lor  cu 
calendarul  autohton,1  —  erau  motive  puternice  ca  Biserica 
să-şi  construiască  calculele  proprii.  Cel  mai  puternic  ar¬ 
gument  pentru  reprobarea  ciclului  iudaic  şi  cel  mai  favo¬ 
rizat  punct  în  polemica  cu  opozanţii  îl  forma  afirmarea  că 
Iudeii  nu  mai  calculează  exact  echinocţiul  şi  luna  plină  ce-i 
urmează ;  trebue  un  calcul  exact.  Deci  un  interes  ştiinţific. 
Opozanţii  de  astăzi  pot  să  ia  aminte. 

Se  considera  apoi  şi  ca  o  umilire  de-a  se  ţinea  sclavii 
Iudeilor.  Astfel  se  născură  în  sec.  III  diferitele  cicluri  cre- 

1  Holl  o.  c.  222  susţine  că.  imputarea  ce  o  făceau  creştinii  Iudeilor, 
că  nu  mai  calculează  timpul  exact,'  era  o  afirmaţie  gratuită,  însă  un  bun 
pretext  pentru  a  se  emancipa  de  ciclul  iudaic.  —  In  orice  caz.  Biserica 
şi-a  afirmat  independenţa  de  Pascha  iudaică. 

ştine  în  Alexandria  şi  Roma.  după  cari  se  calcula  cu  ani 
înainte  data  echinocţiului  şi  a  primei  lune  pline  —  deci  şi-a 
Paştilor  creştine  —  în  mod  mai  precis  şi  independent  de 
Iudei. 

Regulele  după  cari  se  determinau  Paştile  pe  o  zi 
anumită  isvorăsc  toate  din  două  întrebări :  despre  raportul 
Paştilor  cu  luna  plină  şi  despre  determinarea  Iunei  pline 
însăşi.  La  prima  întrebare  răspunde  regula,  că  Paştile 
nu  pot  cădea  nici  când  înainte  de  a  2-a  zi  —  după  Ale¬ 
xandrini  —  sau  a  3-a  zi  —  după  Romani,  —  după  prima 
lună  a  echinocţiului  de  primăvară.  Dar  nici  după  a  doua 
lună  plină.  La  a  doua  întrebare  se  construia  un  calcul 
complicat,  care  consta  în  a  transforma  într’o  dată  a  anului 
solar,  data  primei  lune  pline  de  după  echinocţiu.  dată  care 
fiind  anul  lunar  mai  scurt  ca  cel  iulian  cu  Îl1',  zile  — 
cădea  în  fiecare  an  cu  Îl1',  zile  mai  repede.  Cum  însă  în 
câţiva  ani  aceste  1 1 1 zile  formau  o  distanţă  de  timp  con¬ 
siderabilă,  prima  lună  plină  venea  mai  repede  de  primă¬ 
vară,  trebuia  să  se  intercaleze  —  în  anul  embolie  —  când 
Ia  2  ani,  când  la  3  ani,  încă  o  lună  de  30  de  zile.  Apoi 
era  important  să  se  ştie,  după  câţi  ani  se  repetă  din  nou 
aceleaşi  coincidenţe  între  anumite  date  ale  lunii  pline  şi 
ale  anului  solar.  Grupa  aceasta  de  ani,  ce  se  repetă  cu 
aceleaşi  coincidenţe,  era  ciclu.  Ciclurile  acestea  variau  între 
Alexandria  şi  Roma  şi  chiar  în  ele  înşişi  s'au  schimbat  de 
mai  multe  ori,  când  s’a  constatat  ulterior  că  ciclul  anterior 
nu  corespunde  exact  coincidenţelor  reale,  cereşti. 

Nu  este  locul  aci  să  intru  în  analiza  acestor  cicluri. 
Am  vrut  numai  să  arăt  mai  întâi,  că  Biserica  îşi  calcula 
ciclurile  sale  proprii  cu  totul  independent  de  Iudei,  însă  în 
strictă  observare  a  regulei  echinocţiului;  şi  al  doilea  că 
ştiinţa  —  nu  ca  scop,  ci  ca  mijloc  —  a  fost  factorul  cel 
mai  hotărâtor  în  procesul  de  naştere  şi  de  schimbare  a 
calculelor.  In  chestiunile  în  cari  ştiinţa  ne  permite  o  cu¬ 
noaştere  a  realităţii,  trebue  s’o  folosim,  tot  spre  lauda  lui 
Dumnezeu,  care  a  creat  ordinea  în  Univers  şi  mintea  omului. 

In  cazul  Paştilor  se  intenţiona  să  se  găsească  pentru 
comemorarea  Patimilor  şi  învierea  Mântuitorului  momentul 
în  care  corpurile  cereşti  —  întregul  Univers  —  se  află 
unul  faţă  de  altul,  într’o  poziţie  cât  mai  asemănătoare 

cu  cea  din  momentul  în  care  s’a  petrecut  faptul.  Nimic 
însă  nu  dovedeşte  că  Biserica  ar  fi  urmărit  ca  acest  mo¬ 
ment  să-l  plaseze  după  putinţă  în  aceeaş  relaţie  cu  Pascha 
evreească,  în  care  a  fost  momentul  Patimilor  şi  învierii. 
Acesta  din  urmă  ar  fi  fost  lucrul  cel  mai  uşor,  cu  mult 
mai  uşor  ca  prima  năzuinţă.  Biserica  a  voit  prin  aceasta 
să  reprezinte  importanţa  cosmică  a  Mântuirii  şi  nu  relaţia 
—  de  caracter  cu  totul  secundar  şi  particular  —  faţă  de 
tipurile  legii.  Realitatea  nu  mai  e  condiţionată  de  timp.  Dim¬ 
potrivă  acela  în  condiţiuni  normale,  trebue  să  dispară  la 
venirea  realităţii.  Paştile  evreeşti  în  cazul  convertirii  Iu¬ 
deilor  n’ar  mai  exista  astăzi.  Şi  să  nădăjduim  că  odată  se 
va  întâmpla. 

Şi-acum  să  urmărim  tulburările  ce  sau  născut  în  sec. 
III  din  acest  progres  al  Bisericii  pe  calea  separării  de  iu¬ 
daism.  La  a.  250  presbiterul  martir  Pionuis  din  Smirna, 
condamnă  practica  quartodecimană  —  în  înţelesul  indicat 
mai  sus  —  şi  afirmă  că  este  poruncă  dela  Domnul  şi  sfântă 
Predanie,  ca  Paştile  să  se  serbeze  în  orice  împrejurări, 
„în  zilele  pânii  nedospite".  Iasă  aşa  ca  comemorarea  Patimei 
şi  a  învierii  Domnului  să  fie  pe  primul' plan.  Quartodeci- 
manii  —  continuă  Pionius  —  calcă  porunca  Domnului  ne¬ 
socotind  Dumineca. 

După  Pionius  deci,  Paştile  irebuesc  serbate,  îndată 
după  Pascha  iudaică,  în  Dumineca  din  săptămâna  azimelor, 
deci  conform  practicei  Bisericii  generale  din  sec.  II.  Despre 
determinarea  „precisă"  a  „adevăratei"  luni  prime,  de  echi- 
nocţiu,  erorile  iudaice,  ideile  frecvente  în  literatura  pascală 
a  celorlalte  Biserici,  la  Pionius  nici  un  cuvânt.  Biserica 
Asiei  mici  apăra  de  astădată  practica  duminecală  în  opo¬ 
ziţie  cu  celelalte  Biserici,  sprijinindu  se  tot  pe  Predanie. 
aşa  cum  făcuse  cu  o  jumătate  de  veac  înainte  cu  practica 
quartodecimană.  Rămăsese  iarăşi  înapoi. 

Insă  ea  şi-a  arătat  şi  de  astădată  tendinţa  ce-o  anima 
de-a  se  pune  de  acord  cu  Biserica  întreagă.  La  sinodul 
din  Niceea  este  numărată  în  rândul  celor  cari  serbează 
Paştile  după  ciclurile  independente  creştine. 

Ţinerea  mai  îndelungată  la  Dumineca  după  14  Nisan 
socotit  de  Iudei,  o  arată  Bisericile  prefecturii  Orientului, 
cu  Antiochia  ca  centru.  Cătră  ea  se  îndreaptă  hotărârea 

sinodului  din  Niceea,  dovadă,  că  nu  mai  era  vorba  de 
Quartodecimani,  pentrucă  de  aceştia  nu  existaseră  decât 
în  Asia. 

Discuta  se  mutase  dela  chestiunea  zilei  săptămânale 
la  acea  a  datei  lunare  sau  a  ciclului.  Deosebirea  nu  mai 
era  de  câteva  zile  între  cele  două  moduri  de-a  serba  Pa- 
ştile.  ci  adesea  de-o  lună.  Nu  mai  e  vorba  de  Duminecani 
şi  Quartodecimani,  ci  de  Echinoctialişti  sau  Independenţi 
şi  de  Postiudaişti. 

Din  cercul  celor  din  urmă,  din  Siria,  iese  în  sec.  III 
la  iveală  şi  Didascalia  apostolilor,  care  în  cap.  21  apără 
ca  aşezământ  istoric  serbarea  Paştilor  în  Dumineca  azi- 
melor. 

In  ea  se  spune  credincioşilor,  ca  din  partea  aposto¬ 
lilor:  „Când  poporul  ales  face  Pasca,  postiţi,  străduindu-vă 
să  împliniţi  veghea,  când  ei  au  azimele.  Iar  Dumineca  să 
vă  bucuraţi.  Căci  se  socoteşte  păcat  tot  celui  ce-şi  chinu- 
eşte  sufletul  Dumineca.  Numai  la  Pasca  [iudaică]  să  po¬ 
stiţi,  iar  la  3  ore  din  noapte  [Sâmbăta  spre  Dumineca]  adu¬ 
naţi  vă  la  un  loc,  creştini  întru  Domnul". 

Precum  se  vede  nu  e  vorba  de  Quartodecimani,  pen¬ 
trucă  aceia  se  întristau  cu  Iudeii  în  14  Nisan,  ziua  paştilor 
şi  se  bucurau  cu  ei,  începând  cu  ziua  întâi  a  azimelor,  15 
Nisan. 

Cam  aceleaşi  porunci  se  dau  într’o  recensiune  mai 
veche  a  Constituţiunilor  apostolice,  născute  tot  în  Siria, 
din  Didascalia  şi  alte  scrieri. 

De  ele  s'au  folosit  Postiudaiştii  din  sec.  IV,  secta  au- 
dienilor.  Epifaniu  a  păstrat  aceste  argumente  ale  audienilor, 
în  Panarion.  In  ele  se  zicea :  „căci  hotărăsc  apostolii  în 
aceeaşi  orânduire,  ca  voi  să  nu  decideţi  [calculul  pascal], 
ci  să  faceţi  când  fac  fraţii  voştri  din  tăierea  împrejur,  deodată 
cu  ei  să  faceţi”. 1  „Căci  ei  hotărăsc  zicând  că  chiar  de-ar  greşi 
(în  calculul  pascal],  nimic  să  nu  vă  pese".  Ambele  citate  au 
ascuţiş  de  polemică  împotriva  Alexandrinilor,  că  Iudeii  nu 
mai  socotesc  acum  exact  echinocţiul  şi  prima  lună  plină. 
Ideea  e  reluată  de  un  Tricentius,  într’o  scriere  contra  Ale¬ 
xandrinilor,  aproape  cu  aceleaşi  cuvinte,  şi  argumentată  cu 


1  Panarion  70. 

citatul  Ps.  94,  10:  „totdeauna  rătăcesc  cu  inima".  El  răs¬ 
punde  adecă  imputării  Alexandrinilor  că  nu  se  cuvine  a 
se  orienta  după  calculul  iudaic,  fiindcă  e  greşit  în  urmă¬ 
torul  mod:  N’are  importanţă  că  Iudeii  rătăcesc.  Ei  nu  ră¬ 
tăcesc  numai  acum,  ci  au  rătăcit  totdeauna,  dovadă  Ps.  94, 
10.  Cu  toate  acestea  e  necesar  să  i  urmăm,  pentrucă 
Mântuitorul  a  murit  şi  înviat  în  timpul  Paştilor  şi  azimelor 
iudaice,  aşa  greşite  cum  le-au  avut  totdeauna.  Şi  adauge 
ironic:  „evangheliile  cari  ne  relatează  faptul  simt  scrise 
înainte  de  a  şti  Egiptenii  de  creştinism.  Aceasta  ironie, 
folosirea  citatului  amintit  şi  tot  modul  de  argumentare  comun 
cu  Didascalia  şi  constituţiunile  ni-1  arată  pe  Tricentius  ca 
pe  un  Sirian. 

Lui  îi  răspunde  Petru  al  Alexandriei1  (150—312):  E 
un  non  sens  a  afirma  că  toţi  profeţii  şi  bărbaţii  sfinţi  ai 
Vechiului  Testament  şi  chiar  Mântuitorul,  au  serbat  Pa- 
ştile  greşit.  Citatul  amintit  nu  are  nici  o  relaţie  cu  modul 
de  a  determina  Pasca  iudaică  Ei  se  referă  la  rătăcirea  şi 
neascultarea  Iudeilor  în  gândurile  şi  faptele  lor. 

Petru  nu  combate  cu  totul  opinia  adversarului.  Ci  numai 
o  mărgineşte  Nu  susţine  că  Iudeii  n'au  greşit  nici  când,  ci 
că  n’au  greşit  până  la  dărâmarea  templului  prin  Vespasian; 
însă  de  atunci,  părerea  contrarului  e  dreaptă:  Iudeii  gre¬ 
şesc  în  calcularea  datei  Paştilor,  întru  cât  acum  Ie  ser¬ 
bează  înainte  de  echinocţiu,  pe  când  legea  ordonă  că  tre- 
buesc  serbate  după  echinocţiu.  „Prima  lună  orânduită  la 
Evrei,  s  a  păzit  la  Iudei  până  la  dărâmarea  Ierusalimului", 
„iar  acum  o  fac  înainte  de  echinocţiu.  foarte  fără  de  grijă 
şi  greşit”,  „de  unde  urmează  că  bine  s’a  orânduit,  că  Pasca 
trebue  săvârşită  în  săptămâna  în  care  cade  14  ale  primei 
luni  după  echinocţiu^.  Pentru  Petru  e  aproape  sigur  că 
ceice  împlinesc  acum  porunca  legii  nu  sunt  Iudeii  şi 
cei  care  Ie  urmează,  ci  Biserica  creştină  cu  ciclurile  ei 
exacte.  Creştinii  nu  mai  sunt  îndatoraţi  să  înţeleagă  porun¬ 
cile  legii  după  interpretarea  celor  cari  sau  depărtat  de  ea 
ci,  nemijlocit,  în  lumina  învăţăturilor  Mântuitorului  şi,  unde 
e  locul  potrivit,  a  ştiinţii. 


•  Migne  P.  G.  92,  73  In  răspunsul  acesta  ni  s’au  păstrat  şi  argu¬ 
mentele  lui  Trice  lius. 

Ideea  Iui  Petru  fu  reluată  peste  vre-o  60  de  ani  de 
sf.  Atanasie  de  asemenea  în  polemică  cu  un  antiochean. 

///.  Chestiunea  pascală  la  sinodul  dela  Niceea. 

Când  Constantin  cel  Mare  intră  în  Nicomedia  după 
biruinţa  asupra  lui  Liciniu,  găsi  Biserica  agitată  de  aria' 
nism  şi  desbinată  privitor  la  serbarea  sf.  Paşti.  Marea  săr¬ 
bătoare  a  creştinismului  nu  era  serbată  de  toţi  creştinii  în 
aceeaş  zi.  In  timp  ce  unele  Biserici  terminaseră  postul  şi 
se  bucurau  ia  amintirea  învierii  Domnului,  altele  se  găseau 
în  post  aspru.  Eusebie  în  Viaţa  lui  Constantin,  III,  5  urm, 
scrie:  „Căci  exista  şi  altă  boală  grea,  care  slăbea  mult 
[Biserica],  discordanţa  pe  chestiunea  sf.  Paşti.  Unii  susţi¬ 
neau  că  trebue  să  se  urmeze  obiceiului  iudeilor,  iar  alţii 
că  se  cuvine  a  păzi  momentul  exact  al  timpului  şi-a  nu 
urma  celorce  au  rătăcit  şi  sau  înstreinat  de  harul  evan¬ 
ghelic".  Pentru  a  soluţiona  aceasta  chestiune  şi  pentru  a 
pune  capăt  turburării  ariene,  Constantin  convocă  sinodul 
dela  Niceea. 

Sinodul  avea  să  soluţioneze  nu  cearta  veche  —  acum 
dispărută  —  între  Quartodecimani  şi  Duminecani,  ci  pe  cea 
descrisă  în  rândurile  imediat  anterioare,  între  ceice  serbau 
Paştile  creştine  totdeauna  a  3-a  zi  după  cele  iudaice,  şi 
ceice  le  serbau  în  zilele  determinate  pe  baza  unui  calcul 
independent  de  cel  iudaic,  însă  strict  dependent  de  echr 
nocţiu  şi  de  prima  lună  plină.  Spiritul  în  majoritatea  Bise¬ 
ricilor  era  împotriva  practicei,  care  subordona  determi¬ 
narea  pascaliei,  calculelor  evreeşti.  Practica  aceasta  fu 
numită  iudaizantă,  ceeace  contribui  ca  mai  târziu  să  fie 
confundată  cu  a  vechilor  Quartodecimani. 

Din  orânduirea  sinodului  dela  Nipeea  privitor  la  Pas-  -* 
calie  s'au  păstrat  2  mărturii: 

a)  Scrisoarea  sinodală  a  Bisericii  din  Alexandria;  b) 
Epistola  circulară  a  lui  Constantin  cel  Mare  cătră  episcopi 
la  închiderea  sinodului  şi  Duchesne  mai  puae  alăturea,  ca 
mărturia  a  treia,  două  fragmente  din  scrierile  sf.  Atanasie. 

a)  In  scrisoarea  sinodului 1  se  aduce  la  cunoştinţă  bi¬ 
sericilor  din  Egipt,  că  s’a  pus  capăt  ereziei  ariene  şi 

1  Theodoret.  Hist.  Eccl.  t.  1,  p.  8. 

schismei  meleţiene,  chestiuni  de  interes  deosebit  pentru 
Egipt.  Despre  Paşti  o  singură  propoziţie  la  fine: 

„Vă  mai  comunicăm  vestea  bună  despre  acordul  pri¬ 
vitor  la  sfintele  Paşti;  graţie  rugăciunilor  Voastre  s’a  re¬ 
gulat  şl  această  chestiune.  Aşa  că  de  azi  înainte,  toţi 
fraţii  noştri  din  Orient,  cari  mai  înainte  serbau  Paştile  cu 
Iudeii,  le  vor  serba  cu  Romanii  şi  cu  voi  şi  cu  toţi  cari 
sunt  dela  început  cu  voi“. 

Deci  e  condamnată  practica  din  prefectura  Orientului 
—  Siria,  Mesopotamia  —  nu  cea  veche,  quartodecimană  a 
Asiei  mici.  Practica  aceasta  e  arătată  în  opoziţie  cu  prac¬ 
tica  roiflană  şi  alexandriană  a  ciclurilor  independente. 

b)  Epistola  lui  Constantin  1  e  cu  mult  mai  explicită  atât 
din  punctul  de  vedere  al  preciziunilor  geografice,  cât  şi  al 
caracterizării  celor  două  practici. 

împăratul  indică  mai  întâi  pe  scurt,  soluţia  chestiunii 
ariane  şi  apoi  vine  Ia  cea  a  Paştilor.  E  cu  cuviinţă  — 
zice  —  ca  toţi  creştinii  să  serbeze  sf.  Paşti  în  aceeaş  zi : 
„Apoi  se  discută  despre  sfânta  zi  a  Paştilor  şi  s'a  părut 
că  e  frumos  ca  într’o  singură  zi  să  fie  serbate  de  toţi  de 
pretutindenea.  Căci  ce  este  pentru  noi  mai  frumos  şi  mai 
cuviincios  decât  a  se  serba  aceasta  sărbătoare,  dela  care 
am  luat  speranţa  nemuririi,  de  toţi  după  aceeaşi  rânduială". 
Aceasta  cu  privire  la  unitatea  în  sărbătorire.  Apoi  trece 
la  practica  în  care  trebue  să  se  unească  toţi:  Paştile  nu 
trebue  să  se  potrivească  după  Iudei.  Nu  trebue  a  rupe 
unitatea  de  dragul  lor. 

„Mai  întâi  s’a  părut  nevrednic  a  săvârşi  sfânta  săr¬ 
bătoare,  urmând  obiceiului  Iudeilor".  „E  regretabil  să-i 
auzim  cum  se  fălesc  că  fără  ei  creştinii  n'ar  şti  să-şi  ser¬ 
beze  Paştile  lor“.  Şi- apoi  argumentul  obicinuit :  „De  altfel 
după  deicidul  lor,  sunt  orbi  şi  cu  pot  servi  de  conducători 
în  nici  un  lucru”.  „Deci  nimic  să  ne  fie  nouă  comun  cu 
gloata  aceea  execrabilă”.  Sinodul  a  hotărât  şi  împăratul 
speră  ca  hotărârea  sinodului  se  va  împlini,  că  Bisericile 
cărora  ea  se  adresează  vor  urma  practicei  comune,  a  ora¬ 
şului  Roma,  Italiei,  Africei  întregi.  Egiptului,  Spaniei,  Galiei, 


1  Eusebie,  „Vila  Constantini'*  3,  18  urm. 

Britaniei,  întregii  Libii,  Greciei,  diecezii  Asiei,  Pontului  şi 
Ciliciei".  Din  Orient  sunt  numite  numai  unele  ca  ţinând 
practica  generală. 

Precum  în  scrisoarea  sinodală,  tot  aşa  şi  în  cea  îm¬ 
părătească  nu  se  vede  nici  o  urmă  că  e  vorba  de  ritul 
quartodeciman.  Dumineca  nu  e  în  chestiune.  Ceeace  se 
condamnă  e  deosebirea  creştinilor  pe  o  chestiune  aşa  de 
importantă,  apoi  aservirea  la  calculul  iudaic. 

c)  Sf.  Atanasie  explică  în  două  locuri  motivele  cari 
au  necesitat  convocarea  sinodului  niceean.  In  epistola 
cătră  episcopii  africani  scrie  {cap.  2)  „Sinodul  s’a  adunat 
din  cauza  ereziei  ariane  şi  a  Paştilor,  deoarece  creştinii 
din  Siria,  Cilicia  şi  Mesopotamia  se  deosebeau  de  noi  şi 
săvârşeau  [pascha]  în  timpul  în  care  o  săvârşesc  Iudeii. 
Insă  graţie  Iui  Dumnezeu,  s’a  produs  acordul  precum  în 
chestiunea  credinţii  aşa  şi  în  cea  a  sfintei  sărbători". 

Iar  în  tratatul  „De  Synodis"  cap.  5  scrie:  „Sinodul 
din  Niceea  nu  s’a  adunat  fără  motiv,  ci  a  existat  urgentă 
trebuinţă  şi  binecuvântat  motiv.  Căci  creştinii  din  Siria, 
Cilicia  şi  Mesopotamia  erau  în  rătăcire  în  ce  priveşte  săr¬ 
bătoarea  Paştilor,  pentrucă  o  serbau  cu  Iudeii,  —  şi  cei 
din  Siria  sau  înduplecat". 

Sinodul  din  Niceea  a  dat  o  hotărâre  în  chestiunea  pas¬ 
cală,  dar  deosebirea  nu  s'a  curmat  îndată. 

Sinodul  antiochean  care  depune  pe  Eustatie,  episcopul 
locului  (349J,  ameninţă  cu  excomunicarea  pe  ceice  neso¬ 
cotesc  hotărârea  sinodului  niceean  şi  serbează  Paştile  cu 
Iudeii. 

Sf.  Ioan  Hrisostom1  încă  în  a.  387,  Duminecă  31  Ian., 
trebui  să  vorbească  împotriva  celor  ce-aveau  de  gând  să 
serbeze  Paştile,  în  dependenţa  de  calculul  iudaic.  Paştile 
creştine  cădeau  în  25*Aprilie,  iar  după  calculul  evreesc, 
în  21  Martie.  Postul  pentru  cele  din  urmă  începea  Luni 
în  1  Febr.  cu  o  zi  înainte.  Sf.  Ioan  Hrisostom  apostrofează 
pe  cei  ce  aveau  de  gând  să  înceapă  postul  a  doua  zi. 
Argumentul  lor  era  că  toată  Biserica  din  părţile  acelea  a 
avut  înainte  practica  lor.  „Dar  care  este  cuvântul  lor,  când 
îi  mustrăm  pentru  aceasta?  —  Voi  oare  —  zic  —  n'aţi 

1  Homilia  ad  eos  qui  pascha  jejunant,  Montfaucon  I,  p.  606. 

•ţinut  înainte  postul  acesta?"  „Şi  aceasta  aud  pe  mulţi  zi¬ 
când,  că  Paştile  trebue  serbate  în  timpurile  azimelor".  Deci 
evident  nici  aci  nu-i  vorba  de  quartodecimani ;  pentrucă 
aceia  n'aveau  postul  Paştilor  şi  nu  serbau  Paştile  deodată 
cu  azimele  —  dela  15  Nisan  înainte  —  ci  în  14  Nisan. 

Insă  Biserica  oficială  din  Orient  a  părăsit  curând  prac¬ 
tica  postiudaistă,  după  cum  vedem  din  omilia  lui  Ioan  Hri- 
sostom  şi  din  cuvintele  amintite  ale  sf.  Atanasie.  Numai 
persoane  private  mai  perseverau  în  vechea  practică.  In 
decursul  sec.  al  IV  însă  în  vremea  în  care  Biserica  ofi¬ 
cială  din  părţile  Siriei  şi  Mesopotamiei  se  străduia  să  im¬ 
pună  tuturor  orânduirea  dela  Niceea,  se  ivi  schisma  lui 
Audio  în  Mesopotamia.  Ca  orice  schismă,  găsi  în  chestiunea 
agitată  un  mijloc  de  luptă  împotriva  Bisericii.  Aşa  se  ex¬ 
plică  de  ce  aceasta  schismă  se  ataşă  aşa  de  strâns  la 
vechea  practică  a  Orientului.  Audio  fu  exilat  în  părţile 
-noastre,  unde  îşi  răspândi  cu  succes  învăţăturile.  Dar  în 
curând  fu  alungat  de  Atanaric. 

Epifanie  ne-a  păstrat  în  Panarion  toate  argumentele 
Audienilor  —  reeditări  din  Didascalia  —  pentru  practica 
lor.  Despre  ei  scrie  Epifanie  1 2  că  voiesc  să  serbeze  Pa¬ 
ştile  cu  Iudeii,  adecă  în  timpul  în  care  Iudeii  serbează  azima 
lor.  „Aceasta  este  —  zic  ei  —  vechea  practică  a  Bisericii, 
pe  care  voi  aţi  părăsit-o  dela  Constantin  pentru  a  plăcea 
acestui  împărat".3  Din  pasagiile  acestea  rezultă  că  Audienii 
serbau  Paştile  în  decursul  azimelor  iudaice,  după  14  Nisan, 
deci  nu  erau  Quartodecimani. 

Cred  că  sunt  îndreptăţit  să  trag  din  expunerea  de 
până  aci.  următoarele  concluzii: 

a)  Sinodul  dela  Niceea  nu  porunceşte  nici  verbal,  nici 
principial,  în  fragmentele  păstrate,  a  se  serba  Paştile  cre¬ 
ştine  după  Paştile  Iudeilor. 

b)  Dimpotrivă,  sinodul,  îndreptându-şi  hotărârea  nu 
împotriva  Quartodecimanilor  ci  împotriva  altora  cari 
admiteau  doar  o  dependenţă  temporală  a  Paştilor  cre¬ 
ştine  de  cele  iudaice,  —  porunceşte  mai  vârtos  a  nu  se 

1  Panarion  Haer,  70,  9. 

2  £  vorba  evident  de  practica  Bisericii  siriene. 

orienta  în  determinarea  Paştilor  creştine  în _jaici  un  fel  după 
cele  iudaice. 

In  legătură  cu  această  concluzie  ţin  să  notez,  că  în: 
nici  un  sinod  şi  în  nici  o  scriere  din  epoca  certurilor  pa* 
scale  nu  este  exprimată  ideea  ce  se  tot  repetă  azi,  că  Pa* 
ştile  evreeşti  ar  reprezenta  momentul  morţii  şi  cele  cre¬ 
ştine  al  învierii  Mântuitorului,  şi  prin  urmare  ar  fi  necesar 
raportul  corespunzător  de  succesiune  între  ele.  Dimpotrivă 
la  toţi  alexandrinii  găsim  ideea,  că  Paştile  noastre  au  în* 
locuit  cu  totul  şi  complect  pe  cele  iudaice.  Numai  noi 
serbăm  Paştile  şi  în  conformitate  cu  Legea.  Paştile  iudaice 
greşite  dela  dărâmarea  Ierusalimului  numai  au  nici  o  re¬ 
laţie  cu  cele  dinainte,  în  ele  nu  se  mai  repetă  exact  timpuL 
anual  în  care  a  murit  şi  înviat  Mântuitorul.  De-ar  fi  exi¬ 
stat  ideea.  ar  fi  putut  fi  folosită  măcar  de  contrari  ca  ar¬ 
gument  în  polemică. 

Adevărat  că  Holl  a  găsit  cele  două  semnificaţii  în 
obiceiul  roman  şi  alexandrin.  Dar  ele  nu  se  bazează  pe 
nici  o  mărturie  obiectivă.  Chiar  de  le-ar  corăspunde  un 
sâmbure  de  realitate,  ar  urma  pentru  noi  că,  —  deoarece 
numai  Romanii  mai  vedeau  în  Paştile  ebraice  o  urmă  de 
simbol  al  morţii  Domnului,  pe  când  Alexandrinii  îl  conto¬ 
piră  cu  totul  în  momentul  învierii,  —  suntem  datori  să  urmăm 
în  simbolica  noastră  înaintaşilor  noştri  întru  spiritualitate 
şi  nu  Romanilor. 

c)  Regula  pozitivă  unică  şi  necondiţionată  impusă  de 
sinod  este,  ca  să  se  stabilească  data  pascală  după  cursul 
exact  al  timpului.  Cursul  exact  al  timpului  este  după  regula 
stabilită  de  Alexandrini  —  Dionisie  c.  Mare  şi  Anatolie  — 
şi  recomandată  de  sinod,  prima  lună  plină  după  echinocţiul 
de  primăvară.  Nici  înainte  de  prima  lună  plină  nici  după 
ce  intră  a  doua  lună  plină  nu  e  permis  să  se  facă  Paştile 

Hotărârea  sf.  Sinod  al  Bisericii  ortodoxe  române  este 
singura  ce  se  găseşte  astăzi  întru  totul  în  acord  cu  hotă¬ 
rârile  sinodului  dela  Niceea. 

In  legătură  cu  aceasta  se  naşte  întrebarea:  Sunt  ce¬ 
lelalte  Biserici  ortodoxe  schismatice  ?  Răspunsul  trebue  să 
ne  fie  inspirat  de  duhul  conciliant  al  Bisericii  primare. 
Certurile  pascale  au  ţinut  4  secole  între  Bisericile  orien- 

fale.  Intre  cele  orientale  şi  cea  catolică  tot  timpul  înainte 
de  schisma  cea  mare.  Şi  cu  toate  acestea,  deosebirea  pas¬ 
cală  n’a  provocat  nici  când  o  schismă  în  Biserică.  Sinodul 
ecumenic  dela  Niceea  însuşi  se  foloseşte  determini  foarte 
blânzi.  împăratul  Constantin  e  puţin  mai  pornit,  dar  nu 
ameninţător,  ci  convingător  prin  argumente  reale.  Erau  la 
el  şi  motive  economice  cari  dictau  sărbătoarea  Paştilor  în 
aceeaş  zi. 

Afară  de  aceasta  sunt  convins  că  Bisericile  ortodoxe, 
sunt  însufleţite  toate  de  intenţia  de-a  reforma  în  urma  ca¬ 
lendarului  şi  pascalia  pentru  a  o  pune  în  acord  cu  hotă¬ 
rârile  sinodului  dela  Niceea.  Dacă  no  fac  îndată,  aceasta 
se  datoreşte  altor  piedeci,  decât  celor  de  natură  dogma¬ 
tică  sau  canonică. 

Dumnezeu  să  lumineze  minţile  celorce  nu  înţeleg  ade¬ 
vărul  şi  să  deschidă  inimile  celorce  din  răutăţi  ascunse  nu 
vor  să-l  primească. 

Miinehen,  April, '.1929.  Dr.  Dumitru  Stăniloaie. 


Cum  s’a  făcut  „unirea"  Românilor  cu  Roma? 

Urmare. 

) 

P.  Sf.  Episcop  al  Lugojului,  care  era  de  faţă  la  şe¬ 
dinţele  de  Senat,  în  cari  am  vorbit  dl  Gh.  Bogdan-Duicâ  şi 
eu,  s’a  mulţumit  să  mi  replice,  că  datele  statistice,  ce  le  a 
trimis  Ministerului,  le  avea  dela  primăriile  comunale,  date 
sub  sigil.  Şi  a  adăogat  următoarele:  „Eu  nu  m’am  dus 
ca  să  storc  aceste  date  cu  bani.  Voiu  arăta  metoadele, 
de  care  vă  folosiţi  D-Voastră,  ca  să  reduceţi  numărul  reab. 
Dar,  fiindcă  se  putea  crede,  că  P.  Sf.  Sa  aduce  o  acuzaţie, 
de  a  se  fi  cules  datele  noastre  „cu  bani",  am  adăogat  că 
cer  dlui  Ministru  al  Cultelor  măsuri  speciale,  pentru  a  veri¬ 
fica  cifra  gr.-catolicilor  din  episcopia  Lugojului.  Cât  despre 
„metoadele”  atribuite  nouă  pentru  reducerea  numărului 
uniţilor,  P.  Sf.  Sa  —  deşi  a  vorbit  la  Senat  după  mine  — 
ni-a  rămas  dator  până  azi  cu  dovezile.  Tot  aşa  nu  a 
avut  nici  cel  mai  mic  cuvânt  pentru  apărarea  canonicului 
său,  care  în  „canoniceasca”  sa  morală  „catolică”  îşi  învăţa 

fratele  să  înşele  la  constatarea  numărului  sufletelor  1  uniate' 
dela  Jitin!... 

Aceste  constatări  trebuia  să  le  aduc  aci,  —  mai  bu¬ 
curos  aci,  decât  să  provoc  o  scenă  penibilă  in  şedinţa  se¬ 
natului.  Şi  mi-am  rezervat,  ca  răfuială  —  dacă  nu  s  ar  lua 
în  nume  de  rău  acest  cuvânt  —  s’o  încep  în  publicistică 
dând  prilej  celor  dela  Lugoj  să  dovedească  acuzaţia  ce  ni  a: 
făcut-o  episcopul  lor  în  Senat  şi  ca  să  combată  cu  dovezi 
aiirmaţiunile  mele,  despre  înşelăciunile  dela  Ohaba- Forgaci 
şi  cu  privire  la  înfiriparea  unei  statistici  mincinoase,  pentru; 
a  duce  ministeriul  în  rătăcire  şi  pentru  ca  banul  statului; 
român  să  rătăcească  în  pungile  blăstămate  ale  preoţilor 
uniţi  fără  credincioşi. 

Dar  am  scris  aceste  şi  pentru  un  alt  motiv:  Să  ajungă 
poporul  nostru,  în  locul  prim  satul  Obaba-Forgaciu,  la  cu¬ 
noştinţa  apucăturilor  criminale  ale  uniaţilor  şi,  cunoscându-i,, 

1  Iată  una  din  acele  două  scrisori,  cari,  sunt  la  mâna  mea,  în  ori¬ 
ginal,  şi  pe  cari  dl  Bogdan-Duică  le-a  cetit,  întregi,  după  fotografie  în 
Senat : 

« Episcopia  Lugojului. 

(Marca)  Lugoj ,  16  V.  1927. 

*Nr. ... 

« Iubite  Frate! 

In  numele  P.  S.  Sale  D-lui  Episcop  te  rog  următoarele : 

« Preotul  Linfa  din  Jitini,  pentru  a-şi  obţine  salarul  dela  stat,  are 
nevoie  de  300  suflete  in  parohie.  Fiindcă  în  Jiiini  nu  se  pot  arăta  atâtea 
suflete,  nici  nu  este  în  apropiere  altă  comună,  de  unde  să  se  poată  ataşa 
la  Jitini,  s’a  născut  ideea,  să  se  înfiinţeze  o  filie  Ticvaniut-mare-sălaşe, 
care  să  se  arete  ministerului  ca  trecută  ta  Jitini.  Totul  ar  fi  numai  pe 
hârtie,  în  legătură  cu  salarizarea  preotului  dela  stat;  în  realitate  şi  cano- 
niceşte  rămân  tot  la  Ticvaniu;  tu  nu  trebue  să  dai  declaraţie  de  renun¬ 
ţare  la  ei  (fără  care  declaraţie  nici  nu  se  pot  detaşa  credincioşii),  ei  nu 
au  nici  o  cunoştinţă  de  acest  aranjament.  Ca  şi  când  nu  ar  fi  nimic . 

« Eşti  rugat  deci,  ca  dintre  credincioşii  cari  au  pământe  între  Tic¬ 
vaniu  şi  Jitini,  să  conscrii  într’un  tablou,  atâtea  familii  cu  atâtea  suflete, 
câte  trebue,  ca  Jitinul  să  aibă  vre-o  300—320  suflete.  Aceasta  să  o  ve¬ 
rifici  tu  şi  primăria,  spunând  că  numiţii  credincioşi  cu  proprietăţile  Iar 
de  fapt  se  află  înire  Ticvaniu  şi  Jitini,  aparţinând  comunei  politice  Tic- 
vanul-mare.  Celelalte  le  va  face  episcopia,  întrucât  ar  reuşi.  Ar  fi  un 
lucru,  de  care,  cred,jşi  tu  le-ai  bucura,  căci  am  mântui  o  parohie. 

* încolo  cu  cele  mai  bune  sentimente  sunt  al  Frăţiei  Tale 

Dr.  N.  Brînzen‘1 

să  se  scârbească  de  ei  şi  să  ie  întoarcă  spatele,  dacă  mai 
au  în  sufletul  lor  o  părticică  fie  cât  de  mică  de  bun  simţ , 

cum  l-a  avut  şi  fratele  Ioan  Pau  dela  Ohaba- Forgaci. 

Noi  nici  nu  avem  alte  mijloace  de  a  lega  sufleteşte 
de  noi  pe  nimeni :  nu  avem  nici  bani,  de  cumpărat  suflete ; 
nici  neruşinarea,  de  a  înşela ;  n'avem  nici  legături  în  afară 
de  tară,  prin  cari  să  putem  teroriza ;  n'avem  nici  chiar  bu¬ 
năvoinţa  guvernului  ţării,  care  se  pleacă  mai  mult  spre  cei 
ce-1  ştiu  exploata  ori  teroriza. 

Noi  avem  un  singur  sprijin,  din  toate  vremurile:  po¬ 
porul  ! 

Poporul  din  toate  vremurile  a  fost  marele  apărător  de 
peste  o  mie  de  ani  a  credinţei  şi  Bisericii  noastre  ortodoxe 
prigonite.  Tot  el  este  chemat  şi  în  viitor  să  fie  apărătorul 
legii  sale  străbune. 

De  şi*o  va  păzi  şi  apăra,  „viu  va  fi",  —  iar  de  nu. 
părăsindu-şi  legea  şi  dându-se  în  credinţe  religioase  străine, 
el  însuşi  îşi  va  săpa  mormântul. 

E  liber  să  aleagă:  în  locul  prim  fraţii  înstrăinaţi  dela 
Ohaba-Forgaci,  despre  cari  scriem. 

Şi  scriem  cu  o  bună  nădejde ;  şi  de  nu  am  reuşi, 
ne- am  împăcat  măcar  cugetul,  dând  de  gol  pe  nişte  oa¬ 
meni  fără  de  lege,  potigniţi,  ei  înşişi  întâi,  în  legăminte 
străine,  în  cari  vor  să  ne  priponească  şi  poporul,  —  pentru 
mai  marea  glorie  a  Catolicismului  şi  pentru  stricarea  Romă- 
nismulut  Prot  Dr.  Gh.  Ciuhandu, 

consilier  episcopesc,  Arad. 


Preotul  şi  Politica. 

Preotul  trebue  să-şi  aibă  un  rol  în  viaţa  politică,  dar 
ce  rol !  Acela  de  a  arăta  totdeauna  credincioşilor  săi  care 
e  doctrina  cea  mai  apropiată  de  buna  învăţătură  a  lui  Isus 
şi  cari  sunt  oamenii  cari  prin  curăţia  vieţii  lor  publice  şi 
private  —  care  nu  se  pot  osebi  —  umblă  într 'adevăr  în 
„căile  Domnului". 

Orice  se  găseşte  dincolo  de  această  îndrumare  îl  rupe 
nu  numai  de  atâţia  credincioşi,  dar  de  Acela  însuşi  în  nu¬ 
mele  căruia  vorbeşte. 

Probleme  actuale. 

Italia  şi  Vaticanul.1 


Crucea  şi  fascia. 

Toate  cetăţile  Italiei  se  dedau  în  zilele  acestea 
Ia  manifestări  de  bucurie.  Cântări  şi  rugăciuni  de 
mulţumire  lui  Dumnezeu,  pe  care  le  ascultă  în  pri¬ 
mul  rând  autorităţile  fasciste,  răsună  în  biserici.  In 
pieţe,  înalţii  prelaţii  sunt  înconjuraţi  de  mulţime 
de  oameni,  iar  muzicile  militare  cântă  imne  pa- 
iriotice.  De  sus  din  scaune,  episcopii  tămâiază 
casa  [domnitoare]  de  Savoia  şi  fac  elogiul  „Ducelui11. 
De  sus  de  pe  tribune,  prefecţii  şi  magistraţii  sărbă¬ 
toresc  papalitatea  şi  virtuţile  lui  Piu  al  Xl-lea.  Iar 
în  Oraşul  etern  cele  două  lumi  [lumea  neagră  şi 
lumea  albă],  care  de  60  de  ani  trăiseră,  oficial,  des¬ 
părţite  una  de  alta,  comunică  spre  mulţumirea  gene¬ 
rală™.  Acestea  sunt  primele  efecte  vizibile  ale  reîm- 
păcării  italo-vaticane.  Afară  de  câţiva  anticlericali, 
garibaldieni,  liberali  neconvertiţi  sau  intelectuali  care 
se  ridică  contra  acestei  orientări  religioase  a  Sta¬ 
tului,  Italia  întreagă  aprobă  acordurile  dela  Latran. 
Cea  dintâi  raţiune  a  aprobării  e,  că  aceste  acte 
diplomatice  însemnează  sfârşitul  evoluţiei  istorice  a 
Italiei  într  o  singură  naţiune  şi,  că  astfel  unitatea 
spirituală  a  peninsulei  este  asigurată  pe  viitor.  Che¬ 
stiunea  romană,  de  care  suferea  ţara  ca  de  un  ger¬ 
mene  de  diviziune,  a  dispărut  şi  faptul  acesta  li¬ 
berează  politica  italiană  de  o  tulburare,  care  a 
zguduit-o  şi-a  viciat-o  de  atâtea  ori. 

Dar,  pe  lângă  această  consideraţie,  de  politică 

1  Publicăm  acest  articol  al  marelui  cotidian  francez  „Le  Temps", 
care  confirmă  aproape  integral  comentariile  ce  le-am  făcut  în  numărul 
trecut  al  „Revistei  Teologice"  la  recentul  acord  dintre  Italia  şi  Vatican. 
Constatările  din  articolul  pe  care-1  dăm  în  româneşte  sunt  cu  atât  mai  im¬ 
portante  cu  cât  ele  au  apărut  într'un  ziar  catolic,  de  prestigiul  vechiului 
cotidian  „Le  Temps”.  V.  C. 

internă,  ceeace  mişcă  profund  inimile  e  faptul,  că 
prin  împăcarea  italo-vaticană  „Ducele"  a  avut 
în  vedere  mărirea  şi  viitorul  Italiei.  In  toate 
cercurile  politice  de  altcum,  tratativele  dela  Latran 
au  făcut  să  se  nască  ambiţii  mari.  Se  crede,  că 
ideile  mussoliniene  au  primit  o  consfinţire  solemnă 
din  partea  Bisericei  romano-apusene  şi  de  aici  se 
deduce  că  pe  viitor  fascismul  îşi  va  inteţi  energia 
în  înţelegere  cu  papa.  Se  crede,  în  sfârşit,  că  Italia 
şi-a  întărit  simţitor  situaţia  sa  pe  terenul  interna¬ 
ţional.  Desigur,  se  neagă  intenţia  de  a  utiliza  acor¬ 
durile  cu  Sfântul-Scâun  ca  instrument  de  expan¬ 
siune  al  italienităţii  în  lume.  Dar  nu  se  poate 
ascunde  faptul,  că  aceste  tratate  semnate  cu  câr¬ 
muirea  centrală  al  Bisericii  universale,  consti- 
tuesc  un  enorm  sprijin  al  politicii  de  influienţă  şi 
de  prestigiu  al  Italiei.  Dealtcum,  tonul  presei  este 
foarte  semnificativ.  Toate  jurnalele  vorbesc  despre 
viitorul  de  glorie  şi  de  splendoare,  despre  „marea 
misiune  religioasă",  despre  „tradiţia  latină  şi  impe¬ 
rială".  Ziarul  „Tevere"  califică  Italia  de  unica  mare 
putere  catolică  în  lume,  de  „adevărata  fică  mai 
mare  a  Bisericii".  Titlul,  în  litere  groase,  al  edito¬ 
rialului  „Regina  fascista"  astăzi  este :  „Roma,  centrul 
politicei  mondiale". 

Astfel,  nota  generală,^  oficială,  este  de  a  consi¬ 
dera  acordurile  dela  Latran  ca  veritabile  binefaceri 
ale  Providenţei.  „Consecinţele  acestora  vor  fi  imense 
şi  fericite  pentru  ambele  părţi",  scrie  un  senator  în 
revista  „Echi  et  Comenti" ;  „Italia  se  va  găsi  ca  pe 
timpul  Romei  imperiale,  în  plină  îndeplinire  a  mi¬ 
siunii  sale.  Papalitatea,  simbolul,  expresiunea  şi 
forţa  Bisericei  romane  îşi  va  continua  la  rândul  său 
apostolatul  său  de  universalizare  şi  de  milostivire 
cu  armate  mai  numeroase,  având  de  partea  sa  pe 
devotata,  pe  filiala  „naţiune  aleasă  şi  predestinată". 

Scurt,  presa,  cercurile  politice  şi  o  mare  parte 
a  opiniei,  definitiv  cucerită  de  strălucita  operaţie  a 
„Ducelui",  socotesc,  că  data  de  11  Februarie  1929 
a  marcat  începutul  unei  faze  nouă  a  istoriei  lumei. 

în  care  Italia  va  vedea  împlinindu-i-se  destinele  sale 
glorioase. 

Oare  această  stare  de  suflet  a  împăcării  italo- 
vaticane  va  ţinea  mult  timp  ?  Oare  vedea- vom,  între 
altele,  în  decursul  timpului  o  înţelegere  aşa  de  idi¬ 
lică  între  fascism  şi  papalitate  ?  Actualmente,  suntem 
în  plină  lună  de  miere,  dar  mâne?  Desigur,  toate 
ipotezele  sunt  permise.  Dar  aceea  care  se  impune 
mai  uşor  spiritului  este,  că,  într’un  viitor  apropiat 
poate  că  simţămintele,  metodele,  doctrinele  şi  mo¬ 
ralele  din  trecut  ale  celor  două  partide  îşi  vor  lua 
din  nou  locul  lor.  Ne  aducem  aminte,  de  exemplu, 
că  abia  acum  câteva  luni  fasciştii  şi  catolicii  se 
certau  în  privinţa  educaţiei  tinerimii.  Or,  chestiunea 
na  fost  rezolvită  în  miezul  ei,  Sfântul-Scaun  mulţu- 
mindu-se  să  cedeze  pe  terenul  practic.  Regimul  mus- 
solinian  considera  această  problemă  a  educaţiei  ca 
un  domeniu  în  care  el  nu  îngăduia  nici  o  ingerinţă.  Bi¬ 
serica,  dimpotrivă,  cerea  pentru  sine  formarea  cato¬ 
lică  romană  a  copilului  Cine  va  triumfa?  Fascismul? 
Atunci,  el  n’ar  aplica  concordatul  care  prevede  apli¬ 
care  integrală  a  dreptului  canonic  în  Italia.  Biserica? 
Atunci  ea  ar  admite  acea  doctrină  după  care  co¬ 
pilul  aparţine  mai  întâi  statului  Şi  discuţia  este 
prea  recentă,  ca  să  se  uite  cu  ce  energie  a  res¬ 
pins  Vaticanul  punctul  de  vedere  fascist.  Daca 
ne  gândim,  că  nu  numai  în  acest  câmp,  de  educaţie, 
ci  în  atâtea  alte  domenii,  Sfântul-Scaun,  fără  să 
piardă  nimic,  şi  fascismul,  fără  să  se  trădeze,  trebue 
să  găsească  un  compromis  pentru  a-şi  armoniza 
doctrinele  şi  morala  lor,  putem  să  ne  întrebăm  dacă 
vor  putea  trăi  astfel  mult  timp  în  pace,  cot  la  cot, 
şi  într’o  stare  de  perpetuă  tranziţie. 

în  orice  caz,  fapt  sigur  e,  că  cele  două  puteri 
pe  viitor  se  vor  găsi  una  faţă  de  cealaltă  întruna 
din  situaţiunile  cele  mai  bogate  în  contraste,  în  opo¬ 
ziţii  şi  chiar  în  posibilităţi  de  certuri.  Desigur,  papa, 
personalităţile  mari  ale  Bisericii,  „Ducele"  şi  mini¬ 
ştrii,  sunt  Italieni  Desigur,  însufleţiţi  atât  imul,  cât 
şi  celalalt  de  aceleaşi  sentimente  de  ordine  şi  de 

ierarhie,  bazaţi  pe  aceleaşi  principii  de  disciplină 
absolută  şi  de  autoritate,  fascismul  şi  catolicismul 
pot  spera  că  se  vor  înţelege  în  acelaş  spirit  de 
uniune  şi  de  concordie.  Dar  dacă  cu  adevărat  Sfântul- 
Scaun  vrea  să  asculte  de  obligaţiile  morale  şi  reli¬ 
gioase  ale  chemării  sale  spirituale  şi  dacă  fascismul 
rămâne  ceeace  a  fost  până  în  ziua  aceea,  adecă  o 
doctrină  realistă  închinată  scopurilor  cu  totul  pă¬ 
mânteşti  de  putere  şi  de  dominaţie  şi  pentru  care 
pacea  universală  nu  e  decât  o  himeră,  iar  modali¬ 
tatea  vieţii  o  luptă,  atunci  crucea  şi  fascia  se  vor 
găsi  faţă  în  faţă  cu  toate  diverginţele  lor  profunde. 
Căci,  în  fond,  aceste  două  simboale  reprezintă  două 
morale,  două  lumi.  In  cruce  este  fraternitate,  in 
fascie...  este  săcurea.  Şi  de  atâteaori,  dupăcum  se 
ştie,  în  decursul  anilor  acestora  din  urmă.  Vaticanul 
sa  văzut  obligat  să  reveleze  numărul  de  conflicte 
dintre  doctrinele  şi  metodele  fasciste  şi  catolice. 

Dar  chiar  să  admitem  că  fascismul  şi  Biserica, 
printrun  minunat  echilibru  şi  prin  combinaţii  subtile, 
ar  reuşi  să-şi  reguleze  raporturile  lor  într’o  politică 
de  echilibru  etern,  preţul  de  răscumpărare  al  ace¬ 
stui  modus  vivendi  va  fi  în  acest  caz,  că  cele  două 
forţe  în  joc  se  vor  folosi  una  pe  alta  pentru  pro¬ 
priile  lor  scopuri.  Şi  aceasta  va  aduce  cu  sine  de¬ 
şteptarea  bănuielilor  în  toată  opinia  catolică  univer¬ 
sală.  Intr  adevăr,  nimic  nu  e  mai  delicat  decât  rela- 
ţiunile  spiritualului  cu  ale  temporalului.  Şi  dacă  Va¬ 
ticanul  va  da  cea  mai  mică  aparenţă  de  servire  a 
fascismului  şi  a  Italiei,  atunci  el  va  provoca  o  reac- 
ţiune  sigură  la  toate  popoarele  catolice,  cari,  printr’o 
internaţionalizare  complectă  a  guvernamentului  cen¬ 
tral  al  Bisericei,  vor  căuta  să  o  scoată  din  această 
vasalitate.  Tot  aşa  va  fi  dacă  Italia  şi  fascismul 
vor  face  şă  se  nască  cea  mai  mică  bănuială  că  se 
angajază  ca  protectoare  ale  Vaticanului.  In  sfârşit, 
cel  mai  mic  gest  care  va  putea  fi  interpretat  ca  un 
abuz  de  putere  al  Italiei  în  privinţa  Bisericii,  precum 
şi  cea  mai  mică  parţialitate  a  Bisericei  în  favoarea 
Italiei,  va  putea  aduce  cu  sine,  prin  reacţiune,  nu 

numai  un  pontifice  străin,  ci  şi  crearea  Bisericilor 
autocefale,  cum  s’a  petrecut  aceasta  în  lumea  orto¬ 
doxă.  Marea  Biserică  a  lui  Hristos  din  Constanti- 
nopole,  aceea  care  a  dominat  odinioară  jumătate  din 
creştinătate,  nu  mai  este  acuma  decât  o  umbră 
tocmai  din  cauza  complezanţelor  sale  faţă  de  o 
singură  naţiune,  o  singură  rassă,  cea  grecească. 
Se  ştie,  că  din  cauza  acestei  erori,  sau  născut  Bi¬ 
sericile  naţionale :  bulgărească,  sârbească,  rusească, 
românească,  etc.  Şi,  la  fel,  chiar  contra  acestei  erori 
papa  Leon  al  XHI-lea,  când  fu  pe  patul  de  moarte, 
îşi  avertizase  succesorii,  profetizând  că  prin  coexi¬ 
stenţa  puterii  civile  şi  a  puterii  pontificale  la  Roma, 
unitatea  catolică  va  fi  pusă  în  pericol. 

în  orice  caz,  chiar  din  motivul  consangvinităţii 
conducătorilor  lor,  din  motivul  apropierii  centrelor 
lor  de  acţiune  şi  în  sfârşit  din  motivul  împrejură¬ 
rilor  pe  care  le  vor  creia  raporturile  zilnice,  îi  va 
fi  greu  pe  viitor  Sfântului-Scaun  să-şi  asigure  o  ab¬ 
solută  independenţă,  iar  Italiei  îi  va  fi  greu  să  se 
retragă  într’o  adevărată  imparţialitate.  Mâine  de 
altcum,  natura  deosebită  şi  bizară  pe  care  au  luat-o 
relaţiunile  lor  dela  1870  din  faptul  refuzului  papei 
de  a  se  supune  legii  garanţiilor  va  fi  anacronic. 
Toate  aceste  jocuri  misterioase  la  care  se  dedau 
albii  şi  negrii,  în  clar-obscurul  capelelor  sau  în 
rotondele  palatelor  romane,  vor  fi  perimate.  Fai¬ 
moasele  consfătuiri  secrete  ale  acestor  două  lumi 
romane,  relaţiile  lor  ipocrite,  certele  lor  acoperite, 
tranzacţiile  lor  echivoce,  toată  această  acţiune  de 
culise  şi  mai  ales  întreagă  ostilitatea  aceasta  fictivă, 
care  merge  până  acolo  că  înşală  şi  pe  diplomaţii 
cei  mai  informaţi,  vor  trebui  să  dispară  cândva. 
Mâine,  va  fi  vorba  ca  să  se  facă  tratativele  la  lumină. 

Papalitatea  mai  ales  nu  va  mai  avea  scuza 
unei  situaţiuni  dureroase  care  o  obligă  să  facă 
tratative  subterane  şi  cu  totul  speciale.  Texte  pre¬ 
cise,  acorduri  semnate,  vor  fixa  poziţiile  respective 
ale  celor  două  părţi,  sau  mai  bine  zis,  acum,  ale 
celor  două  State.  Şi  aceasta  înseamnă,  că  deodată 

cu  noua  situaţie  născută  din  acordurile  dela  Latran, 
geniul  italian  mâine  va  fi  chemat  să-şi  folosească 
darurile  inteligenţei  mlădioase  şi  să-şi  pună  în  lu¬ 
crare  ingeniozitatea  combin aţiunilor  sale. 

Cu  un  cuvânt,  nu  e  deloc  imposibil  ca  fineţea 
italiană  să  găsească  şi  de  această  dată  compro¬ 
misul  indispensabil  care  să  ferească  interesele  Bi¬ 
sericii  de  primejdii  serioase.  De  altcum  toate  ipo¬ 
tezele  prevăd,  că,  pentru  o  perioadă  a  cărei  întin¬ 
dere  nu  se  poate  prevedea,  acţiunea  internaţională 
a  Italiei  va  fi  întărită  prin  acordurile  dela  Latran. 
„Ducele11  a  jucat  un  rol  mare.  Politica  sa  de  mare 
putere  avea  o  lacună  care  a  fost  umplută.  Bise¬ 
rica  îi  va  fi  binevoitoare  pe  viitor.  El  va  profita. 
Evocând  ziua  în  care  Napoleon  voise  să  aibă  la 
el,  aproape  de  el,  pe  „vicarul"  lui  Hristos,  el  scria 
din  Sfânta-Elena :  „Stabilirea  curţii  romane  pe  ţer- 
murii  Senei  ar  fi  avut-  rezultate  importante.  Pa¬ 
risul  ar  fi  devenit  capitala  lumii  creştine  şi  eu  aş 
fi  condus  atât  lumea  religioasă  cât  şi  lumea  po¬ 
litică".  Nimeni  nu  se  îndoieşte,  că  ambiţia  „Du¬ 
celui"  va  fi  la  fel  cu  ambiţia  lui  Napoleon. 
Acesta  este  un  fapt  de  importanţă  istorică  şi  in¬ 
ternaţională  şi  Franţa  nu  trebue  să-l  neglijeze.  In 
orice  caz,  Italia,  câtva  timp,  va  beneficia  în  ochii 
numeroaselor  cercuri  catolice  resfirate  în  lume,  de 
poziţia  privilegiată  pe  care  i-a  asigurat-o  Sfântului 
Scaun.  Ea  va  lua  în  chip  firesc  aspectul  unei  protec¬ 
toare  naturale  a  religiei  romane  şi  de  aici  ea  va  trage 
mare  folos  pentru  politica  sa  de  penetrare  şi  pentru 
voinţa  de  expansiune.  Apropiind  naţionalismul  italian 
de  papalitate,  „Ducele"  şi-a  dat  seama  de  importanţa 
acţiunii  catolice  în  lume  şi  mai  ales  de  puternica  pro¬ 
pagandă  a  misiunilor.  Dar  asupra  acestui  punct 
Franţa  posedă  încă  o  situaţiune  pe  care  însăşi 
Italia  fascistă  o  invidiază.  Deci  ea  trebue  să-şi  pă¬ 
streze  cu  orice  preţ  poziţiunile  actuale.  Şi  nimic 
nu  va  fi  compromis,  dacă  nu  va  fi  împedecată  re¬ 
crutarea  misionarilor  francezi.  Deja  congregaţiile 
italiene  au  salutat  cu  entuziasm  acordurile  dela 

Latran.  Cercurile  politice  fasciste  nu  ascund  faptul, 
că  ele  scontează  respingerea  tuturor  articolelor 
33 — 43  din  Palais-Bourbon.  In  adevăr,  cei  mai 
buni  colaboratori  ai  „Ducelui"  sunt  adversarii  mi¬ 
sionarilor  noştri.  Şi  acest  lucru  arată,  până  la  ce 
punct  sprijinesc  anticlericalii  francezi  nu  numai  fas¬ 
cismul,  ci  şi  Italia. 

P.  Gentizon  în  „Le  Temps“.  Trad.  de  Oct.  Dragoş. 

femias  ton  theon  —  Publicaţia  societăţii  pentru  combaterea 
blasfemiilor . . . .  Sub  acest  nume  apare  o  nouă  revistă  în 
Grecia.  Ea  se  publică  în  Tesalonic  sub  preşedinţia  de  onoare 
a  metropolitului  de  acolo,  Ghenadie,  şi  urmăreşte  înlătu¬ 
rarea  sudalmelor. 

3.  Enchiridion  kata  Christon  Ithikes  —  Manual  de 
morală  creştină  —  de  [/.  Antoniadis,  profesor  la  Seminarul 
de  teologie  ortodoxă  din  Halki.  Ivol.  pag.  262,  tratează 
chestiuni  în  legătură  cu  partea  generală  a  moraleicreştine. 

Prof.  N.  Neaga- 

* 

Data  Paştilor  după  calendarul  îndreptat  şi  Tradiţie 

de  /.  Fuioagâ,  Tipografia  cărţilor  bisericeşti.  Bucureşti. 
Hotărârea  Sf.  Sinod  referitoare  la  data  serbării  Paştilor 
în  anul  acesta,  a  avut  darul  să  stârnească  o  seamă  de 
discuţii.  S’a  discutat  mult  asupra  acestei  hotărâri  în  presă, 
în  parlament  şi  ’n  întrunirile  „blocurilor"  politice.  Oameni, 
total  streini  de  problemele  bisericeşti,  oameni  fără  pregătire 
teologică,  deci  şi  fără  nici  o  chemare,  s’au  găsit  să  se 
facă  cenzorii  Sf.  Sinod  şi  să  agite  lumea  pe  tema  pascaliei. 
îndemnaţi  de  interese  streine  binelui  Bisericii  noastre  orto- 

doxe,  au  căutat  să  tulbure  apele  pentru  a  pescui  mai  uşor 
foioasele  urmărite. 

Dar  iată  că  acestor  agitatori  de  suprafaţă  li  se  răs¬ 
punde  acum  mai  pe  larg  şi  mai  documentat  din  partea 
oamenilor,  cari,  prin  ocupaţia  lor  de  fiecare  zi,  sunt  mai 
cunoscători  ai  problemelor  bisericeşti  şi  prin  urmare  mai 
chemaţi  a-şi  spune  părerea  în  asemenea  cazuri.  Aşa,  aflăm 
cu  bucurie,  că  eruditul  profesor  al  facultăţii  teologice  din 
Cernăuţi  Dr.  Vasile  Gheorghiu  a  scos  de  sub  tipar  zilele  tre¬ 
cute  studiul:  „Sfintele  Paşti  şi  reforma  calendaristică  orto¬ 
doxă  română"  în  care  arată,  că  reforma  calendaristică  în 
întocmirea  ei  actuală  e  bună  şi  că  data  sf.  Paşti  din  anul 
curent  a  fost  bine  statoritâ  de  Sf.  Sinod  de  ziua  de  31  Martie. 

Tot  aşa  este  scrierea  dltfi  L  Fuioagă,  în  care  ne 
arată  că  stabilirea  serbării  Paştilor,  în  acest  an,  pe  ziua 
de  31  Martie,  este  cea  mai  fidelă  observare  a  normelor 
rânduite  de  primul  sinod  ecumenic  dela  Niceea,  pentru 
serbarea  sf.  Paşti.  Punând  hotărârea  Sf.  Sinod  al  Bisericii 
ort  rom.  în  faţa  canoanelor  apostoleşti,  în  faţa  canoanelor 
sinoadelor  ecumenice,  în  faţa  Tradiţiei  şi  a  uzului  Bisericii, 
autorul  ajunge  la  concluzia,  că  singură  această  hotărâre 
este  corectă  şi  că  numai  observând  toate  Bisericile  orto¬ 
doxe  această  hotărâre  observă  canoanole.  dispoziţiile. 
Tradiţia  şi  uzul  Bisericii  ortodoxe  de  până  acuma. 

Cartea  dlui  Fuioagă  având  darul  ae  a  face  cunoscut, 

de  a  lămuri  un  adevăr  important  mai  ales  în  împrejurările 

actuale,  e  bine  venită.  S.  c 

* 

Din  însemnările  unui  preot  dela  sate  de  păr.  protopop 
al  Sighişorii  Emilian  Stoica.  Edit.  proprie,  pag.  127.  Lei  60. 
Mai  multe  articole  ce  au  fost  publicate  în  diferite  reviste 
şi  gazete  sunt  acum  adunate  şi  redate  într'un  singur  mă- 
nunchiu.  Redarea  lor,  în  forma  aceasta,  face  ca  ele  să  fie 
mai  accesibile  publicului  cetitor.  Cea  mai  mare  parte  din 
aceste  articole  tratează  probleme  bisericeşti  de  o  reală 
valoare  actuală,  ca  de  exemplu:  In  chestia  reunirii  bi¬ 
sericilor,  Reînchegarea  frontului  ortodox,  Pentru  îmbună¬ 
tăţirea  sorţii  materiale  a  preotului  etc.  De  aceea  cartea 
merită  toată  atenţiunea  noastră.  Cuprinde  apoi  chestiuni 
din  domeniul  istoriei  bisericii  ardelene,  din  istoria  noastră 
naţională,  din  istoria  literaturii  şi  chestiuni  de  polemică, 
ceeace  dovedeşte  că  preotul  în  avântul  său  a  eşit  uneori  din 
sfera  propriu  zisă  a  specialităţii  sale.  In  toate  cazurile  însă 
problemele  sunt  tratate  cu  limpezime,  cu  destulă  pricepere 
şi  într’o  formă  frumoasă. 

Cartea  aceasta,  luată  odată  în  mână,  prin  tratarea 
reuşită  a  subiectelor  şi  prin  variaţiunea  lor  te  ispiteşte  s'o 
ceteşti  până  la  sfârşit. 

Şi  în  „însemnări"  găsim  pe  harnicul  preot  dela  sat 
preocupat  de  problemele  bisericeşti  la  ordinea  zilei,  pre¬ 
ocupat  şi  de  al  techestiuni  decât  cele  strict  ale  chemării  sale. 

*  s.  c. 

Calendarul  Naţional  al  ziarului  „America"  —  1929 

este  mai  mult  decât  un  calendar.  Este  o  icoană  a  sufletului 
românesc  de  dincolo  de  Ocean  cu  toate  frământările  şi 
aspiraţiile  lui.  Din  el  înţelegem  cum  fraţii  noştri,  cari  au  pă¬ 
răsit  ţara  trecând  în  America,  se  zbat  să-şi  păstreze  in¬ 
dividualitatea  etnică,  cultivând  tradiţia  de  acasă  şi  pă¬ 
strând  viu  contactul  cu  tot  ce  se  petrece  pe  pământul  lor 
de  origine  şi  căutând  în  aceeaş  vreme  să  plutească  în 
ritmul  vremii  şi  al  civilizaţiei  lumii  nouă  în  rând  cu  cele¬ 
lalte  popoare  fruntaşe  de  acolo.  —  Execuţie,  tipar,  hârtie, 
bogăţia  de  clişee  frumoase,  dela  noi  şi  din  viaţa  românească 
de  dincolo,  cari  însoţesc  literatura,  spicuită  din  scriitori 
de  aici  şi  din  literatura  universală,  cum  şi  mulţimea  de 
anunţuri  comerciale  de  ale  firmelor  româneşti  de  peste 
Ocean,  te  fac  se  răsfoeşti  cu  drag  această  carte  românească 
de  pe  alte  tărâmuri. 

Pe  viitor  nădăjduim  însă  să  aflăm  şi  câteva  pagini 
religioase,  cari  ar  mări  numai  valoarea  unui  calendar  ce 
şi-a  propus  cultivarea  tradiţiei  româneşti  pe  pământ  străin. 

* 

Degetul  lui  Dumnezeu,  povestiri  morale,  de  pr.  Gh. 
V.  Şuşnea,  ediţia  a  doua,  1929,  preţul  20  Lei,  la  autor 
în  Huşi . 

Cartea  părintelui  Şuşnea  merită  o  recomandare  căl¬ 
duroasă,  şi  ceice  o  vor  procura  pentru  bibliotecile  săteşti 
sau  premii  şcolare,  nu  vor  întârzia  să  constate,  că  va  fi 
una  dintre  cărţile  ce  vor  circula  din  mână  în  mână.  Sub 
formă  de  schiţe  literare  uşoare,  ilustrate  pe  alocurea,  sau 
de  poveşti,  autorul,  în  cele  12  bucăţi,  ştie  strecura  cu  mă¬ 
iestrie  cuvântul  lui  Dumnezeu,  cules  din  Sf.  Scriptură,  ca 
nişte  sentinţe,  pline  de  adevăr  vecinie,  necesar  vieţii  de 
toate  zilele.  Ori  încurajează  fapta  bună,  ori  mustră  fapta 
rea,  în  carte  dela  început  până  la  sfârşit  se  simte  degetul 
lui  Dumnezeu,  Celui  atoate  ştiutor. 

* 

Cuvântări  ocazionale,  de  pr.  F.  Codreanu ;  Arad,  1928, 
32  pag.,  preţul  15  Lei,  la  autor. 

O  broşură  simpatică,  cuprinzând  11  cuvântări  scurte, 
rostite  la  Ziua  Eroilor,  10  Maiu,  6  August,  Pentru  Regele 
Ferdinand,  Pentru  metrop.  A.  Şaguna,  La  onomastica 
Regelui  Mihai,  1  Decemvrie  etc.  In  ele  se  simte  vibrând 
cald  un  suflet  românesc  şi  creştinesc,  plin  de  duioşie  pe 
alocurea,  plin  de  iubire  creştinească  şi  de  neam,  şi  de  res- 

pect  şi  recunoştinţă  totdeauna  pentru  bărbaţi  mari  ai  nea¬ 
mului. 

Scurtimea  cuvântărilor  şi  stilul  clar  şi  neîncărcat  de 
expresiuni  artificiale  şi  de  podoabe  zadarnice,  sunt  calităţi* 
cari  fac  ca  broşura  harnicului  preot  dela  Arad  să  aducă 
un  real  folos  şi  multor  preoţi  dela  tară.  Pr.  Gh.  Maior. 

* 

Crampe  e  din  contribuţia  Ardealului  la  mărirea  Ro¬ 
mâniei,  de  Pr.  A.  Nanu,  Odorheiu,  1929.  Iată  o  carie  deo¬ 
sebit  de  interesantă.  In  ea  găsim  spicuiri  din  scrierile  unor 
bărbaţi  de  ştiinţă  ai  Ungariei,  cu  privire  la  Ardeal,  la  Ro¬ 
mânii  ardeleni  şi  la  România  întregită. 

Obicinuiţi  până  acum  cu  bârfeli  de  tot  felul  din  partea 
stăpân itorilor  noştri  de  ieri,  de  data  aceasta  suntem  siliţi 
să  recunoaştem,  cuprinşi  de  mirare,  că  relatările  cuprinse 
în  cartea  Sf.  Sale  A.  Nanu  nu  mai  sunt  pătimaşe,  ci  obiec¬ 
tive,  şi  în  acelaş  timp  favorabile  nouă. 

Foarte  interesante  sunt  afirmaţiile  călugărului  bene¬ 
dictin  G.  Czirbusz,  profesor  de  antropogeografie  la  univer¬ 
sitatea  din  Budapesta,  precum  şi  datele  profesorului  Kol- 
noky  referitoare  la  locuitorii,  teritorul,  avuţia,  comunicaţia, 
poşta,  datoriile  şi  armata  României  întregite. 

„Poporul  român  —  zice  profesorul  G.  Czirbusz  —  ţine 
morţiş  la  limba,  legea  şi  la  datinele  sale.  Din  român  nu  se 
face  nici  neamţ,  nici  sârb,  nici  ungur,  nici  „papistaş",  nici 
reformat,  dar  în  societatea  românească  se  romanizează 
uşor  oricare  neam  de  oameni,  chiar  şi  neamţul  cu  cultura 
lui  superioară.  Am  spus  şi  voiu  spune  mereu,  că  pentru 
acest  motiv,  pentru  conservatismul  sufletului  românesc,  este 
zadarnică  orice  încercare  de  maghiarizare  printre  Români. 
E.  M.  K.  E.  îşi  svârle  zadarnic  banii  pe  cari  îi  cheltueşte 
în  acest  scop“. 

Cartea  mai  cuprinde  şi  câteva  reflexiuni  şi  meditaţiuni 
smulse  din  sufletul  cald  şi  patriotic  al  autorului.  o,  D. 


CRONICĂ. 


EXTERNĂ. 

Arhiepiscopul  de  Canterbury  în  Atena.  Primatele 
bisericii  engleze,  la  sfatul  medicilor,  a  întreprins  pe  la  mij¬ 
locul  lunei  trecute  [Aprilie]  o  călătorie  în  sudul  Europei, 
pentru  restabilirea  sănătăţii  sale  zdruncinate.  In  decursul 
acestei  călătorii,  a  atins  şi  capitala  Greciei,  unde  s'a  oprit 
pentru  vre-o  două  zile.  înainte  de  sosire  a  anuntat  telegrafic, 
pe  I.  P.  S.  Hrisostom  al  Atenei,  că  ar  dori  să-i  facă  o  vizită. 


REVISTA  TEOLOGICĂ 


Î90 


dar  neoficial.  Ţinând  cont  de  dorinţa  înaltului  oaspe,  s'a 
renunţat  la  primirea  din  portul  Pireu,  cetindu-se  numai 
doxologia,  în  catedrala  arhiepiscopească.  La  doxologie  au 
participat  toţi  membrii  Sf.  Sinod  al  bisericii  greceşti,  multă 
lume  selectă  din  Atena,  studenţii  facultăţii  teologice  şi  elevii 
seminarului.  La  sfârşitul  doxologiei  au  trecut  şi  pela  cripta, 
care  ascunde  rămăşiţele  pământeşti  ale  patriarhului  Grigorie 
al  Constantinopolufui,  care  în  anul  1821,  în  ziua  marelui 
praznic  al  Învierii  Domnului,  a  luat  cununa  martiriului 
ortodox  şi  naţional. 

Pe  urmă  oaspele  distins  a  fost  condus,  cu  multă  pompă, 
la  reşedinţa  arhiepiscopească.  După  cuvântul  de  bmeven- 
tare  al  arhiepiscopului  Hrisostom  şi  după  cetirea  telegra¬ 
melor  cordiale  trimise  de  patriarhii  ecumenici  ai  Constan- 
tinopolului.  Alexandriei  şi  Ierusalimului,  a  luat  cuvântul 
arhiepiscopul  anglican,  care  şi-a  exprimat  întâiu  părerea 
de  rău,  că  nu  poate  răspunde  în  limba  greacă,  cea  plină 
de  glorie,  [cuvântările  au  fost  tălmăcite  de  prof.  dela  facul¬ 
tatea  teol.  A.  Alivizatos],  şi  că  nu  se  poate  prezenta  oficial, 
dat  fiind  caracterul  absolut  particular  al  călătoriei  sale.  „Deşi 
călătoria  mea  are  caracter  personal,  sunt  fericit  —  a  zis 
arhiepiscopul  —  că  am  avut  ocazie  să  vizitez  oraşul  Atena. 
Sunt  însă  mai  puţin  fericit,  în  ceeace  priveşte  realizarea 
planului  vechiu  al  călătoriei  mele.  Din  cauza  unor  lucrări 
foarte  importante,  nu  pot  să  vizitez  şi  biserica  Ierusalimului. 
Ţin  să  desminţesc  toate  inexactităţile  scrise  în  presă,  că 
alte  motive  ar  fi  contribuit  la  zădărnicirea  călătoriei  mele 
ia  Ierusalim.1  E  chestie  de  timp,  altfel  călătoria  mea  ar  fi 
fost  irevocabilă.  Mă  reîntorc  în  Londra,  pentru  a  pregăti 


1  Patriarhul  latin  din  Ierusalim,  prinzând  de  veste,  că  arhiep,  anglican 
are  de  gând  să  fată  o  călătorie  la  ierusalim  şi  că  această  călătorie  ar  fi 
să  cadă  tocmai  la  sărbătorirea  Paştilor,  de  gătre  ortodocşi,  ca  muşcat 
■de  şarpe  a  strigat  şi  a  dat  alarma  în  lumea  mare.  A  anunţat  curiei  papale, 
că  o  asemenea  călătorie,  date  fiind  legăturile  de  prietenie  între  ortodocşi 
şi  anglicani,  ar  însemna  nimicirea  morală  a  romano-catolicismului  în  ţara 
sfântă.  De  aceea  să  facă  tot  posibilul  ca  ea  să  fie  amânată  ori  împiede¬ 
cată...  Se  zice,  că  cu  ocaziunea  întrevederii  dintre  ducele  Mussoîini  şi 
ministrul  de  externe  Chamberlain.  —  la  intervenţia  directă  a  papei,  ar  fi 
venit  în  discuţie  şi  călătoria  aceasta...  Când  s’a  anunţat,  că  arhiepiscopul 
nu  va  călători  la  Ierusalim,  toată  lumea  a  crezut,  că  —  în  urma  celor 
petrecute  —  aceasla  schimbare  a  itinerariului  s'a  făcui  la  intervenţia  din 
Roma  [italiano-catolicăj.  Arhiepiscopul  anglican,  în  decursul  scurtei  sale 
petreceri  în  Atena,  a  desmiuţit  categoric,  în  două  rânduri,  aceste  versiuni... 
Şi  e  şi  greu  să-ţi  închipui  că  un  cap  al  bisericii,  ca  cea  engleză,  voind 
să  facă  o  călătorie  la  locurile  sfinte,  unde  Mântuitorul  nostru  Isus  Hristos 
a  săvârşit  opera  mântuirii  neamului  omenesc,  locuri  care  politiceşte 
stau  sub  stăpânire  engleză  —  să  fi  putut  fi  câtuş  de  puţin  influinţat  în 
hotărîrea  sa,  de  ţipetele  romano-catolicilor,  care  după  cum  se  vede  cunosc 
aşa  de  bine  artificialitatea  situaţiei  şi  existenţei  lor  în  Palestina,  artifi¬ 
cialitate,  pe  care  de  altfel  o  regăsim  şi  aiurea,  unde  prin  puterea  banului, 
a  împilărilor  administrative  de  tot  felul  şi  chiar  şi  a  tunurilor,  s'au  încuibat. 

sinodul  cel  mare  al  bisericii  anglicane,  la  care  vor  lua 
parte  300  episcopi.  Voiu  fi  fericit  dacă  cu  acel  prilej  se 
vor  discuta  serios  chestiunile,  care  se  referă  la  înţelegerea 
reciprocă  a  celor  două  biserici.  Sunt  fericit,  că  mi  s'a  dat 
ocaziune  să  comunic  cu  I.  P.  S.  Arhiep.  al  Atenei  şi  cu 
ceilalţi  ierarhi  a  Greciei.  Legăturile  bisericii  anglicane  cu 
cete  ale  Greciei  sunt  cunoscute.  Cred  într’o  înţelegere  a 
celor  doua  biserici,  spre  binele  amândurora.“ 

După  acest  răspuns  scurt  —  care  ne  îndreptăţeşte  să 
vorbim  despre  o  nouă  etapă,  poate  mai  roditoare  ca  cele 
de  până  acum,  în  istoria  tratativelor  de  unire  dintre  biserica 
ortodoxă  şi  cea  anglicană  —  I,  P.  S.  Arhiep.  al  Atenei 
Hrisostom,  i-a  dăruit  din  partea  Sf.  Sinod  al  bisericii  greceşti 
şi  în  numele  acesteia,  o  frumoasă  cruce  de  aur,  pe  care 
a  atârnat-o  îndată  la  piept,  mulţumind  călduros  pentru  acest 
dar  preţios...  In  âceeaş  zi  I  P.  S.  Hrisostom,  i-a  întors,  la 
legaţia  engleză,  vizita  înaltului  oaspe,  care  apoi  s’a  întors 
direct  la  Londra. 

* 

O  şedinţă  festivă  a  academiei  greceşti.  La  sfârşitul 
Urnei  Martie,  conştiinţa  ortodoxă  şi  naţională  a  poporului 
grec,  a  avut  o  zi  de  sărbătoare.  Academia  din  Atena  într'o 
atmosferă  sărbătorească  a  preamărit  şi  a  răsplătit  —  prin 
oferirea  cununei  de  lauri  —  doi  arhierei  ai  bisericii  orto¬ 
doxe  greceşti.  Unul  este  mitropolitul  Hrisostom  al  Smirnei, 
care  cu  prilejul  catastrofei  greceşti  din  Asia  mică  a  suferit 
moarte  de  martir  [din  partea  Turcilor],  iar  al  doilea  actualul 
mitropolit  al  Corintului  —  al  oraşului  distrus  de  înfricoşatul 
cutremur  din  primăvara  anului  trecut  —  Damaschin. 

Fericitul  mitropolit  Hrisostom,  în  ceasurile  celui  mai 
mare  dezastru,  pe  care  I-a  cunoscut  poporul  şi  biserica 
grecească  în  Asia  mică,  a  stat  neclintit  —  ca  şi  păstorul 
celce  sufletul  şi-l  pune  pentru  oile  sale  —  lângă  turma  sa 
duhovnicească.  N’a  părăsit- o  nici  în  clipa  în  care  a  avut 
în  faţă  vedenia  înfricoşată  a  propriului  martiriu.  N‘a  voit 
să  scape  nici  în  clipa  în  care  i  s’a  mai  putut  oferi  mijlocul 
salvării  sigure.  «Nu  pot  să  mă  îndepărtez  de  turma  mea», 
i-a  răspuns  episcopului  romano- catolic,  care-1  îndemna  să-şi 
scape  viaţa,  căci  şi  aşa  nu  mai  poate  face  prea  mult  pentru 
turma  sa.  Păstorul  cel  bun  a  voit  să  dea  fiilor  săi  duhov¬ 
niceşti  ultima  mângâiere  a  credinţei.  Şi  mai  ales  a  voit 
să-şi  jertfească  viaţa,  ca  cel  din  urmă  dar  pe  jertfelnicul 
bisericii  şi  al  neamului.  Şi  a  rămas. 

Massele  înfuriate  şi  orbite  de  fanatism,  i-au  târât  trupul 
plin  de  sânge  pe  străzile  oraşului,  până  ce  prin  martiriul 
propriu  le- a  stâmpărat  setea  de  sânge.  „Academia  din 
Atena  cu  mâini  cucernice  vine  astăzi  —  a  zis  oratorul 

festiv  —  să  împletească  laurii  olimpionului  credinţei,  cu: 
spinii  cununei  de  martir,  care  a  sfinţit  fruntea  însângerată 
a  noului  erou  al  bisericii." 

Sentimentele  celei  mai  curate  recunoştinţe  au  fost 
tălmăcite  şi  I.  P.  S.  Sale  Mitropolitului  Damaschin  al  Corin¬ 
tului,  pentru  serviciile  nespus  de  preţioase,  pe  care,  cu 
periclitarea  vieţii  proprii,  le-a  adus  turmei  rămase,  pe  urma 
cutremurului,  sub  cerul  liber,  fără  casă  şi  fără  masă. 

N’a  fost  uşor  să  strecoare  din  nou  în  sufletul  fiilor 
săi  sufleteşti  —  de  cari  nu  sa  despărţit  nici  o  clipă  — 
curajul  şi  încrederea,  în  mila  şi  ajutorul  lui  Dumnezeu.  Doar, 
cu  câteva  decenii  în  urmă,  un  alt  cutremur  a  făcut  acelaş 
oraş  una  cu  pământul.  A  fost  un  vajnic  luptător  împotriva 
desnădejdii,  care  se  lăţea  şi  un  călduros  propoveduitor  al 
întoarcerii  pline  de  pocăinţă  către  DomnuL.  Cu  cuvinte 
mişcătoare  s’a  îndreptat  glasul  lui  de  păstor,  către  ceilalţi 
fraţi  de  sânge  din  ţară  şi  din  America,  cerându-le  în  numele 
iubirii  creştine,  ajutorul  lor  neprecupeţit,  pentru  ridicarea 
din  nou  a  oraşului  ruinat. 

Prin  activitatea  sa  pastorală,  excepţional  de  grea,  I.  P. 
S.  Mitr.  Damaschin,  a  verificat  integral  —  în  ceeace-1  pri¬ 
veşte  —  cuvintele  memorabile,  pe  care  însuş  le-a  rostit  r 
„Clerul  grecesc  a  făcut  din  jertfirea  de  sine  o  dogmă,  iar 
iubirea  faţă  de  aproapele  a  ridicat-o  pe  piedestalul  celei 
mai  înalte  virtuţi  omeneşti." 

Miinchen.  N.  Popoviciu. 

* 

întărirea  credinţei  ortodoxe  în  Rusia.  Lupta  Sovie¬ 
telor  împotriva  religiei  şi  îndeosebi  împotriva  Bisericii  con¬ 
tinuă.  Atitudinea  bolşevistofilă  pe  care  a  luat-o  cu  intenţie 
mitropolitul  Sergie  nu  a  provocat  nici  o  schimbare.  Situaţia 
de  drept  a  Bisericii  nu  s’a  îmbunătăţit  cu  nimic.  Insă  din 
zi  în  zi  creşte  văzând  cu  ochii  religiositatea  în  popor. 
Creşte  şi  se  întăreşte  în  mod  vădit  curentul  religios.  Pu¬ 
terea  de  expansiune  a  Bisericii  este  foarte  mare.  Pentru 
întărirea  acestei  afirmaţii  ne  serveşte  o  serie  foarte  bo¬ 
gată  de  documente,  culese  tocmai  din  presa  bolşevistă  de 
cătră  renumitul  profesor  rus  Nic.  Arseniew  şi  publicate 
într'o  revistă  germană. 

In  comuna  Protopopow,  care  numără  400  de  gazde, 
darea  bisericească  benevolă  numai  două  familii  nu  o  plă¬ 
tesc.  S’a  întărit  credinţa  într’un  grad  foarte  înalt  şi  între  mun¬ 
citori.  „Ofensiva  credinţei  se  resimte  foarte  intens  între  ţâ- 
rani“,  scrie  corespondentul  revistei  ateiste  „Antireligiosnic", 
[citate  din  tratatul  Iui  I.  Lagovschi  „Biserica  luptătoare", 
în  limba  rusească]  în  Nr.  din  Oct.  1928  al  „Curierului  mi- 


REVISTA  TEOLOGICĂ 


193 


:şcării  creştine  a  studenţilor  ruşi“  din  Paris.  Mănăstirile  di¬ 
struse  de  bolşevici  duc  sămânţa  credinţei  şi  a  moralei  reli¬ 
gioase  în  toate  părţile  ţării,  în  inima  societăţii,  în  sânul  căreia 
trebue  să  trăească  acum  călugării  şi  călugăriţele.  „Sovietele 
din  Moscova  au  distrus  mănăstirea  Cotiovsche  din  arhidieceza 
mitropolitului  Sergie.  Călugăriţele  au  fost  scoase  cu  forţa  din 
mănăstire.  Acestea  au  căutat  şi  aflat  adăpost  în  căsuţele 
modeste  ale  ţăranilor  din  comuna  Cotiovsche.  Acum  co¬ 
muna  întreagă  s’â  prefăcut  în  mănăstire"  JRev.  „Ateul" 
12/Vin  1928).  „In  judeţul  Mocşanschi,  gub.  Pensa,  au  fost 
nevoiţi  a  se  adăposti  în  aceiaşi  clădire  societatea  comu¬ 
nistă  „Steaua  roşie"  precum  şi  călugăriţele  unei  mănăstiri 
de  maice.  „Din  această  vecinătate  nemijlocită  alor  două 
forme  de  viaţă  diametral  opuse  —  scrie  corespondentul 
comunist  —  a  rezultat  o  influenţă  dezastruoasă  pentru 
comunism.  Comuniştii  au  fost  atraşi  de  religiune,  îndeosebi 
femeile". 

Se  clădesc  biserici  nouă,  sau  se  restaurează  cele  vechi. 
Icoane  sfinte  şi  mult  cinstite  de  cătră  popor  se  poartă  din 
sat  în  sat  în  mijlocul  unor  procesiuni  la  care  iau  parte  zeci 
de  miide  credincioşi ;  aceste  procesiuni  cu  icoanele  făcătoare 
de  minuni,  încearcă  bolşevicii  să  le  împiedice  prin  impozite 
neomeneşti,  însă  de  geaba ;  aceste  sarcini  le  'poartă  cu 
uşurinţă  massa  credincioşilor  pătrunsă  de  strămoşeasca 
credinţă.  Un  învăţat  german,  care  de  curând  s’a  întors  din 
Rusia  sovietică  vorbia  cu  multă  admiraţie  despre  poporul 
evlavios,  care  zi  şi  noapte  aleargă  la  capela  renumită  a 
„Maicei  Domnului  din  Iberia",  capelă  aşezată  aproape  de 
Kremlin  şi  pleca  de  aici  cu  faţa  liniştită  a  creştinului  pros¬ 
lăvit  fără  ca  să  dea  nici  cea  mai  mică  atenţie  unui  placat 
fjolşevic  lipit  în  nemijlocita  apropiere  a  capelei,  cu  inscripţia : 
„Religia  este  otravă  pentru  popor". 

Foarte  interesant  este  „Călindarul  ortodox"  al  diecezei 
Ufa,  editat  în  anul  1928  cu  aprobarea  autorităţilor  locale. 
Paginile  acestui  calendar  —  de  un  cuprins  foarte  bogat, 
alcătuesc  o  adevărată  enciclopedie  bisericească  pentru 
casa  creştinului  pravoslavnic.  Sunt  citate  alese  din  St. 
Scriptură  şi  din  Sf.  Părinţi ;  O  deosebită  structură  sufle¬ 
tească  ne  zugrăveşte  alegerea  acestor  citate:  nădejde,  tăr.e 
sufletească,  pace  şi  o  adâncă  implorare  a  Domnului  pentru 
ajutor  şi  putere.  Să  privim  ceva  mai  deaproape  această 
colecţie  de  texte,  căci  este  foarte  caracteristică  şi  să  nu 

ftierdem  din  vedere  faptul,  că  în  Rusia  de  azi  se  găseşte 
oarte  greu  o  Biblie.  De  aceea  Biserica  s’a  văzut  nevoită 
să  împărtăşească  fiilor  ei  cuvântul  lui  Dumnezeu  sub  forma 
unui  călindar.  Astfel  încă  pe  pagina  a  doua  ne  salută  cuvin¬ 
tele  de  mângâiere  ale  prorocului  Ieremia :  „Fericit  celce  întru 
nădejde  aşteaptă  mântuirea,  care  va  veni  dela  Domnul”. 

Aceste  cuvinte  pot  fi  considerate  ca  dătătoare  de  ton. 
(Apariţia  acestui  calendar  a  fost  interzisă  pe  anul  1929]. 
Căci  pentru  omul  cu  credinţa  în  Dumnezeu  şi  în  puterea  Lui 
biruitoare :  „Isus  Hristos  eri  şi  azi  şi  în  veci  este  acelaş“ 
şi  „cuvântul  trup  s'a  făcut  şi  între  noi  a  locuit".  „Numai 
întru  Domnul  se  odihneşte  sufletul  meu,  dela  El  vine  mân¬ 
tuirea  mea",  strigă  împreună  cu  psalmistul  sufletul  oropsit 
şi  la  el  se  refereşte  cuvântul  profetic:  „In  Sion  scăpaţi 
ceice  locuiţi  fata  VaviJonului"  (Zah.  II  7],  precum  şi  stri¬ 
gătul  de  îndemnare:  „Acum  dar  fiilor,  râvnitori  fiţi  legei 
şi  daţi  sufletele  voastre  pentru  legătura  părinţilor  noştri" 
(I  Mac.  1150).  Şi  iarăş  mângâiere  întru  Domnul:  „Când  se 
sfârşea  întru  mine  sufletul  meu,  de  Domnul  mi-am  adus 
aminte;  şi  să  vie  cătră  tine  rugăciunea  mea  la  sf.  Biserica 
ta“  (Iona  II  8),  căci  El  toate  le  chiverniseşte:  „Domnul 
este  răzbunător  şi  înfricoşat  întru  mânia  Sa“.  Asemănător 
cu  acesta  este  conţinutul  textelor  luate  din  scrierile  sf. 
Părinţi.  „Acela  poate  fi  numit  fericit,  care  a  câştigat  bi¬ 
ruinţa  prin  răbdare"  (Antoniu).  „Fără  luptă  nimeni  nu  poate 
fi  încununat”)  Efrem  Şirul).  Şi  iarăşi  cuvintele  pătrunză¬ 
toare  ale  prorocului,  carj  aşa  de  minunat  se  porivesc 
pentru  poporul  rusesc  în  situaţia  lui  strâmtorată  în  care 
se  găseşte.  „Iată  vin  zilele,  zice  Domnul;  şi  voi  trimite  foa¬ 
mete  pe  pământ,  nu  foamete  de  pâne,  nici  sete  de  apă,  ci 
foamete  de  a  auzi  cuvântul  Domnului",  (Amos  VIII,  11). 

Pentru  viaţa  religioasă  a  anumitor  cercuri  de  credin¬ 
cioşi  intelectuali  din  Rusia  este  caracteristică  influenţa  pu¬ 
ternică  pe  care  o  produce  acum  filosofia  cugetătorului  re¬ 
ligios  rus  N.  F.  Fedorov  (1828 — 1903).  Acesta  face  o  în¬ 
cercare  de  a  justifica  din  punct  de  vedere  religios  în¬ 
treaga  civilizaţie  tehnică,  arătându-o  voită  de  Dumnezeu.. 
Prin  aceasta  tendinţă  genial  susţinută  sufere  o  grea  înfrân¬ 
gere  propaganda  antireligioasă,  pentru  care  progresul  tehnic 
formează  cea  mai  puternică  armă  împotriva  religiei.  Căci 
progresul  tehnic  —  zice  Fedorov  —  este  o  realizare  a  sco¬ 
pului  dumnezeesc,  anume,  ca  omul  să  devină  stăpân  al 
naturii.  Insă  totodată  individul,  împreună  cu  întregul  neam 
din  care  face  parte,  precum  şi  civilizaţia  tehnică  este  obli¬ 
gată  să  se  supună  lui  Dumnezeu.  Fedorov  crede  în  pu¬ 
terea  Duhului  sf.  care  toate  Ie  învinge,  toate  le  transformă, 
toate  le  divinizează,  crede  în  viaţa  de  veci,  care  ni  s’a 
dăruit  nouă.  El  se  ridică  deasupra  tuturor  partidelor,  deâ- 
supra  contrastelor  vieţii  sociale  şi  politice,  £1  poartă  în  sine 
puterea  dătătoare  de  viaţă,  puterea  de  a  ierta  toate,  de  a 
crea  şi  de  a  mântui.  Creştinismul  nu  poate  fi  un  partid. 
El  este  o  operă  comună  pentru  loţi,  fie  materialişti  fie 
idealişti,  fie  optimişti,  fie  pesimişti.  Creştinismul  se  ridică 
deasupra  tuturor  partidelor;  ei  nu  are  duşmani  şi  nu  poate? 

să  aibă  duşmani.  Duşmănia  împotriva  treşlinismului  este 
numai  o  înţelegere  greşită. 

A  scrie  acestea,  era  o  mare  îndrâsneală  înainte  cu 
30  sau  25  de  ani;  pare  a  fi  o  mai  mare  îndrăsneală,  ba 
chiar  o  greşală  de  a  repeta  aceste  cuvinte  în  Rusia  sovie¬ 
telor:  căci  religia,  Dumnezeu,  Hristos  sunt  cuvinte  pentru 
cari  o  ură  fierbinte  clocoteşte  în  pieptul  stăpânitorilor  de 
azi.  Insă  din  această  reînviere  a  filosofiei  lui  Federow  în 
Rusia  vorbeşte  sentimentul  supremaţiei  covârşitoare,  vor¬ 
beşte  biruinţa  lui  Dumnezeu  asupra  răutăţii  omeneşti,  şi 
asupra  puterii  întunericului,  vorbeşte  sentimentul  care  pune 
pe  buzele  sfântului  apostol  loan  cuvintele:  „Aceasta  este 
biruinţa  care  a  biruit  lumea  —  credinţa  noastră". 

[Religidse  Besinnung]  Trad.  de  Dr.  Nicolae  Terchilă. 

* 

INTERNĂ. 

Adunările  eparhiale  din  mitropolia  Ardealului  s’au 
întrunit  şi  anul  acesta  în  sesiune  ordinară,  în  Dumineca 
Samarinencii,  pentru  a  Lua  cunoştinţă  despre  viaţa  biseri¬ 
cească  desfăşurată  în  anul  trecut  şi  pentru  a  chibzui  dru¬ 
muri  nouă,  de  rodnică  evoluţie  a  instituţiei  sacre,  pentru 
viitor.  Din  rapoartele  publicate  în  foile  eparhiale  des¬ 
prindem  îmbucurătoarea  constatare,  că  şedinţele  adună¬ 
rilor  eparhiale  s'au  desfăşurat  în  atmosfera  unui  viu  interes 
pentru  problemele  bisericeşti  şi  a  unei  armonii  de  cel  mai 
bun  augur.  Această  atmosferă  dovedeşte,  că  importanţa 
adunărilor  eparhiale  de  după  unire  nu  a  scăzut.  Ea  şi  a 
schimbat  numai  caracterul.  înainte  de  răsboiu  problemele 
sinoadelor  eparhiale  erau  mai  multiple,  pentrucă  ele  cu¬ 
prindeau  toate  laturile  vieţii  publice  romaneşti  din  Ardeal, 
desfăşurate  în  alvia  ocrotitoare  a  organizaţiei  noastre  bise¬ 
riceşti.  După  realizarea  idealului  nostru  naţional,  Biserica 
şi-a  limitat  tărâmul  de  activitate,  revenind  la  misiunea  sa 
specială,  de  evanghelizare  şi  culturalizare.  Ceeace  a  pierdut 
această  misiune  în  extindere  trebuia  să  câştige  însă  în 
adâncime  şi  intensitate.  Iată  pentruce  şi  adunările  epar¬ 
hiale  dau  din  ce  în  ce  tot  mai  mare  atenţiune  problemelor 
strict  bisericeşti. 

Sesiunea  Adunării  eparhiale  a  Arhiepiscopiei  de  Alba- 
lutia  şi  Sibiu  a  fost  deschisă  de  I.  P.  S.  Mitropolit  Nicolae 
prin  următorul  discurs  de  o  remarcabilă  importanţă  şi  ac¬ 
tualitate: 


Hristos  a  înviat, 

Domnilor  deputaţi, 

Creştinească  salutare  de  ziua  învierii  Domnului,  cu 
care  Vă  întâmpin  de  bun  sosit  la  adunarea  arhiepiscopiei 

noastre,  şi  de  data  aceasta,  ca  întotdeauna,  este  ecoul 
marei  bucurii  ce  am  simţit- o  cu  toţii,  împreună  cu  întreg 
clerul  şi  poporul  nostru  credincios,  prăznuind  luminata 
sărbătoare  a  sfintelor  Paşti. 

Din  mijlocul  praznicului  s'a  desprins,  ca  o  sfântă  bine¬ 
cuvântare  a  Celui  înviat,  cuvântul :  Pace  vouă !  —  şi  răsu¬ 
netul  lui  s’a  revărsat  în  înviorătoare  unde  de  evlavie  în 
inimile  obştei  credincioase. 

Pe  când  în  alte  părţi  ale  sfintei  noastre  Biserici  o 
seamă  de  creştini  nu  s’au  putut  linişti  din  cauza  terminului 
sfintelor  Paşti,  în  arhiepiscopia  noastră  —  şi  cred  şi  în 
celelalte  eparhii  din  mitropolia  Ardealului,  ca  şi  în  majori¬ 
tatea  covârşitoare  a  vechiului  regat  —  duhovniceasca 
bucurie  a  sărbătorii  n’a  fost  tulburată  prin  certe  şi  îm- 
părecheri.  Agitaţia  purtată  împotriva  terminului  sfintelor 
Paşti  n'a  putut  altera  ascultarea  pe  care  poporul  nostru, 
în  nestrămutata  lui  alipire  către  Bicerică,  a  dat-o  hotărârii 
Sf.  Sinod  —  singurul  for  competent  a-şi  spune  cuvântul  şi 
a  decide  într’o  chestiune  ca  aceasta. 

In  această  atitudine  deamnă  şi  înţeleaptă  a  poporului 
nostru  eu  găsesc  o  profundă  interpretare.  Călăuzit  de 
simţemintele  sale  de  evlavie,  poporul  a  înţeles  că  lucrul 
de  căpetenie  în  sărbătoarea  învierii  nu  este  când .  ci  cum 
o  prăznueşti.  Nu  terminul  la  care-ţi  soseşte,  ci  credinţa  şi 
sufletul  cu  care  o  primeşti  şi  o  trăieşti.  Crezi  tu  în  faptica 
înviere  a  Domnului  din  morţi?  Crezi  tu  că  El  este  „învierea 
şi  viaţa"  ?  Şi  scoţi  din  credinţa  în  Hristos  cel  înviat  toate 
consecinţele  pentru  sufletul  şi  pentru  viaţa  ta?  Dacă  nu 
faci  aceasta  —  atunci,  ori  în  ce  zi  te-ar  ajunge  Paştile, 
pentru  sufletul  tău  închis  în  necredinţă  şi  indiferentism 
solia  lor  va  răsuna  în  pustiu. 

Din  acest  punct  de  vedere,  care  nu  se  opreşte  numai 
ia  forme,  ci  pătrunde  în  esenţa  chestiunilor,  datoria  cea 
mare  a  tuturora  care  ne  iubim  Biserica  şi  poporul  era,  să 
găsim  căile  şi  mijloacele  cele  mai  eficace  pentru  a  face 
pe  oameni  să  prăznuiască  învierea  Domnului  cu  cât  mai 
multă  credinţă  şi  să  scoată  din  prăznuirea  ei  cât  mai  vii 
puteri  pentru  sufletele  lor.  Cât  de  edificatoare  ar  fi  fost  o 
discuţiune  astfel  îndrumată ! 

Dar  mie  mi  se  pare  că  noi,  în  genere,  ne  ocupăm 
prea  mult  de  chestiuni  cari  nu  sunt  cele  esenţiale  ale  Bisericei. 

Dela  unire  încoace  obiectul  principal,  de  care  s’au 
ocupat  înaltele  corporaţiuni  ale  bisericei,  a  fost  unificarea 
organizaţiunii  noastre  bisericeşti  Fără  îndoială  era  nece¬ 
sară  această  unificare,  şi  putem  avea  satisfacţiunea  de  a 
fi  realizat  o  operă  bună  şi  care  cu  timpul,  pe  urma  expe¬ 
rienţelor  câştigate,  va  putea  fi  făcută  din  ce  în  ce  mai  bună. 

Insă  nu  trebue  să  uităm,  că  organizaţiunea  nu  este  scop 
pentru  sine,  ci  este  numai  un  mijloc,  un  instrument  prin 
care  Biserica  să-şi  poată  înfăptui  mai  cu  înlesnire  scopu¬ 
rile  sale  spirituale.  Acestea  sunt  cele  esenţiale,  cari  nici  o 
clipă  nu  trebuesc  pierdute  din  vedere. 

De  câţiva  ani  încoace  în  planul  prim  al  preocupaţiilor 
mai  ales  în  unele  părţi  ale  Bi  sericei,  a  întră t  reforma  ori 
nereforma  calendarului,  iar  acum  pe  urmă  un  amănunt  al 
ei,  terminul  Sf.  Paşti.  S’au  pornit  discuţii,  purtate  cu  patimă 
şi  vorbe  aspre,  în  presa  zilnică,  în  întruniri  şi  chiar  în 
parlamentul  ţării,  simţindu-se  obligaţi  reprezentanţii  par¬ 
tidelor  politice  să-şi  spună  pe  rând  cuvântul  în  chestiunea 
pascaliei.  Dacă  un  învăţat  străin  şi  care  până  atunci  nu 
ne-ar  fi  cunoscut,  ar  fi  venit  la  noi  în  aceste  câteva  luni 
din  urmă,  cu  gândul  să  studieze  viaţa  religioasă  şi  mani¬ 
festările  ei  la  poporul  românesc,  ar  fi  rămas  foarte  pro¬ 
babil  cu  impresia  că  în  centrul  interesului  religios  la  noi 
stă  pascalia  şi  toate  celelalte  probleme  sunt  în  atârnare 
de  ea.  Aparenţele,  cel  puţin,  i-ar  fi  dat  destulă  îndreptăţire. 

Nu  contest  că  asemenea  chestiuni  îşi  au  şi  ele  însem¬ 
nătatea  lor;  totuşi,  o  însemnătate  periferică  în  viaţa  reli¬ 
gioasă.  Celce  ar  vrea  să  găsească  în  ele  dovada  unui  viu 
interes  religios,  ar  trebui  să  constate  imediat  că.  în  ase¬ 
menea  cazuri,  interesul  religios  e  foarte  rău  călăuzit.  De 
sigur  e  o  rătăcire  ca  interesul  religios  să  fie  îndrumat  spre 
lucruri  secundare,  luând  locul  marilor  probleme  şi  îndato¬ 
riri  cari  singure  au  dreptul  să  înlănţuiască  toată  atenţiunea 
şi  să  încordeze  puterile  cele  mai  bune  ale  bisericei,  pentru 
rezolvarea  lor. 

Scopurile  bisericii  sunt  identice  cu  scopurile  religiunii. 
Celce  scapă  din  vedere  această  orientare,  acela  rătăceşte 
pe  cărări  lăturalnice.  Iar  scopurile  religiunii  se  referă,  mai 
pe  sus  de  toate,  la  opera  cea  mare  şi  sfântă  a  mântuirii 
sufletelor.  Cum  să  pogori  idealul  religios  în  sufletele  cari 
au  nevoie  de  mântuire ;  cum  să  propovăduieşti  mai  cu  succes 
evanghelia  lui  Hristos ;  cum  să  răspândeşti  lumina  ei  în 
păturile  largi  ale  poporului;  cum  să  apropii  adevărurile 
eterne  ale  ei  de  mentalitatea  lumii  de  astăzi ;  cum  să  faci 
pe  oameni  să-şi  deschidă  inimile  pentru  primirea  harului 
dumnezeesc;  cum  să-i  ridici  din  superstiţii  şi  păcate,  din 
întuneric  şi  patimi ;  cum  să-i  aduci  la  Hristos  şi  la  o  viaţă 
împreună  cu  Hristos;  cu  un  cuvânt,  cum  să  întronezi  îm¬ 
părăţia  lui  Dumnezeu  în  lume  —  aceasta  este  misiunea 
Bisericii !  Acestea  sunt  marile  îndatoriri  cari  izvorăsc  din  ea. 

Numai  când  Biserica  e  pe  deplin  conştientă  de  misi¬ 
unea  ei  şi  luptă  din  răsputeri  să  o  realizeze,  numai  atunci 
poate  fi  ea  cu  adevărat  folositoare  neamului  printr’o  acti¬ 
vitate  care  prin  nimic  altceva  nu  poate  fi  substituită. 

La  noi  un  popor  întreg,  fericit  pe  urma  înfăptuirii  uni¬ 
tăţii  sale  naţionale,  aşteaptă  cu  ardoare  ca  Biserica  lui 

care  l-a  adăpostit  dealungul  veacurilor.  Biserica  care  s'a 
identificat  cu  el  în  mijlocul  suferinţelor.  Biserica  strămo¬ 
şilor,  să  i  coboare  în  suflet  marile  realităţi  ideale  ale  cre- 
dinţii  în  Dumnezeu,  aşteaptă  acea  reformă  a  sufletelor 
ţâră  de  care  întreg  edificiul  vieţii  sale  naţionale  e  clădit 
pe  nisip. 

Şi  când  chemarea  vremii  te  îndrumă  cu  o  răspundere 
a'ât  de  covârşitoare  spre  înţelegerea  dară  a  rosturilor  su¬ 
perioare  ale  Bisericii,  când  poporul  tău  îţi  cere  pânea  vieţii, 
atunci  tu  îi  oferi  Calendarul  şi  Pascalia  drept  cel  mai  de 
căpetenie  element  al  ortodoxiei  —  şi-l  agiţi  şi-l  învrăjbeşti 
pe  asemenea  chestiuni  periferice,  încât  nici  sărbătoarea 
învierii  Domnului  n'o  mai  pot  prăznui  în  aceeaşi  zi  fraţii 
cari  au  fost  despărţiţi  prin  hotarele  nedrepte  şi  cari  abia 
de  câţiva  ani  s‘au  strâns  sub  acoperemântul  aceleiaşi  patrii 
române ! 

Nu  este  aceasta  o  regratabilă  abatere  dela  misiunea 
Bisericii,  o  deviare  pe  cărări  secundare  dela  acel  lucru 
care  trebueşte  ? !  Nu  este  aceasta  o  dureros  de  îngustă'  in¬ 
terpretare  a  ortodoxiei  —  a  ortodoxiei  pe  care  a  păstrat-p 
întotdeauna  şi  Biserica  noastră  şi  care  nu  este  altceva  decât 
creştinismul  integral,  religiunea  mântuirii  în  toată  plenitu¬ 
dinea  şi  curăţenia  ei,  aşa  cum  ne-a  dat- o  Mântuitorul  şi 
cum  ne-au  predat-o  sfinţii  Săi  învăţăcei  şi  apostoli  ? ! 

Intr'adevăr,  ceice  iau  lucrurile  secundare  ale  ortodo¬ 
xiei  drept  cele  esenţiale  ale  ei,  aceia  se  aseamănă  cu  oa¬ 
menii  cari  mănâncă  coji,  neştiind  cât  de  dulce  este  miezul. 

M’am  simţit  dator  să  fac  aceste  observaţii  interpreta¬ 
tive  pentru  mine  şi  pentru  iubita  mea  preoţime,  Ia  care  fac 
apel  şi  dela  acest  loc,  să  aibă  pururea  în  vedere  proble¬ 
mele  centrale  ale  misiunii  sale,  să  nutrească  poporul  cu 
pânea  cea  adevărată  a  vieţii  şi  să  adape  sufletele  însetate 
ale  credincioşilor  cu  apa  cea  vie,  de  care  ne  vorbeşte  Mân¬ 
tuitorul  în  evanghelia  care  s'a  cetit  astăzi. 

Venerabilă  adunare  eparhială. 

Din  rapoartele  ce  le  va  prezenta  Consiliul  arhiepisco- 
pesc,  veţi  binevoi  a  lua  cunoştinţă  despre  desfăşurarea 
vieţii  bisericeşti,  dela  ultima  noastră  întrunire  încoace,  despre 
starea  aşezămintelor  noastre  de  cultură  religioasă-morală, 
despre  tot  ceeace  am  putut  realiza  şi  despre  ceeace  ne  a 
rămas  să  înfăptuim  în  viitor.  Voi  fi  foarte  fericit  dacă  din 
discuţiunile  şi  hotărârile  noastre,  eu  şi  consiliul  meu  vom 

primi  îndemnuri  folositoare  pentru  progresul  sfintei  noastre 
biserici. 

Cu  această  dorinţă,  rugând  pe  bunul  Dumnezeu  să- şi 
trimită  darul  Său  asupra  lucrărilor  noastre,  sesiunea  or¬ 
dinară  a  adunării  arhiepiscopiei  noastre  din  anul  1929 
v  o  declar  deschisă. 

* 

■j-  Prof.  Dr.  C.  Chiricescu.  A  murit  profesorul  Dr.  C. 
Chiricescu  dela  facultatea  teologică  din  Bucureşti.  Timp 
de  35  ani  a  fost  isvorul,  la  care  s'au  adăpat  mulţime 
de  generaţii  de  tineri  iubitori  de  ştiinţă  teologică.  Căci 
fusese  profesor  şi  director  la  seminarul  din  Huşi,  apoi  ia 
cel  din  Iaşi,  înainte  de  a  ajunge  la  catedra  universitară 
djn  capitală.  In  cursul  vieţii  sale  a  fost  onorat  şi  cu  alte 
însemnate  demnităţi:  a  fost  director  al  Tipografiei  cărţilor 
bisericeşti,  director  al  cultelor,  administrator  al  Casei  bi¬ 
sericii,  decan  al  facultăţii  teologice,  membru  al  congresului 
naţional  bisericesc,  iar  Sf.  Sinod  l-a  designat  să  studieze 
problema  îndreptării  calendarului. 

Odihnească  în  pace  în  laturea  drepţilor! 

* 

f  £m.  Ungureanu.  A  murit  şi  marele  filantrop  şi  de¬ 
votat  membru  al  bisericii,  bănăţeanul  Emanoil  Ungureanu 
din  Timişoara.  S’a  născut  la  1  Ianuarie  1846  în  Satchinez. 
In  1874  şi-a  început  cariera  de  avocat,  părăsind  o  în  1910. 
A  fost  devotat  bisericii  ortodoxe  şi  neamului  său  cu  toate 
ale  sale.  Cel  mai  de  seamă  factor,  din  punct  de  vedere 
iuridic,  în  procesul  de  eliberare  a  bisericii  şi  al  averilor 
noastre  mănăstireşti  de  sub  jugul  ierarhiei  sârbeşti;  cel 
mai  stăruitor  pentru  înfiinţarea  episcopiei  ortodoxe  române 
din  Timişoara ;  a  stăruit  pentru  ridicarea  frumoasei  biserici 
din  Timişoara  Fabric;  a  lucrat  din  puteri  pentru  înfiinţarea 
parohiei  din  Vârşeţ ;  a  luptat  pentru  înfiinţarea  alor  2  parohii 
nouă  în  Timişoara,  şi  reuşindu-i  a  pus  bază  fondurilor  nece¬ 
sare  pentru  zidirea  bisericilor  şi  a  caselor  parohiale  pe 
seama  lor;  mare  apărător  al  şcoalelor  confesionale  şi  mare 
sprijinitor  al  „Astrei"  şi  al  Societăţii  pentru  fond  de  teatru 
pentru,  Românii  din  Ardeal  şi  Ungaria  ;  a  stăruit  şfducrat 
pentru  ridicarea  unui  palat  cullural  în  Timişoara;  a  înfiinţat 
sau  a  îndemnat  să  se  înfiinţeze  mai  multe  instituţii  eco¬ 
nomice;  a  purtat  grije  de  ucenicii  români,  conducând  că¬ 
minele  lor;  a  contribuit  băneşte  şi  a  sprijinit  presa 
ardeleană;  Ia  moartea  lui  A.  Mocioni,  în  1890,  înfiin¬ 
ţează  fundaţia  „Mocioni“  cu  2500  florini  pentru  scopuri 
culturale,  Ia  1892  face  fundaţia  „Mitra  Ungureanu"  cu 
2000  florini  pentru  o  şcoală  din  Timişoara,  la  1912  face 
fundaţia  de  372,000  Coroane  pentru  trebuinţele  culturale 

ale  episcopiilor  din  metropolia  ortodoxă  română  a  Ardea¬ 
lului,  iar  dm  5  procente  ale  venitului  anual  al  acestei  fun- 
daţiuni  să  se  închege  un  fond  pe  seama  episcopiei  de 
Timişoara.  Averea,  ce  i-a  mai  rămas  la  moarte  a  lăsat-o 
pe  seama  palatului  cultural  şi  al  bisericilor  din  Timişoara. 
Iată  foarte  pe  scurt  viata  bogată  în  fapte  a  marelui  Emanoil 
Ungureanu. 

Să-l  lăudăm?  N’are  lipsă.  II  laudă  viata,  pe  care  a 
trăit-o. 


Note  şi  informaţii. 


Un  an  şi  jumătate  dearândul  presa  de  scandal  a  sus¬ 
ţinut  o  vie  agitaţie  în  jurul  unor  contracte  de  furnituri  sani¬ 
tare,  încheiate  sub  ministeriatul  părintelui  Ion  Lupaş.  In 
legătură  cu  aceste  furnituri  distinsul  preot,  învăţatul  pro¬ 
fesor  universitar  şi  ilustrul  academician  a  fost  obiectul  unor 
bănuieli  pe  cât  de  fără  temeiu,  pe  atât  de  desonorante. 
Vrăşmaşii  săi  politici,  vrând  să-l  scoată  din  circulaţia  vieţii 
publice,  măcar  pe  un  timp  oare  care,  până-şi  vor  putea 
aranja  trebşoarele,  au  lansat  cele  mai  alarmante  calomnii 
la  adresa  fostului  ministru  al  sănătăţii.  Sensibilitatea  morală 
a  omului,  care  şi  a  jertfit  un  sfert  de  veac  din  viaţa  sa 
binelui  obştesc  şi  de  a  cărui  cinste  nimeni  n'a  îndrăsnit  să 
se  atingă  vr'odată,  a  insistat  în  nenumărate  rânduri  la  fo¬ 
rurile  competente  să  fie  judecat  şi  să  i  se  lămurească 
situaţia  în  faţa  opiniei  publice.  N’a  fost  ascultat.  Fiindcă 
interesul  adversarilor  săi  politici  era  să  i  se  menţină  situaţia 
neclară.  Iar  în  ceasul  al  unsprezecelea  aceiaşi  adversari 
l-au  trimis  la  parchet,  ca  pe  orice  borfaş,  cu  toate  că  Con¬ 
stituţia  ţării,  care  se  cere  respectată,  prevede  alte  instanţe 
pentru  judecarea  miniştrilor.  Fireşte  părintele  Lupaş  nu 
s’a  prezentat.  Instrucţia  însă  şi-a  făcut  cursul.  Şi  rezul¬ 
tatele  ei  arată  —  ceeace  ştia  aproape  toată  lumea  care  cu¬ 
noaşte  pe  acuzat  —  că  tot  ce  s'a  vânturat  în  presă  sau 
în  întruniri  politice  în  legătură  cu  „afacerea  siringilor"  a 
fost  pur  şi  simplu  opera  celui  mai  abominabil  desfrâu  al 
calomniatorilor. 

^  Dacă  presa  vizată  crede  că  are  cu  totul  altă  misiune 
decât  a  calomnia,  ea  e  datoare  să  publice  zilnic  cel  puţin 
un  an  şi  jumătate  categorica  desminţire  a  tuturor  vorbelor 
de  ocară  cu  cari  a  fost  împroşcat  distinsul  preot,  învăţatul 
profesor  şi  ilustrul  academician  Dr.  I  Lupaş. 

* 

Literatura  de  Paşti  a  anului  acestuia  n’a  fost  mai  bo¬ 
gată,  nici  mai  inspirată  decât  a  anilor  trecuţi.  Articole  s’au 

scris  şi  în  gazetele  şi  revistele  nebisericeşti.  Cele  mai  multe 
însă  trădează  idei  de  împrumut,  culese  din  reviste  străine 
de  pe  Ia  anticari.  Asta  e  un  procedeu  încetăţenit  de  mult 
în  presa  noastră  în  deosebi  cotidiană.  E  şi  esplicabil. 

Ceeace  nu  ne  poate  împăca  —  neavând  nici  o  scuză  — 
este  faptul,  că  autorii  articolelor  pascale,  în  marea  lor  ma¬ 
joritate,  scriu  Paşte  (singular)  în  loc  de  Paşti  (plural). 

Nu  ştiu  de  unde  au  luat  scriitorii  pe  acest  „paşte". 
Căci  din  „limba  veche  şi  nţeleaptă"  a  cărţilor  noastre 
bisericeşti  nu  l-au  putut  lua.  Acolo  nu  se  găseşte,  pretu¬ 
tindeni  fiind  vorba  de  Paşti. 

* 

M.  S.  scumpul  nostru  Rege  Mihai  I  împlinind  vârsta 
de  7  ani,  de  sf.  Paşti  s' a  mărturisit  şi  sa  cuminecat.  Actul 
important  s’a  desfăşurat  în  paraclisul  sf.  Patriarhii.  M.  Sa 
s’a  spovedit  în  faţa  P.  F.  S.  Patriarhul  Miron,  în  Vinerea 
Patimilor,  la  orele  5  după  masă.  Iar  sf  Cuminecătură  a 
primit-o  la  liturghia  săvârşită  în  Sâmbăta  sf.  Paşti. 

Cu  acest  prilej  P.  F.  Patriarh  Miron  a  dăruit  M.  Sale 
o  frumoasă  cărticică  de  rugăciuni,  cu  dedicaţia:  „In  amin¬ 
tirea  primei  spovedanii  în  paraclisul  Patriarhiei,  29  Martie 
1929".  Iar  A.  S.  R.  Principesa  Mama  Elena  i-a  dăruit 
Noul  Testament,  legat  frumos  şi  provăzut  cu  insigniile  regale. 

Fie  ca  Dumnezeu  să  îndrepteze  paşii  scumpului  nostru 
Rege  Mihai  I  spre  tot  ce  este  bun  şi  frumos,  pentru  mă¬ 
rirea  şi  fericirea  neamului  de  sub  cârmuirea  sceptruiui  său. 

* 

In  „Universul"  dela  9  Maiu  cor.,  închinat  unirii,  a 
apărut  şi  un  articol  al  dlui  V.  Goldiş,  în  care  autorul  făcând 
comparaţie  între  ziua  de  1  Decemvrie  1918  şi  sărbă¬ 
toarea  de  acum,  ajunge  la  constatări  generale  pe  cât  de  pe¬ 
simiste,  pe  atât  de  neîntemeiate  şi  nelalocul  lor  ieşite  fiind 
din  peana  unui  fost  ministru.  II  asigurăm,  că  biserica  are 
cap  şi  cârmaciu,  şi  că  se  găsesc  şi  azi  destui,  cari  necon- 
strânşi  „de  opinia  publică"  (!)  să  se  jertfească  cu  drag* 
pentru  ţară.  —  Dar  ce  să  mai  aşteptăm?  Dl  Goldiş  face 
parte  dintre  bătrânii  cari  îşi  închipue  că  deodată  cu  tre¬ 
cerea  lor  vine  sfârşitul  lumii. 

Articolul  a  făcut  foarte  rea  impresie,  şi  „Universul", 
publicându-1,  un  foarte  rău  serviciu  ţării.  O  spune  unul,  care 
nu  face  politică  de  partid. 

* 

„Biserica  şi  Şcoala"  din  Arad  în  Nr.  11 — 12  atrage 
atenţia  Onor.  Minister  al  Instrucţiunii  asupra  primejdiei  ce 
o  aduce  cu  sine  ştergerea  orelor  de  religie  din  şcoalele 
de  ucenici.  Constatăm  cu  bucurie,  că  corpul  didactic  al 

acestor  şcoale  din  Arad  a  protestat  alăturea  de  cateheţii 
noştri  împotriva  acestei  măsuri,  cari  cu  adevărat  mână  su¬ 
fletele  meseriaşilor  spre  extrema  stângă.  —  Ne  asociem  şi 
noi  Ia  acest  protest. 

* 

Toată  biserica  ortodoxă  recunoaşte  unanim  necesi¬ 
tatea  întrunirii  unui  nou  sinod  ecumenic.  I.  P.  S.  Patriarhul 
Constantinopţ olului  a  trimis  la  Bucureşti  pe  I.  P.  S.  Sa  Mi¬ 
tropolitul  Hrisant  de  Trapezunt  ca  să  discute  această  che¬ 
stiune  cu  I.  P.  S.  Sa  Patriarhul  Miron.  înainte  de  a  se 
ţinea  sinodul  ecumenic  se  vesteşte  că  patriarhii  din  Con- 
stantinopol.  Ierusalim,  Alexandria,  Antiohia,  Serbia  şi  Ro¬ 
mânia  vor  ţinea  conferinţe  pregătitoare  într’un  centru  or¬ 
todox. 

* 

Copii  martiri  pentru  ortodoxie!  Ce  grăitor!  — 
Scriitoarea  americană  E.  Almedingen  istoriseşte,  cum  au 
murit  moarte  de  martir  câţiva  copii  în  capela  Orfelinatului 
din  Petrograd.  Copiii  aceştia  au  auzit  pe  nişte  soldaţi  bol¬ 
şevici,  cum  se  sfătuiau  într’o  crâşmă  să  profaneze  şi  jefu¬ 
iască  capela  numitului  orfelinat,  şi  sau  hotărât  să  apere 
biserica.  Orfelinatul  şi  biserica  erau  închise.  Ca  să  poată 
intra,  au  rupt  o  fereastră,  şi  intrând  s’au  aşezat  în  jurul 
sfântului  prestoL  Nu  peste  mult  bolşevicii  au  spart  uşa  bi¬ 
sericii  şi  sau  turburat  că  au  găsit  pe  copii  acolo.  I-a  pro¬ 
vocat  să  iasă,  dar  nici  unul  na  voit.  Ca  să-i  intimideze, 
bolşevicii  au  împuşcat  pe  doi  dintre  ei.  Nici  unul  na  vrut 
însă  să  se  depărteze  de  prestol.  Bolşevicii  atunci  i-au  ucis 
pe  toţi.  Unul  dintre  copii,  pe  care  mama-sa  l-a  aflat  încă 
viu  lângă  prestol,  trăgând  de  moarte  în  braţele  mamei 
sale  şoptîa:  „Mamă,  am  apărat  casa  lui  Isus  şi  soldaţii 
n’au  avut  curaj  să  se  atingă  de  altar  până  am  fost  noi 
încă  vii!“ 

* 

.  Proiectul  de  reformă  a  învăţământului  teologic,  alcă- 
’  tuit  de  o  comisie  mixtă  din  membri  ai  Sf.  Sinod  şi  ai  Mi¬ 
nisterului  Cultelor,  va  fi  discutat  de  Sf.  Sinod  în  şedinţele, 
cari  vor  urma  imediat  după  zilele  sf.  Rusalii.  Proiectul 
prevede  câte  un  seminar  ae  fiecare  eparhie  cu  caracter 
de  liceu  religios,  câte  o  academie  teologică  de  mitropolie, 
şi  câte  o  facultate  la  universităţi.  Academiile  vor  libera  li¬ 
cenţe,  facultăţile  şi  doctorat. 

* 

Sf.  Sinod  a  decis  ca  întâia  Duminecă  din  luna  Iunie 
să  fie  zi  de  propagandă  pentru  temperanţă  şi  combaterea 
alcoolismului  In  această  Duminecă  se  ordonează  să  se  ţină 
predici  antialcoolice  în  toate  bisericile  şi  să  se  organizeze 

în  localităţi,  după  posibilitate,  festivităţi  preamărindu-se  vir¬ 
tutea  temperanţei. 

Mare  băgare  de  seamă,  ca  între  faptă  şi  vorbă  să  nu 
fie  contradicţie ! 

* 

Eparhia  din  Arad  se  pregăteşte  să  iubileze  urcarea 
pe  scaunul  episcopesc  de  acolo  a  celui  dintâi  episcop 
român,  a  lui  Nestor  loanovici.  La  24  Octomvrie  cor.  se  îm¬ 
plinesc  o  sută  de  ani.  Deşi  după  Nestor  loanovici,  care 
n'a  păstorit  ca  episcop  de  Arad  decât  2  ani,  au  urmat 
iarăşi  episcopi  sârbi.  Consiliul  eparhial  arădan  voieşte  să 
prăznuiască  triumful  unei  idei,  pentru  care  luptaseră  îna¬ 
intaşii  noştri  de  acum  un  veac.  cu  atâta  ardoare. 

* 

„Un  profesor"  dela  Blaj  se  trudeşte  să  dovedească, 
pe  trei  coloane  ale  „Unirii"  patronilor  săi,  că  ortodoxia  a 
fost  o  pacoste  pe  capul  neamului  românesc,  câtă  vreme 
unaţia  l-a  acoperit  de  toate  bunătăţile  trupeşti  şi  sufleteşti. 
Este  fals  —  zice,  fireşte,  canonicul  profesor  al  „Unirii"  — 
că  Biserica  ortodoxă  a  fost  un  incomparabil  factor  de  edu¬ 
caţie  în  istoria  noastră  naţională,  că  ea  a  zămislit  şi  a  pă¬ 
strat  sufletul  neamului  nostru  în  toată  puritatea  lui  creşti¬ 
nească  şi  românească.  Din  Constantinopol  —  continuă  eru¬ 
ditul  apologet  al  unaţiei  şi  calomniator  al  ortodoxiei  —  nu 
putea  veni  decât  „inerţie  şi  tembelism  oriental".  Adevărat, 
măreţia  faptelor  voevozilor  Ştefan  cel  Mare,  Mihaiu  Vi¬ 
teazul,  Brâncoveanu,  sau  ale  ierarhilor  „schismatici"  Mel- 
hisedec,  Antim  Ivireanul  şi  ale  altora  nu  o  contestă  nici  uce¬ 
nicul  dlui  Dr.  A.  Russu,  dar  —  adaogă  tot  el  —  oamenii 
aceştia  nu  au  dat  ceeace  au  dat  pentrucă,  ci  cu  toatecă  au 
fost  ortodocşi.  Eroismul  acestor  stâlpi  ai  neamului  nostru 
nu  trebue  căutat  în  credinţa  lor,  ci  în  proverbialul  adevăr 
că  „Românul  are  şapte  vieţi  în  pieptu-i  de  aramă". 

Şi  aşa  mai  departe... 

Câtă  vreme  prin  unaţie  ni  s'a  deschis  drumul  spre  ci¬ 
vilizaţia  occidentului  şi  dacă.  Doamne  fereşte,  toţi  Românii 
ne  dam  cu  papa,  ţara  românească  se  civiliza  până  acum 

—  nevoie  mare... 

Cronicarul  anonim  al  „Unirii"  nu  ştie,  că  cea  dintâi 
slovă  românească  s’a  scris  în  Biserica  ortodoxă,  că  vechea 
noastră  literatură  bisericească  ortodoxă  a  format  limba 
unitară  pe  care  o  înţelegeau  toţi  Românii  [cfr.  prefaţa 
Noului  Testament  al  Mitropolitului  Simion  Ştefan,  care  n’a 
fost  papistaş),  că  credinţa  ortodoxă  şi-a  avut  martirii  săi 

—  şi  încă  mulţi!  — ,  câtă  vreme  unaţia  nu  s’a  făcut  de 
dragul  papei,  ci  pentru  „blidul  de  linte"  pe  care-1  îmbia 
acesta  iobagilor  schismatici.  Chiar  dacă  ar  exista  o  muce- 

nicie  uniată  deci,  ea  n’ar  fi  pentru  credinţă,  ci  pentru  alt¬ 
ceva...  de  domeniu  mai  puţin  spiritual  şi  religios.  Doar  în¬ 
suşi  marele  vlădică  Ioan  Inocenţiu  Micu- Klein  a  spus,  că 
dacă  binefacerile  de  ordin  material,  sau  politic,  promise 
de  cătră  Habsburgi  nu  se  vor  acorda  —  se  rup  peceţile! 

Cât  despre  binefacerile  de  ordin  cultural,  venite  pe 
urma  unirii,  noi  le  cunoaştem  destul  de  bine.  Noi  preţuim 
după  cuviinţă  râvna  ştienţifică  a  dascălilor  Micu,  Şincai  şi 
Maior.  Şi  a  altor  blâjeni  vechi,  nebotezaţi  cu  apă  iezuită. 
Ei  au  însă  marea  calitate  de  a  nu  fi  fost  uniţi  decât  formal. 
Cu  sufletul  au  rămas,  ca  şi  poporul,  în  sinul  bisericii  or¬ 
todoxe.  Toată  zestrea  sufletească  şi  naţională  a  lor  au 
adus-o  din  Roma  chesarilor,  nu  din  a  Papilor  patroni  ai 
Habsburgilor  dela  Viena. 

Roma  papală,  prin  Biserica  uniată,  ni-a  trimis  cu  totul  alt¬ 
ceva  decât  limbă,  ciutură  şi  simţire  românească :  ea  ni- a  trimis 
limbă  cipariană  (spirit  în  loc  de  duh!),  tunuri  dărâmătoare 
de  altare  (Bucov),  Hajdudorogul,  neparticiparea  ierarhilor 
uniţi  la  slujba  religioasă  a  încoronării  primului  rege  al  tu¬ 
turor  Românilor,  analfabetismul  din  părţile  nordice  ale  Ar¬ 
dealului,  garnisit  cu  sărăcie,  pe  dl  Georgescu  fost  —  ce-a 
fost  —  la  Astra.  pe  dl  Dr.  AL  Russu  la  „Unirea'1,  pe  dl 
Z.  Pâclişeanu  la  Minister,  bugetul  scandalos  din  anul  acesta 
—  şi  alte  bunătăţi...  ejusdem  farinae. 

Credem,  că  dl  „profesor"  care  sufere  de  obsesia  „vor¬ 
belor  răspicate"  poate  fi  mulţumit  I-am  servit  câteva.  Ca 
să  nu  le  uite,  le  rezumăm:  Tot  ce  ne-a  venit  dela  papistaşi 
prin  unaţie  este  rău;  tot  ce  este  bun  în  lumina  venită  la  noi 
dela  Apus,  nu  e  catolic.  Punct. 

* 

„Noua  Revistă  Bisericească"  de  sub  conducerea  dlui 
T.  P.  Păcescu  se  ocupă  pe  larg  într'un  articol  temeinic,  de 
reorganizarea  învăţământului  teologic.  Iată  părerea  D-Sale 
despre  Academiile  teologice  din  Ardeal: 

Academia  teologică  presupune  o  cultură  secundară, 
egală  cu  a  ori  cărui  alt  student  ce  urmează  o  şcoală  de 
specialitate  superioară  învăţământului  secundar,  sau  o  anu¬ 
mită  facultate,  a  unei  universităţi. 

Şi  preotul  nu  poate  fi  lipsit  de  o  cultură  generală 
umană.  EI  devine  un  specialist  ca  şi  inginerul,  ca  şi  medicul, 
ca  şi  arhitectul,  ca  şi  advocatul,  ca  şi  profesorul. 

Specialitatea  preotului  nu-i  însă  numai  de  natură  ştiin¬ 
ţifică.  Specialitatea  lui  este  în  măsură  egală  ştiinţifică  şi 
morală. 

Mediul  embiant  care-i  înlesneşte  educaţia  morală  special 
religioasă  şi  preoţească  este  internatul  teologic  al  Academiei. 

Student  teolog,  funcţionar,  trăitor  în  diverse  mediuri  este 
o  negaţiune  a  principiului  de  educaţia  specială  preoţească. 

Internatul  teologic  al  Academiilor  înlătură  pretenţia 
acelora  care  socotesc  seminariile  teologice  cu  8  clase, 
singurele  chemate  să  asigure  adevărata  pregătire  morală 
a  preotului  de  mâine. 

Internatele  teologice  vin  şi  complectează,  sau  mai  bine 
zis  desăvârşesc  inclinaţiunea  firească  a  studentului  teolog 
pentru  misiunea  de  preot. 

Urmează  deci,  că  acolo  unde  sunt  Academii  teologice, 
să  se  înfiinţeze  şi  organizeze  şi  internate  teologice ;  iar  unde 
nu  sunt  să  se  înfiinţeze  şi  academii  şi  internate  teologice 

* 

In  inima  Clujului  românesc  se  ridică  încet  dar  sigur 
tot  mai  măreaţă  şi  mai  frumoasă  simbolica  şi  monumentala 
catedrală  închinată  Dumnezeului  strămoşilor  noştri.  Ea  este 
opera  iniţiativei  îndrăsneţe  şi  grijei  părinteşti  a  neosteni¬ 
tului  ierarh  care  conduce  tinăra  eparhie  ortodoxă  a  Clu¬ 
jului:  P.  S.  Episcop  Nicolae  Ivan. 

Printre  multele  preocupări  legate  de  înalta  sa  diregă- 
torie,  P.  S.  Sa  îşi  rupe  vreme  să  urmărească  şi  să  supra¬ 
vegheze  cu  o  nobilă  pasiune  aşezarea  una  peste  alta  a 
pietrilor  frumos  cioplite,  menite  să  dureze  locaş  de  închi¬ 
nare  pe  seama  celorce  până  ieri  nu  aveau  putinţa  să  se 
închine  decât  în  smerite  bisericuţe  de  lemn. 

înţelegem  bucuria  care  ’n  fiecare  zi  înseninează  inima 
P.  S.  Sale,  când  înconjoară  noul  Sion,  vorbind  cu  pietrile 
şi  cu  Dumnezeu.  E  bucuria  ctitorului  —  în  toată  curăţenia  ei. 

Dl  Iorga  are  dreptate  deplină  când  spune  în  ziarul 
d-sale: 

„Alţii  fac  politică,  trăiesc  pentru  politică,  acolo-şi  au 
prietenii  şi  acolo  duşmanii,  schimbători  de  pe  o  zi  pe  alta, 
acolo  pierd  şi  de  acolo  —  mai  ales  —  câştigă.  El  nu  trăeşte 
decât  pentru  averea  diecezei  lui  şi  pentru  lăcaşul  de  în¬ 
chinare  al  Bisericii  lui 

Cu  câţi  ani  îl  apasă  pe  umerii  cari  încă  nu  se  dau, 
scundul  fiu  al  ţarinei  româneşti  din  ţara  odată  supusă 
străinului,  urmaşul  neamului  de  supuşi  pământului,  Nicolae  ^ 
Ivan,  Episcop  al  credincioşilor  de  lege  răsăriteană,  lucrează 
aşa  cum  îi  e  făptura,  strânsă  şi  îndărătnică.  De  ce  atâta 
gâlceavă  zădarnică  în  jocul  unde  este  atâta  de  construit 
cu  aceste  mâni  atâtea  veacuri  legate?  Ce  se  cere  nu  e 
asta;  fac’o  aceia  cari  şi-au  isprăvit  lăcaşurile !  Iar  noi,  noi 
le  începem...  Şi  e  lucru  mult,  aşa  de  mult!  Avem  grabă... 
Piatra  muntelui  se  cere  aşezată. 

Şi  Episcopul  Nicolae  al  Clujului  face  ctitorie...1' 

* 

Sensationalele  destăinuiri  făcute  simultan  de  „Tele¬ 
graful  Român"  şi  „Revista  Teologică"  tn  legătură  cu  noul 
buget  al  cultelor,  care  prin  sumele  mari  ce  ie  acordă  cul¬ 
telor  minoritare  în  proporţie  cu  numărul  credincioşilor  lor, 
nedreptăţeşte  profund  Biserica  ortodoxă  —  au  fost  repro¬ 
duse  de  aproape  întreaga  noastră  presă  bisericească  şi 
discutate  în  recentele  adunări  eparhiale. 

Evident,  atâta  încă  nu  ajunge.  Problema  trebue  ţinută 
la  suprafaţă,  pentruca  tuturor  iubitorilor  de  adevăr  să  Ii  se 
deschidă  ochii  şi  să  vază  că  nu  se  face  o  exagerare  când 
se  spune,  că  stăpânirea  românească  permanentizează  in 
chip  inconştient  [ori  dacă  se  face  conştient,  cu  atât  mai 
rău!]  o  situaţie  criminală,  moştenită  dela  Habsburgii  sur- 
pători  de  altare  ortodoxe.  Iar  asta  nu  e  politică  biseri¬ 
cească,  ci  inconştienţă  politică.  Biserica  ortodoxă  a  fost 
prea  mult  martirizată  de  stăpânirile  străine  pentruca  să 
mai  îndure  prigoniri  şi  din  partea  stăpânirii  româneşti.  Atât 
constituţia  ţării  cât  şi  Legea  cultelor  prevede  o  „deopotrivă 
libertate  şi  protecţiune"  din  partea  statului  pe  seama  tuturor 
cultelor  din  România.  De  ce  nu  respectă  guvernele  con¬ 
stituţia  şi  legile  statului? 

Situaţia  este  atât  de  gravă,  încât  ea  nu  mai  poate  dura. 
Problema  trebue  să  formeze  obiectul  unei  interpelări  în 
corpurile  legiuitoare.  Această  datorie  le  revine  în  primul 
rând  ierarhilor  noştri.  Şi  credem  că  şi-o  vor  face.  Altfel 
ne  vom  pomeni  cu  viitorul  buget  alcătuit  după  acelaş  cri¬ 
minal  tipicon,  care-şi  bate  joc  de  Biserica  majoritară  a  ţării. 

* 

Ne  cade  în  mână  adresa  Ministerului  Instrucţiunii  Nr. 
17380/1929  referitoare  la  examenele  de  capacitate  ale  pro¬ 
fesorilor  de  religie. 

In  ea  se  spune,  că  acest  examen  se  va  ţinea  în  se¬ 
siunea  apului  1930  şi  se  fixează  condiţiile  de  admitere. 
Intre  altele  se  cere  certificat  de  maturitate  [bacalaureatul), 
diploma  de  licenţă  sau  doctorat  în  teologia  creştină  orto¬ 
doxă  sau  diploma  [absolutorul]  de  absolvirea  studiilor  su¬ 
perioare  teologice  creştine  ortodoxe,  care  poate  fi  echiva¬ 
lată  cu  licenţa. 

Art  43  din  noua  lege  a  înv.  secundar  spune:  „Pro¬ 
fesorii  de  religie  se  recrutează  în  condiţiile  arătate  la  art. 
38.  cu  deosebirea  că  acestora  li  se  cere  să  aibă  docto¬ 
ratul  sau  licenţa  în  teologie  sau  diploma  de  absolvirea  stu¬ 
diilor  superioare  teologice  ale  confesiunii  respective,  având 
în  acest  caz  la  bază  diploma  de  bacalaureat  sau  de  ma¬ 
turitate”. 

Text  limpede.  Institutul  din  Sibiu  —  numit  curent  se¬ 
minar,  fără  a  fi  seminar,  care  dela  1909  cere  studenţilor 


Revista  teologică 


207 


să  aibă  la  încriere  absolventa  liceului  cu  8  clase,  care  la 
noi  era  clasic,  şi  examenul  de  maturitate,  şi  care  era  cea 
mai  superioară  şcoală  teologică  ortodoxă  dig  Ungaria, 
credem  că  a  putut  elibera  diplome,  cari  fără  multă  greu¬ 
tate  să  se  poată  echivala  cu  o  diplomă  de  licenţă. 
Atunci  nu  ştim  ce  interes  au  unii  oameni  dela  Bucureşti  să 
pună  atâtea  piedeci  unor  oameni,  pe  cari  sufletul  lor  îi  în¬ 
deamnă  să  se  dedice  catedrei  de  religie  secundare,  numai  ei, 
şi  încă  numai  în  ArdeaL  Oare  On.  Minister  al  Instrucţiunii  nu 
dispune  de  atâta  autoritate,  ca  să  domolească  trufia  unor 
domni,  cari  îşi  închipue,  că  numai  pe  străzile  capitalei  se 
poate  face  teologie  ?  Ne  vine  să  credem,  că  da !  Şi  câtă 
vreme  nu  cerem  decât  aplicarea  legii;  nu  a  regulamentelor 
sucite,  pretindem  să  înceteze  şicanele  regionaliste  ale  unor 
domni,  cari  nu-şi  înţeleg  înalta  chemare. 

* 

Dl  Gh.  Bogdan- Duică,  în  legătură  cu  serbarea  de  10 
ani  dela  preluarea  universităţii  din  Cluj,  scoate  la  iveală 
un  interesant  moment  din  viata  marelui  nostru  mitropolit 
A.  Şaguna.  In  ziarul  „Naţiunea"  din  Cluj,  dovedeşte,  că 
providenţialul  mitropolit  pe  atunci  numai  episcop  a  condus 
o  deputăţie  la  şovinistul  ministru  austriac  romano-catolic 
Thun,  în  numele  căreia  cerea  foarte  categoric,  ca  la  Cluj 
să  se  înfiinţeze  pe  seama  Românilor  o  facultate  filosofico- 
iuridică,  care  este  «o  trebuinţă  adevărată »  şi  pe  care  nenu¬ 
mărate  împrejurări  o  justifică,  «ba  chiar  o  pretind ». 

Cât  datorăm  noi  marelui  mitropolit  Andrei! 

* 

MĂRUNTE 

—  Preşedintele  comitetului  bisericilor  din  America,  a 
fost^umit  oficial  „radio^astor  Iaic.“  Onorariul  anual  este 
de  200000  dolari.  Predicile  „radiopastorului"  sunt  trans¬ 
mise  în  fiecare  Duminecă,  după  ora  12  din  zi,  de  către 
40  staţiuni  puternice.  Numărul  ascultătorilor  se  urcă  Ia 
30  milioane.  Toate  staţiunile  radiofice  americane  au  cedat 
patru  ore  în  fiecare  Duminecă  (2 — 6  p.  m.)  pentru  propa; 
ganda  religioasă.  Responsabilitatea  pentru  cuprinsul  şi 
forma  acestei  propagande  o  are  comitetul  asociaţiei 
bisericilor. 

—  Lordul  Kronmor,  bogat  rentier,  a  fost  hirotonit  şi 
numit  preot  la  cea  mai  săracă  biserică  din  Londra. 

—  In  Turcia  postbelică  au  fost  realizate  mai  multe 
reforme  de  o  importanţă  capitală.  Europenizarea  şi  inca- 
drarea  masselor  turceşti  în  valul  vieţii  mondiale  va  fi  înles¬ 
nită  prin  aceste  reforme  simţitor.  La  ordinea  zilei  e  acum 
o  altă  reformă  mare,  aceea  a  cultului  mohamedan.  Guvernul 

din  Angora  a  cerut  avizul  specialiştilor.  Iată  b.  o.  ce  reforme 
recomandă  răspunsul  profesorilor  dela  facultatea  teologică 
otomană:  1.  înzestrarea  moşeelor  cu  scaune  şi  bănci. 
2.  Desfiinţarea  obiceiului  de-a  lepăda  încălţămintea  la  in¬ 
trarea  în  moşee.  3.  Introducerea  Iimbei  turceşti  în  serviciul 
divin,  în  locul  ceiei  arabe  şi  4.  Introducerea. muzicei  în  cult. 

Ultimele  două  sunt  cele  mai  importante. 

* 

Capela  «Celui  necunoscut ».  In  unul  din  cele  mai  mari 
hoteluri  ale  oraşului  New- York  „Hotel  Biltmore"  se  află 
nu  de  mult  o  capelă  dedicată  „Celui  Necunoscut11.  Aici  sa 
renunţat  la  orice  deosebire  confesională,  se  rostesc  însă 
cuvintele  Mântuitorului  nostru  Isus  Hristos:  „Veniţi  la  mine 
toţi  cei  obosiţi  şi  împovăraţi  şi  Eu  vă  voi  odihni  pe  voi“. 

* 

« Societatea  ateiştilor »  în  Rusia  are  muncă  foarte  grea. 
Cu  toate  împotrivirile  lor,  credincioşii  ortodocşi  au  sărbă¬ 
torit  Crăciunul.  „Izveslia"  n'a  putut  să  apară  a  doua  zi  de 
Crăciun.  Conducătorul  ateiştilor  s’a  văzut  nevoit  să  declare, 
că  societatea  lor  nu  exchide  pe  muncitorii  credincioşi  „căci 
organizaţia  lor  vrea  să  îmbrăţişeze  pe  toţi  muncitorii". 
Organizaţiile  religioase  ale  tinerimei  fac  o  concurenţă  sim¬ 
ţitoare  comuniştilor  atei. 

* 

Cititorii  noştri  sunt  rugaţi  să  ne  comunice  în  caz  că 
pot,  care  preot  ortodox  din  Ardeal  are  fiu  Ia  studii  în  Ziirich 
(Elveţia).  Avem  neapărată  nevoe  de  adresa  lui  şi  n’o  cu¬ 
noaştem. 

* 

Redacţionale.  Stimaţii  noştri  colaboratori  sunt  rugaţi 
să  nu  ne  ia  în  nume  de  rău,  dacă  manuscrisele  lor  nu  văd 
îndată  după  trimitere  lumina  tiparului.  Ordinea  în  care  pu¬ 
blicăm  articolele  este  aceea  pe  care  ne-o  impune  criteriul  ac¬ 
tualităţii.  Fireşte  noi  am  fi  cei  dintâi  cari  ne  am  bucura  să 
putem  spori  „ad  li  bitum"  paginile  singuraticelor  numere  ale 
„Revistei  Teologice",  pentru  a  publica  repede  toate  manu¬ 
scrisele  bune  ce  ne  sosesc.  Greutăţile  financiare  cu  cari 
luptăm  însă  ne  impun  şi  ele  anumite  rezerve.  Admini¬ 
straţia  îşi  ştie  socotelile  ei.  In  ceeace  priveşte  numărul 
paginilor  Revistei,  ea  face  şi  pe  secretarul  de  redacţie.  Şi, 
poate,  are  dreptul  să-l  facă. 


